সম্পাদকীয়- মেঘালী দিহিঙীয়া - সাহিত্য ডট অৰ্গ\nকালি কণমানি এজনীক সুধিলো, “গৰু বিহু কি? গৰু বিহুৰ বিষয়ে অলপ কোৱাচোন৷“ কণমানিজনীয়ে বিশেষ সন্তোষজনক উত্তৰ দিব নোৱাৰিলে৷ ওচৰতে কণমানিৰ খুৰাক ৰৈ আছিল, তেখেতেও ক’লে- “বহুদিন ধৰি আমাৰ ঘৰত গৰুৱেই নাই৷ কথাখিনি আচলতে ময়েই পাহৰিছো৷ আকৌ এবাৰ জুকিয়াই চাব লাগিব৷“\nএই যে ওপৰৰ ঘটনাটো, চিন্তনীয় নহয়নে? কিন্তু এইক্ষেত্ৰত কণমানিজনীয়েই হওক বা খুৰাকেই হওক, কাকো আমি পোনচাটেই দোষাৰোপ কৰিব নোৱাৰো৷ পৰিৱৰ্তিত সামাজিক পৰিস্থিতি আৰু সাম্প্ৰতিক নগৰমুখী কৰ্মব্যস্ততাত এয়া এক স্বাভাৱিক পৰিঘটনা৷\nএই গৰু বিহু সম্বন্ধীয় কথাটো আচলতে এটা উদাহৰণহে মাথো৷ একেখিনি কথাই পিঠা-পনা, পৰম্পৰাগত খাদ্য প্ৰণালী, বোৱন-কাটন, ঊলৰ কাম-কাজ, জনগোষ্ঠীয় নৃত্য শৈলী, পৰম্পৰাগত গীত-মাত, বাদ্য-বাদনা, আ-অলংকাৰ, আচাৰ-ৰীতি, লোকগাঁথা ইত্যাদিৰ ক্ষেত্ৰতো খাপ খোৱা পৰিলক্ষিত হয়৷\nব’হাগ বিহুৱেই হওক বা মাঘ বিহুৱেই হওক, অসমীয়া সংস্কৃতিৰ সৈতে জড়িত পৰম্পৰাগত পিঠা-পনা বা জা-জলপান আদি তৈয়াৰ কৰাটো একো একোটা কলা বা কৌশলৰ ভিতৰত পৰে৷ কিন্তু সময়ৰ লগে লগে এইধৰণৰ পিঠা-জলপান অথবা অন্যান্য পৰম্পৰাগত খাদ্যাভাসৰ ক্ষেত্ৰতো বহুখিনি পৰিৱৰ্তন চকুত পৰিছে৷ আজিৰ নৱপ্ৰজন্মৰ বহুতেই পিঠা-জলপান আদি তৈয়াৰ কৰিব নাজানে বা শিকা নাই৷\nএটা সময়ত গাঁৱে ভূঞে ঘৰে ঘৰে তাঁতশাল আছিল৷ আদৰৰ বিহুটিত প্ৰিয়জনক নিজ হাতেৰে বোৱা ভমকাফুলীয়া বিহুৱান এখন দিবলৈ জীয়ৰী বোৱাৰীহঁত তাঁতশালত ব্যস্ত হৈ পৰিছিল৷ গামোচা বা মেখেলা আদিত বেলেগ বেলেগ ধৰণৰ ফুল তুলিব পৰাটো প্ৰায় অঘোষিত প্ৰতিযোগিতাৰ দৰেই আছিল৷ ইঘৰে সিঘৰৰ পৰা ফুলৰ চানেকি সংগ্ৰহ কৰি তাঁতশালত ফুল বাচিছিল৷ এতিয়া সেই তাঁতশালো নাই, বা ফুলৰ চানেকিবোৰো হেৰাই গ’ল৷ নিজৰ আপোনজনক বা ল’ৰা ছোৱালীক জাৰৰ দিনত ঊলৰ চুৱেটাৰ একোটা গুঁঠি দিবলৈ কাৰ ঊলৰ শলা কিমান খৰকৈ চলে সেই প্ৰতিযোগিতাও আমি দেখিবলৈ নোপোৱা হ’লো৷ দুপৰীয়াৰ বিয়নীমেলবোৰত চুৱেটাৰ, মাফলাৰ আদিৰ ডিজাইনৰ আলোচনাই ভাগ নোপোৱা হ’ল৷ গাৰু গিলিপ, টেবুল ক্লথ, ৰুমাল আদিত ফুল তুলি প্ৰিয়জনক হেঁপাহেৰে উপহাৰ যচাৰ প্ৰথাটোও বিলুপ্তিৰ পথত৷\nচৰ্চাৰ অভাৱতেই হওক বা পৰিৱেশেই হওক বিভিন্ন জনগোষ্ঠীয় নৃত্য, গীত, বাদ্য আদিৰ পৰিৱেশন কৰিব পৰা লোকৰ সংখ্যা চকুত পৰাকৈ কমি আহিছে৷ এনেকুৱাও পৰিলক্ষিত হৈছে যে নৱপ্ৰজন্মৰ বহুসংখ্যকেই এই বিষয়ক বহু কথাই নাজানে বা নিচিনে৷ অসমৰ প্ৰতিটো সৰু বৰ জনগোষ্ঠী নিজ নিজ স্বকীয়তাৰ পৰিচায়ক সাজপাৰ, আ-অলংকাৰেৰে চহকী৷ চৰ্চাৰ অভাৱ বা পৰিৱেশ যি কাৰণতেই নহওক এইসমূহ যদি কালৰ গৰ্ভত হেৰাই যায় ইতিহাসে আমাক কেতিয়াও ক্ষমা নকৰিব৷ আমাৰ উত্তৰ প্ৰজন্ময়ো হয়তো এই লৈ আমাকেই দূষিব৷ এনে হোৱাটো বা হ’বলৈ গৈ থকাটো সমগ্ৰ অসমীয়া জাতিৰ বাবেই পৰিতাপৰ বিষয়৷ পূৰ্বপ্ৰজন্মৰ পৰা পৰৱৰ্তী প্ৰজন্মলৈ প্ৰবাহিত হোৱা আচাৰ-ৰীতি তথা পৰম্পৰাবোৰ চৰ্চাৰ অভাৱতেই চাগে আমি এদিন হেৰুৱাই পেলাম৷\nপ্ৰচুৰ সম্ভাৱনাপূৰ্ণ পৰ্যটন উদ্যোগৰ সমল, ইতিহাস বিজড়িত কীৰ্তিচিহ্ন, শিলালিপি, তাম্ৰলিপি আদিৰ সংৰক্ষণৰ ক্ষেত্ৰতো আমি ইতিমধ্যেই অক্ষমণীয় অৱহেলা কৰি আহিছো, যাৰ বাবে এই সমলসমূহ জহি খহি যাবলৈ ধৰিছে৷ এই অৱহেলা অব্যাহত থাকিলে আমি আমাৰ উত্তৰ প্ৰজন্মৰ হাতত হয়তো স্মৃতিচিহ্নৰ নামত ধ্বংসাৱশেষ কিছুমানহে এৰি থৈ যাম৷\nএইধৰণৰ কথাবোৰ আচলতে কিয় হৈছে? অলপ দ কৈ চালি জাৰি চালে আমাৰ সন্মুখত আহি পৰা এই সাংস্কৃতিক সংকটৰ মূল কাৰক হিচাপে পৰিৱৰ্তিত সামাজিক পৰিস্থিতি, চৰ্চাৰ অভাৱ, সমল ব্যক্তিৰ অভাৱ, পৰৱৰ্তী প্ৰজন্মক শিকোৱাৰ অনীহা, প্ৰচাৰ আৰু সংৰক্ষণৰ প্ৰতি যথোচিত গুৰুত্বৰ অভাৱ আৰু অসচেতনতা ইত্যাদি বিষয়সমূহলৈ আঙুলিয়াব পাৰি৷ কিন্তু এই বিষয়ত পৰস্পৰে পৰস্পৰক দোষাৰোপ কৰা বা বোকা ছটিওৱা কামটো একেবাৰেই অনৰ্থক কিম্বা অফলপ্ৰসূ৷ সমাধানৰ পথ আমিয়েই বিচাৰিব লাগিব৷ এইক্ষেত্ৰত চৰকাৰৰ মুখলৈ চাই আমি হাত সাৱতি বহি থাকিলেও নহ’ব৷ যিকোনো সমস্যা সমাধানৰ ক্ষেত্ৰত সামূহিক প্ৰচেষ্টাৰেহে সফলতা লাভ কৰাটো সহজসাধ্য হৈ উঠে৷ জাতিটোৰ ভৱিষ্যৎ ৰক্ষা কৰাটো আমাৰ প্ৰত্যেকৰে দায়িত্ব৷ চৰকাৰৰ লগতে সমূহ ৰাইজ, দল-সংগঠন, সামাজিক সাংস্কৃতিক অনুষ্ঠানসমূহ ইত্যাদি সকলোৱেই এইক্ষেত্ৰত আগবাঢ়ি আহিব লাগিব৷ কেৱল কিতাপ কাকত আদিত সংৰক্ষিত তথ্যই আমাক সংস্কৃতিৰ সুৰক্ষা ক্ষেত্ৰত সম্পূৰ্ণ সহায় কৰিব নোৱাৰে৷\nঠায়ে ঠায়ে বিভিন্ন কৰ্মশালা অনুষ্ঠিত কৰি ভিন ভিন নৃত্য গীত বাদ্যৰ চৰ্চা আৰু ব্যৱহাৰ সম্পৰ্কে প্ৰচাৰ তথা অভ্যাস কৰিব পৰা যায়৷ দূৰদৰ্শনৰ বিভিন্ন অনুষ্ঠানৰ মাজতে বিৰতিৰ সময়ছোৱাত ভিন ভিন ব্যৱসায়িক বিজ্ঞাপনসমূহৰ লগতে জনগোষ্ঠীয় নৃত্য বা গীত একোটা প্ৰদৰ্শন কৰিব পৰা যায়৷ চিনেমাহলত চিনেমা প্ৰদৰ্শনৰ আগত ৰাষ্ট্ৰীয় সংগীত গোৱাটো বাধ্যতামূলক কৰাৰ দৰে থলুৱা সংস্কৃতিৰ সৈতে জড়িত কাৰ্যসূচী সংযুক্ত কৰিব পাৰি৷ ভিন ভিন তথ্যসম্বলিত তথ্যচিত্ৰ প্ৰস্তুত কৰোৱা আৰু প্ৰচাৰৰ ব্যৱস্থা হাতত লোৱা যাওক৷ একেদৰে শিক্ষানুষ্ঠান সমূহতো আমি লোকসংস্কৃতিৰ সৈতে জড়িত বিভিন্ন কথা কাৰ্য অন্তৰ্ভুক্ত কৰিব পাৰো৷ বিদ্যালয়ৰ প্ৰাতঃসভাসমূহত নৈমিত্তিক কাৰ্যসূচীৰ লগতে থলুৱা লোকনৃত্য, লোকগীতৰ কাৰ্যসূচীও দিব পৰা যায়৷ সপ্তাহত এদিন বিদ্যালয়ত পৰম্পৰাগত সাজপাৰ পিন্ধি যোৱাৰ প্ৰস্তাৱ দিব পাৰি৷ একেদৰে পাঠ্যক্ৰম সমূহতো সাংস্কৃতিক পাঠদান বা শিক্ষকৰ উপস্থিতি অন্তৰ্ভুক্ত কৰিব পাৰি৷ সংগীত বা নৃত্যকলাৰ বিদ্যালয় বা আন প্ৰশিক্ষণ অনুষ্ঠানসমূহতো জনগোষ্ঠীয় নৃত্য গীত বাদ্যৰ ব্যৱহাৰ বাধ্যতামূলক কৰিব পাৰিলে বহুখিনি সুফল পোৱা যাব যেন লাগে৷ ঐতিহাসিক কীৰ্তিচিহ্নসমূহৰ সংৰক্ষণ সম্পৰ্কে কৰ্মশালা বা আলোচনাচক্ৰ অনুষ্ঠিত কৰি ৰাইজৰ মাজত সজাগতা সৃষ্টি কৰাৰ প্ৰয়াস কৰিব পৰা যায়৷\nবিভিন্ন তথ্যসম্বলিত ভিডিঅ’ বা চুটি তথ্যচিত্ৰসমূহ ইউটিউবত প্ৰচাৰ আৰু সংৰক্ষণৰ ব্যৱস্থাইও এইক্ষেত্ৰত যথেষ্ট অৰিহণা যোগাব পাৰে৷ বাহিৰৰ দেশসমূহ এইক্ষেত্ৰত চকুত লগাকৈ আগবঢ়া৷ পিয়াঁজৰ বাকলি এৰোৱাৰপৰা হাঁহৰ পাখি গুচোৱালৈকে সূক্ষ্মাতিসূক্ষ্ম কাম বা তথ্যসমূহো ইউটিউবত উপলব্ধ আৰু আমি উপকৃতও৷ সেইদৰে আমাৰ সমাজ সংস্কৃতিৰ সৈতে জড়িত আচাৰ-পৰম্পৰাসমূহো যদি আমি এই ব্যৱস্থাৰে প্ৰচাৰ তথা সংৰক্ষণৰ চিন্তা কৰো, আমাৰ লগতে আমাৰ উত্তৰপ্ৰজন্মও উপকৃত হ’ব৷ পিঠা-জলপান আদি তৈয়াৰ কৰা, বিভিন্ন খাদ্য প্ৰণালী, বোৱন-কাটন, ঊল গোঁঠাৰ কৌশল, ফুলৰ চানেকি, নৃত্যকলা, গীত-বাদ্যৰ সঠিক ব্যৱহাৰ তথা উপস্থাপন, ঐতিহাসিক কীৰ্তিচিহ্ন সমূহৰ পৰিচয়, সংৰক্ষণ সচেতনতা ইত্যাদি ধৰণৰ সৰু সৰু অথচ অতীব প্ৰয়োজনীয় কথাবোৰ আমি এই ইউটিউব ভিডিঅ’সমূহৰ জৰিয়তে প্ৰচাৰ আৰু প্ৰসাৰৰ উপৰি সংৰক্ষণৰ সুব্যৱস্থা হাতত লব পাৰো৷\nৰঙালী বিহুৰ আন্তৰিক শুভেচ্ছা যাচিলো৷ নতুন বছৰ সকলোৰে বাবে সুখকৰ হওক৷\n← ঐতিহাসিক কীৰ্তিচিহ্ন আৰু লোক-বাদ্য- অচিন্ত্য বৰঠাকুৰ\nচিত্ৰ বীথিকা (নৱ কোঁৱৰ) →\nবহাগ মাহৰ প্ৰথম দিনা খনযে গৰু বিহু কোৱা হয় বা গৰু বিহু পালন কৰা হয় , ইয়াৰ তাৎপৰ্য্য ও ব্যাখ্যা হোৱা হলে আৰু ভাল আছিল । আপোনাৰ লিখনি পঢ়ি ভাল লাগে ।\nভাল লাগিল।সম্পাদকীটো পঢ়িলো।অসমীয়া জাতি জীয়াই থাকিবলৈ হলে অমাৰ পৰম্পৰা কলা কৃষ্টি সমূহ জীয়াই ৰাখিবই লাগিব।\nসুন্দৰ উপস্থাপনেৰে সুন্দৰ সম্পাদকীয়


xukhdukh.com September 08, 2015 CHINTAN, PRATIM PRATAP BARUA, চিন্তন, প্ৰতিম প্ৰতাপ বৰুৱা,\nঅবৈধ অনুপ্ৰৱেশকাৰীঃ কাৰক আৰু সমস্যাবোৰ\nআৰম্ভণিতে কৈ লওঁ যে যিকোনো বিষয়তে চিন্তা কৰাৰ আৰু সেই চিন্তাখিনি মুক্তভাৱে প্ৰকাশ কৰাৰ স্বাধীনতা সকলোৰে আছে। আমাৰ মাজত চিন্তা কৰিব পৰা লোকৰ সংখ্যা অনেক। কিন্তু সেই চিন্তাখিনিক আবেগ, ধৰ্ম, যুক্তিৰ নামত অপযুক্তি আদি বিভিন্ন উপায়বোৰৰ সহায়ত ডাইল্যুট আৰু দিশহাৰা কৰি পেলোৱাৰ উদাহৰণো অসংখ্য। আবেগৰ প্ৰয়োজনো আছে। কাৰণ আবেগে মানুহক এক ধৰণৰ সাহস দিয়ে। কিন্তু বহু সময়ত অত্যাধিক আৰু নিয়ন্ত্ৰনহীন আবেগে যুক্তিক বিসৰ্জন দিয়ে, পৰিস্থিতিগত সত্যক অস্বীকাৰ কৰিবলৈ লয়। তেতিয়াই গণ্ডগোল আৰম্ভ হয়। মূলতে আবেগিক জাতি অসমীয়াৰ এই নিয়ন্ত্ৰণহীন আবেগেই বহুসময়ত বহুবোৰ সমস্যাৰ সমাধানৰ সলনি নতুনকৈ কিছুমান সমস্যাৰ মুখামুখিহে কৰাইছে। একেসময়তে আৰু এটা কথা স্পষ্ট কৰি দিওঁ যে ব্যক্তিগতভাৱে মই হিন্দুৰ ঘৰৰ সন্তান যদিও মই ধৰ্মবিশ্বাসেৰে অন্ধ নহয়। কোনো ধৰ্মৰে প্ৰতি মোৰ আনুগত্য বা বিৰোধিতা নাই। নিজৰ ব্যক্তিগত অথবা সামাজিক জীৱনটো যাপন কৰোতে বা যিকোনো এটা সমস্যাৰ বা পৰিস্থিতিৰ সন্মুখীন হওঁতে জাতি, বৰ্ণ, ধৰ্ম, উচ্চ-নীচ আদি কথাবোৰ মোৰ মনলৈ আহিবলৈ কাহানিও দিয়া নাই। এখন যুক্তিবাদী, বৈজ্ঞানিক মানসিকতাৰ সমাজ গঢ়াৰ পথত ধৰ্মৰ আৰু জাত-পাতৰ প্ৰয়োজনীয়তা কিমান সেই প্ৰশ্নটোৰ উত্তৰহে আমি চিন্তা কৰো।\nএতিয়া মূল কথালৈ আহোঁ। আলোচনা কৰিব খোজা বিষয়টো হৈছে অসমত বাস কৰা অবৈধ অনুপ্ৰৱেশকাৰীসকল। কিন্তু তাৰ আগতে আমাৰ মনত খুদুৱাই থকা কেইটামান প্ৰশ্ন – ৰাষ্ট্ৰীয় নাগৰিকপঞ্জী উন্নীতকৰনৰ কামটো অকল অসমৰ ক্ষেত্ৰতহে প্ৰযোজ্য কিয়? অসমত বাস কৰা লোকসকলেহে লিগেচী ডাটা বিচাৰি হাবাথুৰি খাব লগা হোৱা পৰিস্থিতিটো কিয় হৈছে? শতাব্দী জুৰি অসমত নিগাজীকৈ বসবাস কৰি অহা অসমীয়াসকলে কিয় আকৌ এবাৰ নিজৰ ভাৰতীয় নাগৰিকত্ব প্ৰমাণ কৰিবলগীয়া হৈছে? এইবোৰ হৈছে, কাৰণ অসমৰ জনসংখ্যাত চুবুৰীয়া বিদেশী ৰাষ্ট্ৰৰ পৰা অহা অবৈধ অনুপ্ৰৱেশকাৰী মিহলি হৈ আছে বুলি মানি লোৱা হৈছে। কিন্তু অবৈধ অনুপ্ৰৱেশকাৰীৰ এই সমস্যাটো অকল অসমৰহে আছে নেকি? মেঘালয়, অৰুনাচল, ত্ৰিপুৰা, পশ্চিমবংগ, উত্তৰ প্ৰদেশ, বিহাৰ আদি প্ৰদেশত এই সমস্যাটো নাই নেকি? অৱশ্যে এইবোৰ প্ৰশ্নৰ অৰ্থ এইটো নহয় যে আমি ৰাষ্ট্ৰীয় নাগৰিকপঞ্জীখন উন্নীতকৰণৰ বিৰোধিতা কৰিছো। আচলতে আমি ৰাষ্ট্ৰীয় নাগৰিকপঞ্জীৰ এই উন্নীতকৰণৰ বিৰোধিতাৰ সলনি এইটোহে বিশ্বাস কৰিছো যে এখন ক্ৰুটিমুক্ত আৰু সম্পূৰ্ণ ৰাষ্ট্ৰীয় নাগৰিকপঞ্জীয়ে অসমৰ বহু সমস্যা সমাধান কৰিব পাৰে। কিন্তু একেসময়তে এই ৰাষ্ট্ৰীয় নাগৰিকপঞ্জী উন্নীতকৰণৰ নামত চলি থকা কিছুমান কথা-কাণ্ডৰ বিৰোধিতাও কৰিছো আৰু সেই কথা-কাণ্ডবোৰৰ বাবেই এই ৰাষ্ট্ৰীয় নাগৰিকপঞ্জীখন সম্পূৰ্ণ হৈ উঠিলেও অসমৰ অবৈধ অনুপ্ৰৱেশকাৰীৰ সমস্যাটো যে ইমান সহজে সমাধান হ’ব – সেয়া মানি ল’ব পৰা নাই। এই নাগৰিকঞ্জী উন্নীতকৰণৰ সময়ত কি কি ধৰণৰ তথ্য ওলাইছে সেয়াও নিশ্চয় সকলোৱে দেখিছে। আনহে নালাগে অসমৰ গুৱাহাটীৰে এজন পুৰণি সম্ভ্ৰান্ত বাসিন্দাৰ নাতিয়েকৰ ঘৰৰ ঠিকনাত ইমানবোৰ সন্দেহযুক্ত মানুহৰ নাম ওলাল! আচৰিত কথা এই নামবোৰ কেনেকৈ ওলাল বুলি, এই নামবোৰৰ গৰাকীসকল কোন, ক’ৰ মানুহ ইত্যাদি প্ৰশ্নবোৰ কৰা মানুহৰ সংখ্যা কম হ’ল।\nঅস্বীকাৰ কৰা বৃথা যে অসমত বাস কৰা অবৈধ অনুপ্ৰৱেশকাৰীৰ সমস্যাটো এটা পুৰণি, অতি স্পৰ্শকাতৰ আৰু বিপদজনক সমস্যা। প্ৰতিবাৰে নিৰ্বাচনৰ সময়ত এই সমস্যাটোৱে বিশেষভাৱে মূৰ ডাঙি উঠে আৰু দূৰ্ভাগ্যজনকভাৱে অসমৰ প্ৰতিটো ৰাজনৈতিক দলে এই সমস্যাটো লৈ ৰাজনীতিৰ পথাৰখনৰ পানী ঘোলা কৰে। লগতে আৰম্ভ হয় কিছুমান অতি অচৰিত ধৰণৰ অভিযোগ-প্ৰতিঅভিযোগ, তৰ্ক-বিতৰ্ক, দাবী-ভাবুকি আদি। যি কি নহওক, অবৈধ অনুপ্ৰৱেশকাৰী সংক্ৰান্তত আমি দুটামান প্ৰশ্ন উত্থাপন কৰিছো – অসমত যে চুবুৰীয়া বিদেশী ৰাষ্ট্ৰ বাংলাদেশৰ পৰা অবৈধভাৱে অনুপ্ৰৱেশ কৰি অহা বহুত মানুহ আছে সেই কথাটো সঁচা হয়নে নহয়? এই অবৈধ অনুপ্ৰৱেশ যে কেইবাদশক জুৰি লেথাৰী নিছিগাকৈ চলি আছে সেই কথাটো সঁচা হয় নে নহয়? সেই অবৈধ অনুপ্ৰৱেশকাৰীসকলে আৰু তেওঁলোকৰ বংশ বৃদ্ধিয়ে যে লাহে লাহে অসমৰ জনগাঁথনিটোকেই সলনি কৰি দিছে সেইটোও সঁচা কথা হয়নে নহয়? সেই অবৈধ অনুপ্ৰৱেশ আজিও যে অবাধে চলি আছে সেইটো সঁচা কথা হয়নে নহয়? কোনোবা ৰাজনীতিকে বা অন্য কোনোবাই যে কেতিয়াবা ঘপহ্‌কৈ কৈ দিয়ে “অসমত এজনো বাংলাদেশী নাই” – এই কথাটো মিছা হয়নে নহয়? যথেষ্ট দেৰী হৈ গৈছে যদিও এতিয়াও এই অবৈধ অনুপ্ৰৱেশ অতি সোনকালে একেবাৰে বন্ধ কৰিব নোৱাৰিলে সেই অনুপ্ৰৱেশকাৰীসকলৰ ক্ৰমাগত সংখ্যাধিক্যৰ কবলত পৰি এসময়ত অসমৰ আৰু অসমীয়া খিলঞ্জীয়া লোকসকলৰ আৰু অসমীয়া ভাষা-সংস্কৃতিৰ অস্তিত্ব বিপন্ন হ’ব সেই কথাটো সঁচা হয়নে নহয়?\nবহুতে আজিকালি অসমলৈ বাংলাদেশী অবৈধ অনুপ্ৰৱেশৰ কথা ওলালে কিছুমান অদ্ভূৎ যুক্তি (অপযুক্তি) দিবলৈ লৈছে। তেনে এটা অপযুক্তি হ’ল – Bangladesh is doing economically much better than North-East India. Why should anybody migrate to North-East India? কি হাস্যকৰ যুক্তি। অৰ্থাৎ তেওঁলোকে ক’ব বিচাৰে যে বাংলাদেশৰ অৰ্থনৈতিক পৰিস্থিতিৰ যিটো প্ৰগতি সেইটো ভাৰতৰ উত্তৰ-পূৰ্বাঞ্চলতকৈ বহুত বেছি ভাল আৰু সেয়ে বাংলাদেশৰ পৰা অসম বা ভাৰতৰ উত্তৰ-পূৰ্বাঞ্চলৰ আন প্ৰদেশলৈ মানুহ অবৈধ ভাৱে প্ৰব্ৰজন কৰাৰ প্ৰয়োজনেই নাই। কিন্তু এই ধৰণৰ যুক্তি দিয়াসকলে বোধহয় নাজানে (বা জানিও নজনাৰ ভাও ধৰে) যে বাংলাদেশ পৃথিৱীৰ ভিতৰতে অতি ঘন জনবসতিৰ দেশসমূহৰ অন্যতম আৰু বাংলাদেশৰ মুঠ জনসংখ্যাৰ প্ৰায় এক তৃতীয়াংশই দৰিদ্ৰ সীমাৰেখাৰ তলত বাস কৰে আৰু সেই দৰিদ্ৰ লোকসকলৰ এক বুজন সংখ্যকৰ দৰিদ্ৰতা অতি চুড়ান্ত (extreme poverty)। আৰু অৰ্থনৈতিক প্ৰগতিয়ে ঢুকি নোপোৱা এই অতি দৰিদ্ৰ শ্ৰেণীৰ লোকসকলেহে সাধাৰণতে জীয়াই থকাৰ তাড়নাত নিজৰ ঠাইখন এৰি আন ঠাইলৈ প্ৰব্ৰজন কৰে। লাগিলে সেই প্ৰব্ৰজন অবৈধই হওক। (অতি দৰিদ্ৰ লোকসকলে জীয়াই থকাৰ তাড়নাত নিজৰ ঠাইখন এৰি আন এখন ঠাইলৈ প্ৰব্ৰজন কৰিবলগীয়া হোৱাটো এটা নিৰ্মম ঘটনা আৰু এই প্ৰব্ৰজন মানৱতাৰ প্ৰতি, বিজ্ঞান আৰু প্ৰযুক্তিবিদ্যাৰ প্ৰতি, আৰু সভ্যতাৰ প্ৰতি এক তাচ্ছিল্য।)\nএতিয়া আমি কিছু পৰিসংখ্যাৰ আৰু কিছু সত্যৰ সন্মুখীন হ’ব খুজিছো - আনকি উচ্চতম ন্যায়ালয়েও মানি লৈছে যে অসম-বাংলাদেশৰ সীমান্ত উন্মুক্ত হৈ আছে আৰু সেই উন্মুক্ত সীমান্তইদি অবাধে অনুপ্ৰৱেশ হৈছে। কেন্দ্ৰীয় চৰকাৰেও অসমত বহু লাখ অবৈধ অনুপ্ৰৱেশকাৰী আছে বুলি মানি লৈছে। ১৯৯৭ চনতে সেই তেতিয়াৰ কেন্দ্ৰীয় গৃহমন্ত্ৰী ইন্দ্ৰজিত গুপ্তাই পোন প্ৰথমবাৰৰ বাবে চৰকাৰৰ হৈ সংসদত কৈছিল যে ভাৰতত মুঠতে ১০ মিলিয়ন অবৈধ অনুপ্ৰৱেশকাৰী আছে। তাৰ পিছৰ বছৰ, ১০ আগষ্ট, ১৯৯৮ চনত গৃহ মন্ত্ৰালয় আৰু চোৰাংচোৱা সংস্থাৰ উদ্ধৃতিৰে ইণ্ডিয়া টুডেই ভাৰতত অবৈধ অনুপ্ৰৱেশকাৰীৰ এই সংখ্যাটো মুঠতে ১০.৫৩ মিলিয়ন বুলি কৈছিল আৰু লগতে কৈছিল তাৰে ৪ মিলিয়ন অসমত আছে। কিছুসংখ্যক অবৈধ অনুপ্ৰৱেশকাৰীক (সংখ্যাটো লজ্জাজনক ভাৱে কম) ঘূৰাই পঠোৱা হৈছে বুলি অসম চৰকাৰেও ঘোষণা কৰিছিল। (পিছে অৰুণাচলে ঘূৰাই পঠিৱা অবৈধ অনুপ্ৰৱেশকাৰীসকল ক’লৈ গ’ল?)\nঅসমৰ জনসংখ্যালৈ অলপ লক্ষ্য কৰিলেও কিছুমান কথা ওলাই পৰে – অসমত মুছলমান জনসংখ্যাৰ হাৰ ১৯৭১ চনৰ তুলনাত ১৯৯১ চনত ৭৭% বৃদ্ধি পায় আৰু একেছোৱা সময়ত হিন্দু জনসংখ্যাৰ হাৰ বৃদ্ধি পায় ৪২%। ১৯৯১ চনৰ জনগণনা মতে ধুবুৰী, গোৱালপাৰা, বৰপেটা আৰু হাইলাকান্দি জিলাকেইখন মুছলিম সংখ্যাগৰিষ্ঠ জিলা হয়। ২০০৫ চনত নগাঁও, দৰং, কৰিমগঞ্জ আৰু মৰিগাঁও জিলাকেইখনো মুছলিম সংখ্যাগৰিষ্ঠ জিলা হয়। [তথ্যসূত্ৰ – ১) অশান্ত উত্তৰ-পূৰ্বাঞ্চল, পৃষ্ঠা ৮৯, অসমত মুছলিম মৌলবাদ – বিভূতি ভূষণ নন্দী, আৰু ২) ইংৰাজী ৱিকিপিডিয়া।] ২০০১ চনৰ পৰা ২০১১ চনলৈকে ভাৰতৰ জনসংখ্যা বৃদ্ধিৰ ৰাষ্ট্ৰীয় হাৰ ১৮%, একেখিনি সময়ত ভাৰতত মুছলমান জনসংখ্যা বৃদ্ধিৰ ৰাষ্ট্ৰীয় হাৰ ২৪%। অসমত এই সময়ছোৱাত মুছলমান জনসংখ্যা বৃদ্ধিৰ এই হাৰ ৩৪%, যিটো ৰাষ্ট্ৰীয় হাৰতকৈ বহুত বেছি। (তথ্যসূত্ৰ – ২০১১ Census data, Times of India) অসমৰ জনসংখ্যা বৃদ্ধিৰ এই অস্বাভাবিকতাৰ এটা প্ৰধান কাৰণ যে চুবুৰীয়া ৰাষ্ট্ৰ বাংলাদেশৰ পৰা হোৱা অবৈধ অনুপ্ৰৱেশ সেইটোও সকলোৱে বুজি পায়। এই অস্বাভাবিক জনসংখ্যা বৃদ্ধিয়ে এসময়ত অসমৰ খিলঞ্জীয়া লোকসকলৰ অস্তিত্ব কেনেদৰে বিপদাপন্ন কৰিব পাৰে সেয়া নুবুজাকৈ থকা মানুহ আছে বুলিও আমাৰ বিশ্বাস নহয়। সেই ১৯৯৮ চনতে তেতিয়াৰ অসমৰ ৰাজ্যপালগৰাকীয়ে তেতিয়াৰ ৰাষ্ট্ৰপতিলৈ পঠোৱা নিজৰ ৰিপৰ্টত লিখিছিল – “Large scale illegal migration from East Pakistan/Bangladesh over several decades has been altering the demographic complexion of this State. It posesagrave threat both to the identity of the Assamese people and to our national security. Successive Governments at the Centre and in the State have not adequately met this challenge.”\nঅসমত যে এই demographic complexion টো দিনে দিনে সলনি হৈছে সেইটোৱেই হৈছে এটা অন্যতম মূল সমস্যা। লগতে যোগ হৈছে ৰাষ্ট্ৰীয় নিৰপত্তাৰ বিষয়টো। জাতি-ধৰ্ম নিৰ্বিশেষে সাতামপুৰুষীয়া সংহতি থকা অসমৰ দৰে ঠাইতো যে মৌলবাদী সন্ত্ৰাসবাদে লাহে লাহে পোখা মেলিছে সেয়া অস্বীকাৰ কৰিব নোৱাৰা সত্য। ভাৰত-বাংলা সীমান্তৰ কিছুসংখ্যক মাদ্ৰাছাত সন্দেহজনক কাৰ্য্যকলাপ চলি থকাৰ কথা কেন্দ্ৰীয় চোৰাংচোৱাই গৃহ মন্ত্ৰালয়ক ইতিমধ্যে জনাইছে। অসমত মুঠতে কিমান সংখ্যক মাদ্ৰাছা আছে আৰু তাৰে কিমানসংখ্যক স্বীকৃতিবিহীন সেই হিচাপটো অসম চৰকাৰৰ হাতত আছে বুলি আমাৰ বিশ্বাস নহয়। এই মাদ্ৰাছাবোৰ চলাবলৈ ধন ক’ৰপৰা আহে সেইটো এটা অনুসন্ধান কৰিবলগীয়া বিষয়। অসমত আইছিছৰ সন্ত্ৰাসবাদীয়ে খোপনি পুতিছে – এই সতৰ্কবাণী কেন্দ্ৰীয় চোৰাংচোৱাৰ আৰু অসম চৰকাৰে এই সতৰ্কবানীৰ কথা ইতিমধ্যে স্বীকাৰো কৰিছে। অসমত আইছিছৰ সন্ত্ৰাসবাদীয়ে কেনেকৈ, কি উদ্দেশ্যেৰে, কাৰ সহযোগত, কাৰ বিৰুদ্ধে খোপনি পুতিব পৰা হ’ল?\nকিন্তু তাৰ পিছতো অবৈধ অনুপ্ৰৱেশকাৰীৰ কথা ওলালেই কথাবোৰ ভাষা-ধৰ্ম আদিৰ লগত মিহলাই অন্য কৰ’বালৈ লৈ যাবলৈ চেষ্টা চলোৱা হয়। অবৈধ অনুপ্ৰৱেশকাৰীৰ সমস্যাটো অসমৰ বাবে এটা জাতীয় সমস্যা, অসমৰ অস্তিত্বলৈ ভাবুকি আহি পৰা ধৰণৰ সমস্যা। ইয়াত জাতি-ভাষা-ধৰ্ম আদি কথাবোৰ ক’ৰপৰা, কিয়, কাৰ স্বাৰ্থত আহিল?\nএয়া দূৰ্ভাগ্যজনক। জাতি-ধৰ্ম নিৰ্বিশেষে আমি সকলোৱে এটা কথা মানি লোৱা ভাল যে এখন ৰাষ্ট্ৰৰ পৰা আন এখন ৰাষ্ট্ৰলৈ অবৈধভাৱে আন্ত:ৰাষ্ট্ৰীয় সীমান্ত পাৰ হৈ অনুপ্ৰৱেশ কৰা সকলো মানুহেই সেই ৰাষ্ট্ৰখনত অবৈধ অনুপ্ৰৱেশকাৰী। যিদৰে ভাৰতীয় নাগৰিকসকলৰ নাগৰিকত্বৰ আৰু মৰ্য্যদাৰ ক্ষেত্ৰত জাতি-ধৰ্ম-ভাষা আদি বিচাৰ্য্য বিষয় নহয় তেনেদৰে কোনোবা বিদেশী ৰাষ্ট্ৰৰ পৰা ভাৰতত অবৈধভাৱে প্ৰৱেশ কৰা এই অনুপ্ৰৱেশকাৰীসকলৰো জাতি-ধৰ্ম-ভাষা কি সেইটো কোনোপধ্যে বিচাৰ্য্য বিষয় হ’ব নোৱাৰে। অবৈধ অনুপ্ৰৱেশকাৰী অবৈধ অনুপ্ৰৱেশকাৰীয়েই আৰু এই ক্ষেত্ৰত কথাবোৰ ধৰ্মীয় আৰু ভাষিক সহমৰ্মিতাৰে বিচাৰ কৰিলে নহ’ব। এই অবৈধ অনুপ্ৰৱেশকাৰীসকলক চিনাক্ত কৰি তেওঁলোকক অবৈধ অনুপ্ৰৱেশকাৰী বুলি প্ৰমাণ কৰাটো বা প্ৰমাণ কৰিব পাৰিলেও তেওঁলোকক ঘূৰাই পঠোৱাটো ইমান সহজ কাম নহয় – সেইটো আমি অতি আচৰ্য্যৰে আৰু অসহায়ভাৱে মানি লৈছো। কিন্তু আমি সদ্যহতে দুটামান কাম কৰিব পাৰো -\nঅসমলৈ হোৱা এই অবৈধ অনুপ্ৰৱেশৰ কেইটামান অন্যতম কাৰণ হৈছে – খিলঞ্জীয়া মানুহৰ কৰ্মবিমুখিতা, ৰাজনীতিকৰ ক্ষমতাৰ অংক আৰু অসম-বাংলাদেশৰ উন্মুক্ত সীমান্ত। অসমৰ খিলঞ্জীয়া মানুহৰ কৰ্মবিমুখিতাৰ কথা বেলেগ কৈ লাভ নাই। কিছুমান অতি সহজ low end কামৰ বাবেও আমি প্ৰব্ৰজনকাৰীৰ ওপৰতে নিৰ্ভৰশীল। এই নিৰ্ভৰশীলতা এদিন আঁতৰ হ’বগৈ বুলি আশা কৰিছো। কিন্তু দল-মতাদৰ্শ নিৰ্বিশেষে অসমৰ ৰাজনীতিকসকলে এই ক্ষেত্ৰত ইমানদিনে প্ৰদৰ্শন কৰা নিজৰ উদ্দেশ্যপূৰ্ণ অমনোযোগিতা শেষ কৰিব লাগিব। ভাৰত-বাংলাদেশ ভূমি হস্তান্তৰ প্ৰক্ৰিয়াটো সম্পূৰ্ণ হোৱাৰ পিছত এই অবৈধ অনুপ্ৰৱেশকাৰী আৰু দুয়োখন দেশৰ মাজৰ আন্ত:ৰাষ্ট্ৰীয় সীমাৰ সমস্যাটোৰ স্থায়ী সমাধান এতিয়া নকৰিলে কেতিয়া কৰিব? সদ্যপ্ৰয়াত ৰাষ্ট্ৰপতি আব্দুল কালামে কৈছিল ৰাজনীতি দুবিধ – ক্ষমতাৰ ৰাজনীতি আৰু উন্নয়নৰ ৰাজনীতি। অসমৰ ৰাজনীতিকসকলে ক্ষমতাৰ ৰাজনীতি যথেষ্ট কৰিলে। এতিয়া উন্নয়নৰ ৰাজনীতি কৰাৰ সময় আহিল। এতিয়া সীমান্তৰ ভূমি হস্তান্তৰ সম্পূৰ্ণ হোৱাৰ পিছত ভাৰত-বাংলাদেশৰ আন্ত:ৰাষ্ট্ৰীয় সীমান্ত চীল কৰাটো টান কাম হোৱাৰ কোনো যুক্তি নাই। ভাৰতৰ পশ্চিম সীমান্তত (ভাৰত-পাকিস্থানৰ সীমান্ত) মাত্ৰ কাটাতাঁৰৰ বেৰাই নহয়, লগতে এই সীমান্ত কটকটীয়াকৈ সুৰক্ষিত আৰু কোনো ঠাইতে অকনো সুৰুঙা নথকা। কিন্তু ভাৰতৰ পূৱৰ সীমান্ত অসুৰক্ষিত আৰু সুৰুঙা থকা কিয়? – এই প্ৰশ্নটো আন কোনোবাই নহয়, এই প্ৰশ্নটো উচ্চতম ন্যায়ালয়ে চৰকাৰক কৰিছে। ভাৰত-বাংলাদেশৰ সমগ্ৰ আন্ত:ৰাষ্ট্ৰীয় সীমান্ত কটকটীয়াকৈ, অকনো সুৰুঙা নথকাকৈ চীল কৰা হওক, ভাৰত-বাংলাদেশ সীমান্তত নিৰাপত্তা আৰু প্ৰতিৰক্ষাৰ ব্যৱস্থা ভাৰত-পাকিস্থানৰ সীমান্তৰ দৰে একে সমান হওক – এইটো এতিয়া আমাৰ সকলোৰে প্ৰথম আৰু প্ৰধান দাৱী হোৱা উচিত। দুখন দেশৰ মাজৰ মাত্ৰ ৪০৯৬ কিলোমিটাৰৰ এক আন্ত:ৰাষ্ট্ৰীয় সীমান্ত দশকজুৰি কটকটীয়াকৈ চীল কৰিব নোৱাৰা উদাহৰণ পৃথিৱীত সৰহ নাই কিন্তু।\nBy xukhdukh.com on September 08, 2015


ইতিহাস (চলচ্চিত্ৰ) - অসমীয়া ৱিকিপিডিয়া\n(ইতিহাস (১৯৯৫ চলচ্চিত্ৰ)ৰ পৰা পুনঃনিৰ্দেশিত)\nইতিহাসৰ এটি দৃশ্যত নিকুমণি বৰুৱা আৰু তপন দাস\nডঃ ভবেন্দ্ৰ নাথ শইকীয়া\nপৰিচালকৰ নিজা চুটিগল্প "বৰ্ণনা" (১৯৭৫)\n৫ জানুৱাৰী, ১৯৯৬\nইতিহাস (ইংৰাজী: Itihaas) হৈছে ১৯৯৬ চনত মুক্তিপ্ৰাপ্ত ড° ভবেন্দ্ৰ নাথ শইকীয়া পৰিচালিত অন্তিমখন অসমীয়া চলচ্চিত্ৰ। ৰূপকমল প্ৰডাকচনৰ বেনাৰত ছবিখন প্ৰযোজনা কৰিছিল লীনা বৰাই। ইতিহাসে ৰাষ্ট্ৰীয় চলচ্চিত্ৰ মহোৎসৱত আঞ্চলিক ছবি শিতানত অসমীয়া ভাষাৰ শ্ৰেষ্ঠ ছবিৰ ৰজত কমল লাভ কৰিছিল।\n1 ছবিখনৰ কাহিনীভাগ\nছবিখনৰ কাহিনীভাগ[সম্পাদনা কৰক]\nএই কাহিনী চহৰৰ উপকণ্ঠ অঞ্চলত বাস কৰা এটা দুখীয়া পৰিয়ালৰ কাহিনী। পৰিয়ালৰ মুৰব্বী সৰলা এগৰাকী বিধৱা মহিলা। তেওঁৰ দুজনী জীয়েক আৰু দুজন পুতেক। প্ৰকৃতিৰ ফ্লেটৰ ব্যৱসায়ী তেওঁলোকক প্ৰলোভন দিয়ে যে তেওঁলোকে বাস কৰা মাটিটুকুৰা যদি ব্যৱসায়ীজনক হস্তান্তৰ কৰে, তে্ন্তে তাত ফ্লেট নিৰ্মাণ কৰিব আৰু সৰলাহঁতে জুপুৰীৰ সলনি আধুনিক ফ্লেটত বাস কৰিব পাৰিব। সৰলাৰ পুতেক নেপাল আৰু ভোলা প্ৰলোভনৰ জালত বন্দী হয়। লোভৰ বশৱৰ্তী হৈ মাটিটুকুৰা তেওঁলোকে ব্যৱসায়ীজনক হস্তান্তৰ কৰি দিয়ে; কিন্তু ব্যৱসায়ীজনৰ উদ্যেশ্য আছিল বেলেগ।\nসংঘাট আৰম্ভ হয়। ছিন্ন-ভিন্ন হৈ পৰা পৰিয়ালটোৰ বাবে, জীয়াই থকাৰ তাড়নাত সৰলাৰ জীয়েক লখিমীয়ে ফ্লেটবোৰত ঘৰুৱা কাম কৰিবলৈ ল’লে। সুখে-দুখে পৰিয়ালটোক আৱৰি থকা তাইৰ প্ৰেমিক মধুও অৱশেষত তাইৰ ওচৰৰ পৰা আঁতৰি যাবলগীয়া হ’ল। তাই এক ভয়ঙ্কৰ জালত বন্দী হৈ পৰিল আৰু এদিন কুঁৱাত তাইৰ মৃতদেহ পোৱা গ’ল।\nচহৰৰ বিশাল ভৱনবোৰৰ আঁৰত যে লখিমীহঁতৰ দৰে এচাম শক্তিহীন ব্যক্তিৰ মৃত্যু আৰু স্থানচ্যূতিৰ অকথিত ইতিহাস লুকাই থাকে, তাকেই ছবিখনৰ যোগেদি বৰ্ণিত হৈছে।\nনিকুমণি বৰুৱা (লখিমী)\nতপন দাস (মধু)\nশব্দযন্ত্ৰী- অনুপ বন্দোপধ্যায়\nএইচ পি ভট্টাচাৰ্য\nকলা- নুৰুদ্দিন আহমেদ\nসাজ-সজ্জা- প্ৰীতি শইকীয়া\nইতিহাস আছিল "চহৰীকৰণে জীৱনলৈ কঢ়িয়াই অনা জটিলতাৰ এক কুশলী চিত্ৰণ।" -যাৰবাবে ই ১৯৯৬ চনত অনুষ্ঠিত হোৱা ৪৩তম ৰাষ্ট্ৰীয় চলচ্চিত্ৰ মহোৎসৱত লাভ কৰিছিল শ্ৰেষ্ঠ অসমীয়া ছবিৰ ৰজত কমল বঁটা। বঁটা স্বৰুপে প্ৰযোজক লীনা বৰা আৰু পৰিচালক ভবেন্দ্ৰ নাথ শইকীয়া উভয়লৈ নগত বিশহাজাৰ টকাকৈ আগবঢ়োৱা হৈছিল।\n↑ "Itihaas (Exploration) 1995, Colour". Rupaliparda.com. http://www.rupaliparda.com/english/Itihaas.htm। আহৰণ কৰা হৈছে: November 21, 2011.\n↑ 2.0 2.1 2.2 2.3 2.4 2.5 "43rd National Film Festival". Directorate of film Festival, Govt. of India. http://dff.nic.in/images/Documents/74_43rdNfacatalogue.pdf। আহৰণ কৰা হৈছে: 18 May 2020.\n↑ "From Sandhyarag to Itihaas". semanticscholar.org. https://pdfs.semanticscholar.org/9912/9c145f16b14ebe012630ead78c556680eb87.pdf। আহৰণ কৰা হৈছে: 18 May 2020.\n"https://as.wikipedia.org/w/index.php?title=ইতিহাস_(চলচ্চিত্ৰ)&oldid=228692"ৰ পৰা সংকলিত\nএই পৃষ্ঠাখন ১৮ মে’, ২০২০ তাৰিখে ১৫:৪০ বজাত অন্তিম সংশোধন কৰা হৈছিল।


ৰঞ্জন ৰশ্মি ক্ষুদ্ৰ তৰঙ্গ বিশিষ্ট এক ধৰণৰ ত্বৰিক চৌম্বিক বিকিৰণ। ইয়াৰ আন এক নাম এক্স-ৰে (X-ray)। ৰঞ্জনৰশ্মিৰ তৰঙ্গ দৈৰ্ঘ্য (সাধাৰণতে ১০-০.০১ ন্যানোমিটাৰ) সাধাৰণ পোহৰতকৈ অনেক কম কাৰণে ইয়াক খালি চকুৰে দেখা নাযায় । ১৮৯৫ চনত উইলিয়াম ৰন্টগেনে এই ৰশ্মিৰ আবিস্কাৰ কৰে। তৰঙ্গদৈৰ্ঘ্য যিমানেই চুটি হয় পদাৰ্থ ভেদ কৰাৰ ক্ষমতা সিমানেই বেছি হয়। চিকিৎসাক্ষেত্ৰত ৰোগনিৰ্ণয়ত যুগান্তকাৰী পৰিবৰ্তন আনিছে ৰঞ্জনৰশ্মিয়ে।\nHand mit Ringen: ৰণ্টজেনে তোলা প্ৰথম মানবদেহৰ এক্স-ৰে চিত্ৰ। ৰণ্টজেনে ১৮৯৫ এ ২২ ডিচেম্বৰত তেখেতৰ স্ত্ৰী আনা বাৰ্থা ৰণ্টজেনৰ হাতৰ ছবি তোলে।\nৰঞ্জন ৰশ্মি হৈছে বিদ্যুত চুম্বকীয় বিকিৰণৰ এটা অংশ, দৃশ্যমান পোহৰতকৈ ৰঞ্জন ৰশ্মিৰ তৰংগদৈৰ্ঘ কম, ৰঞ্জন ৰশ্মি বিকিৰণৰ বিভিন্ন অংশ বিভিন্ন কামত ব্যৱহৃত হয়।\nএক্সৰে আৰু সাধাৰণ পোহৰৰ মাজত প্ৰধান পাৰ্থক্য হল ইয়াৰ তৰঙ্গ দৈৰ্ঘ্য। সাধাৰণ পোহৰৰ তৰঙ্গ দৈৰ্ঘ্য 7x10^-7m ৰ পৰা 4x10^-7m পৰ্যন্ত। এক্সৰেৰ তৰঙ্গ দৈৰ্ঘ্য 10^-8m ৰ পৰা 10^-13m পৰ্যন্ত। সাধাৰণ পোহৰ দৃশ্যমান আৰু বিভিন্ন ৰঙত বিভক্ত হয়। কিন্তু এক্সৰে দৃশ্যমান নহয়। এক্সৰে উচ্চ ভেদন ক্ষমতাসম্পন্ন। এক্সৰেই আয়ন সৃষ্টিকাৰী বিকিৰণ গেচৰ মাজেদি সৰকি যোৱাৰ সময়ত গেচক আয়নিত কৰে, কিন্তু সাধাৰণ পোহৰে সেইটো নকৰে।\nকোমল এক্সৰে(Soft X-ray): এক্সৰে যন্ত্ৰত কম বিভব পাৰ্থক্য প্ৰয়োগ কৰি যি এক্সৰে পোৱা যায় অৰ্থ্যাত্ যি এক্সৰেৰ তৰঙ্গ দৈৰ্ঘ্য অপেক্ষাকৃত বেছি, ফলত ভেদন ক্ষমতা অপেক্ষাকৃত কম, তাকে কোমল এক্সৰে(Soft X-ray) বোলে।\nকঠিন এক্সৰে(Hard X-ray): এক্সৰে যন্ত্ৰত বেছি বিভব পাৰ্থক্য প্ৰয়োগ কৰি যি এক্সৰে পোৱা যায় অৰ্থ্যাত্ যি এক্সৰেৰ তৰঙ্গ দৈৰ্ঘ্য অপেক্ষাকৃত কম, ফলত ভেদন ক্ষমতা অপেক্ষাকৃত বেছি, তাকে কঠিন এক্সৰে(Hard X-ray) বোলে।\nবিজ্ঞানী ৰণ্টজেনে তড়িৎক্ষৰন নলীত(discharge tube) 10^-3mm পাৰদ চাপত বায়ুৰ মাজত তড়িৎৰক্ষনৰ পৰীক্ষা কৰিবলৈ গৈ লক্ষ্য কৰে যে, নলীৰ পৰা কিছু দূৰত অবস্থিত বেৰিয়াম প্লাটিনোচাইনাইড আবৃত পৰ্দাত প্ৰতিপ্ৰভাৰ সৃষ্টি হৈছে। পাছত তেওঁ আবিষ্কাৰ কৰে যে, তড়িৎক্ষৰন নলীৰ পৰা ক্যাথোড ৰশ্মি যেতিয়া নলীয়েদি গৈ দেৱালত পৰে তেতিয়া এই ৰশ্মিৰ উৎপত্তি হয়। তেওঁ এই ৰশ্মিৰ নাম ৰাখে এক্সৰে ৰশ্মি বা এক্সৰশ্মি।\nফিলামেণ্টে F-ৰ ভিতৰেদি প্ৰবাহিত তড়িৎপ্ৰবাহ ক্যাথোড C-ক উত্তপ্ত কৰে। ইলেক্ট্ৰন তাপীয় নিঃসৰণ প্ৰক্ৰিয়াত ই এক্সৰে টিউবৰ প্ৰয়োজনীয় অংশ ক্যাথোডৰ পৰা মুক্ত হৈ আহে। তাৰপাছত এটা অতি উচ্চ বিভব প্ৰভেদ V-ৰ দ্বাৰা ইলেন্ট্ৰন সমূহৰ ত্বৰিত হয় আৰু আ্যনোডৰূপী লক্ষবস্তু T-ত আঘাত কৰে। ফলত এক্সৰে উৎপন্ন হয়।\nই অত্যাধিক ভেদন ক্ষমতাসম্পন্ন।\nফটোগ্ৰাফিক প্লেটৰ উপৰতো ইয়াৰ প্ৰতিক্ৰিয়া আছে।\nচিটি স্কেন হ’ল কম্পিউটাৰৰ সহায়ত ৰঞ্জন ৰশ্মিৰ দ্বাৰা গৃহিত চিত্ৰ সংৰক্ষিত কৰি ত্ৰিমাত্ৰিক বা প্ৰস্থছেদ চিত্ৰ বনোৱাৰ ব্যৱস্থা।\nKevles, Bettyann Holtzmann (1996). Naked to the Bone Medical Imaging in the Twentieth Century. প্ৰকাশক Camden, NJ: Rutgers University Press. পৃষ্ঠা. 19–22. ISBN 0813523583.\nSample, Sharron (2007-03-27). "X-rays". The electromagnetic spectrum. NASA. http://science.hq.nasa.gov/kids/imagers/ems/xrays.html। আহৰণ কৰা হৈছে: 2007-12-03.


জনজাতিকৰণৰ আভুৱা দিয়া বিজেপিৰ মাজতে “ৰাজনৈতিক ভৱিষ্যত”ৰ সন্ধান আটাছু নেতাৰ\nচৰকাৰৰ বিৰুদ্ধে নীৰৱতাৰ ৰহস্য ফাদিল; বিজেপিত যাবলৈ সংগঠন এৰিলে আটাছু নেতাই\nCAB অনা, জনজাতিকৰণৰ আভুৱা দিয়া বিজেপিৰ হাত শক্তিশালী কৰিব আটাছু নেতাই\nশিৱসাগৰ , March 25, 2019 9:01 pm\nঅশ্বিনী চেতিয়া। ফাইল ফটো।\nসুদীৰ্ঘ ২২টা বছৰ সদৌ তাই আহোম ছাত্ৰ সন্থাৰ লগত জড়িত থাকি জাতিটোৰ হকে মাত মাতি অহা উজনি অসমৰ এজন নেতা তথা আটাছুৰ মুখ্য উপদেষ্টা অশ্বিনী কুমাৰ চেতিয়াই আজি সংগঠনটোৰ পৰা অব্যাহতি বিচাৰে।\nসংগঠনটোৰ কেন্দ্ৰীয় সমিতিৰ সভাপতিলৈ দায়িত্বৰ পৰা অব্যাহতি বিচাৰি প্ৰেৰণ কৰা পত্ৰত আটাছুৰ মুখ্য উপদেষ্টাজনে “এক নতুন পথৰ যাত্ৰী হ’বলৈ” পদ এৰিবলৈ ওলোৱা বুলি জনায়।\nদায়িত্বৰ পৰা অব্যাহতি বিচৰাৰ উপৰি আটাছুৰ সমূহ সতীৰ্থৰ পৰা আৰ্শীবাদ বিচাৰে নেতাজনে। নিজৰ পদত্যাগ পত্ৰত তেওঁ লগতে উল্লেখ কৰিছে যে নতুন পথৰ পাথিক হলেও সংগঠনটোৰ প্ৰতি মৰম আৰু শ্ৰদ্ধা সদায়েই থাকিব।\nউল্লেখযোগ্য যে বহুদিনৰ পৰাই আটাছুৰ মুখ্য উপদেষ্টাজনৰ বিজেপি দলত যোগদানৰ কথা ওলাই আছিল।\nবিশ্বস্ত সূত্ৰই জনোৱা মতে, চেতিয়াই সোমবাৰে গুৱাহাটীৰ হেঙেৰাবাৰীত ৰাজ্যিক বিজেপিৰ কাৰ্য্যালয়ত মুখ্য মন্ত্ৰী, বিত্ত মন্ত্রী আৰু ৰাম মাধৱৰ উপস্থিতিত দলটোত যোগদান কৰিব।\nসৌ সিদিনালৈকে উজনি অসমত নাগৰিকত্ব সংশোধনী বিধেয়ক বাতিল আৰু ৬ জনগোষ্ঠীয় জনজাতিকৰণৰ দাবীত বিজেপি চৰকাৰৰ বিৰুদ্ধে চলা আন্দোলনবোৰৰো অশ্বিনী চেতিয়াই নেতৃত্ব দি আহিছিল। এতিয়া সেইগৰাকী নেতাই হিন্দু বাংলাদেশীক সংস্থাপন কৰিব বিচৰা বিজেপিৰ মাজতে “ৰাজনৈতিক ভৱিষ্যত”ৰ সন্ধান কৰাত প্ৰতিক্ৰিয়াৰ সৃষ্টি হৈছে।\nসৰ্বসাধাৰণ ৰাইজৰ প্ৰশ্ন- ছাত্ৰ সংগঠনৰ নেতাই ৰাজনৈতিক কেৰিয়াৰৰ বাবেই সংগঠন কৰে নেকি? তেওঁলোকৰ কোনো নীতি-আদৰ্শ নাই নেকি?\nঅশ্বিনী চেতিয়াৰ পদত্যাগ পত্ৰখন।\nমন কৰিব লগীয়া যে ৬জনগোষ্ঠীৰ জনজাতিকৰণৰ নামত বিজেপিৰ চৰকাৰখনে চূড়ান্ত আভুৱা ভাঁৰিলে যদিও যোৱা ২-৩ মাহ ধৰি জনগোষ্ঠীকেইটাৰ আন্দোলনকাৰী নেতৃত্বই ৰহস্যজনক নীৰৱতা অৱলম্বন কৰি আছে। জনজাতিকৰণৰ দাবীত ৰাজ্যজুৰি আন্দোলন, অনশন, ধৰ্ণা কৰি পৰিস্থিতি উত্তাল কৰি ৰখা সংগঠনবোৰৰ নেতৃত্বৰ এই নীৰৱতা সকলোৰে চকুত পৰিছে।\nশিৱসাগৰ অঞ্চলত এই কথা সকলোৱে স্বীকাৰ কৰে যে অশ্বিনী চেতিয়াৰ সৱল নেতৃত্বত সদৌ তাই আহোম ছাত্ৰ সন্থা এটা প্ৰভাৱশালী ছাত্ৰ সংগঠন হিচাপে মূৰ দাঙি উঠিবলৈ সক্ষম হৈছিল। অসমৰ বহু জ্বলন্ত সমস্যাক লৈ সংগঠনটোৱে মাত মাতি আহিছে। তেনেস্থলত সংগঠনটোৰ মুখ্য উপদেষ্টাজনৰ এই “সংকীৰ্ণ স্বাৰ্থান্বেষণ”ক সহজভাৱে ল’ব পৰা নাই সংগঠনটোৰ শুভাকাংক্ষী আৰু বিজেপিৰ নীতি-আদৰ্শক “জাতিৰ বিপদ” জ্ঞান কৰা সচেতন নাগৰিকসকলে।\nপ্ৰসংগক্ৰমে, চেতিয়াই ২০১৬ চনৰ বিধান সভা নিৰ্বাচনত শিৱসাগৰ সমষ্টিৰ পৰা অসম সংগ্ৰামী মঞ্চৰ প্ৰাৰ্থী হিচাপে প্ৰতিদ্বন্দ্বিতা কৰিছিল আৰু মাত্ৰ ১০ হাজাৰ ভোট লাভেৰে তৃতীয়ত ৰৈছিল। বিজয়ী কংগ্ৰেছ প্ৰাৰ্থী প্ৰণৱ কুমাৰ গগৈৰ পিছতে দ্বিতীয় স্থান পাইছিল বিজেপিৰ সুৰভি ৰাজকুঁৱৰীয়ে।\nসংগঠনটোৰ বাবে মংগলজনক আখ্যা একাংশ আটাছু কৰ্মীৰ\nআনহাতে আটাছুৰ একাংশ কৰ্মীয়ে চেতিয়া ওলাই যোৱাটোক “সংগঠনটোৰ বাবে মংগলজনক” বুলি অভিহিত কৰিছে। “সংগঠনৰ ভিতৰত থাকি ৰাজনৈতিক দলৰ হৈ কাম-কাজ কৰি থকা ব্যক্তি সংগঠনৰ পৰা ওলাই যোৱাটোৱেই মংগল”, এজন আটাছু কৰ্মীৰ মন্তব্য।


What investors get wrong about backing women-led businesses - Worldnews.com\nBusiness What investors get wrong about backing women-led businesses\nGender balance can be an important signal for investors, but they may be looking for it in the wrong place. (PeopleImages.com / Getty Images)\nMoran : Accident between Bike and Rickshaw,3injured\nMoran Live- নৱবৰ্ষত নীল আকাশৰ উপহাৰ\nMoran : Lord Ganesh inatree.\n[PV] Moran - 君のいた五線譜\nMoran :7Bosoriya Shishuk youna nirjaton.\nমৰাণ ব্ৰেকিং---মৰাণত পথ দুৰ্ঘটনাত এটি এবছৰীয়া শিশুসহ তিনিজন গুৰুতৰ ভাৱে আহত। মৰাণ ঊষাপুৰত তীব্ৰ বেগী এ এছ ০৬ এইছ ৯৯৬৮ নম্বৰৰ মটৰ চাইকেলে খুন্দিয়ালে ৰিক্সাক।ফলত ৰিক্সা আৰোহী পূৰ্ণিমা বৰগোঁহাই গগৈ(২৩) আৰু ১ বছৰীয়া কন্যা হিৰুমণি গগৈ আহত হয়।আনহাতে মটৰ চাইকেল আৰোহী মাধুৰ্য্য ৰাজকোঁৱৰ(২২) গুৰুতৰ ভাৱে আহত হয়।...\nभक्ति या अंधविश्वास, मोरान खुमटाई चाय बागान के एक पेड़ के जड़ में गणेश की आकृति की पुजापाठ में जुटे स्थानीय लोग ।...\n1st pv 君のいた五線譜 (kimi no ita gosenfu)...\nমৰাণ ব্ৰেকিং---মৰাণত পথ দুৰ্ঘটনাত এটি এবছৰীয়া শিশুসহ তিনিজন গুৰুতৰ ভাৱে আহত। মৰাণ ঊষাপুৰত তীব্ৰ বেগী এ এছ ০৬ এইছ ৯৯৬৮ নম্বৰৰ মটৰ চাইকেলে খুন্দিয়ালে ৰিক্সাক।ফলত ৰিক্সা আৰোহী পূৰ্ণিমা বৰগোঁহাই গগৈ(২৩) আৰু ১ বছৰীয়া কন্যা হিৰুমণি গগৈ আহত হয়।আনহাতে মটৰ চাইকেল আৰোহী মাধুৰ্য্য ৰাজকোঁৱৰ(২২) গুৰুতৰ ভাৱে\nभक्ति या अंधविश्वास, मोरान खुमटाई चाय बागान के एक पेड़ के जड़ में गणेश की आकृति की पुजापाठ में जुटे स्थानीय लोग ।\n1st pv 君のいた五線譜 (kimi no ita gosenfu)


এপিডিচিএলত ম'বাইল নম্বৰ কেনেদৰে পঞ্জীয়ন কৰিব - How to Update Mobile No. in APDCL Website - TheJobinAssam.in : Job in Assam, Assam Career & Career Assam.\nNews এপিডিচিএলত ম'বাইল নম্বৰ কেনেদৰে পঞ্জীয়ন কৰিব - How to Update Mobile No. in APDCL Website\nএপিডিচিএলত ম'বাইল নম্বৰ কেনেদৰে পঞ্জীয়ন কৰিব - How to Update Mobile No. in APDCL Website\nby thejobinassam on July 26, 2021 in News\nএপিডিচিএল ম'বাইল নম্বৰ আপডেট\nঅসম পাৱাৰ ডিষ্ট্ৰিবিউচন কোম্পানী লিমিটেডে (APDCL) উপভোক্তা আধাৰ নম্বৰ, ইমেইল আইডি, আৰু জীৱিকাৰ বিৱৰণ পঞ্জীয়ন/আপডেট কৰা আৰু এপিডিচিএলৰ সৈতে মোবাইল নম্বৰ লিংক কৰাটো বাধ্যতামূলক কৰিছে। তেওঁলোকে ইয়াৰ উপভোক্তাসকলক 2021 চনৰ 31 জুলাইৰ আগতে অফিচিয়েল ৱেবছাইটত (apdcl.org) বিৱৰণঅনলাইন আপডেট কৰিবলৈ অনুৰোধ কৰে। গ্ৰাহকসকলে এপিডিচিএল কাৰ্যালয়লৈ গৈ তেওঁলোকৰ বিৱৰণ অফলাইনআপডেট কৰিব পাৰে।\nএ.পি.ডি.চি.এল.-য়ে ঘোষণা কৰিছিল যে যিসকল গ্ৰাহকে 2021 চনৰ 31 জুলাইৰ আগতে বিৱৰণ আপডেট কৰাত ব্যৰ্থ হয়, তেওঁলোকক অস্থায়ীভাৱে বিদ্যুৎ সংযোগৰ পৰা বাধা দিয়া হ'ব পাৰে।\nএপিডিচিএলত ম'বাইল নম্বৰ লিংক/আপডেট কৰাটো কিয় বাধ্যতামূলক?\nএপিডিচিএলৰ সৈতে উপভোক্তা মোবাইল নম্বৰ আৰু ইমেইল আইডি আপডেট/ পঞ্জীয়ন কৰাৰ মুখ্য কাৰণ হৈছে যে এপিডিচিএলক ইয়াৰ গ্ৰাহকক বিদ্যুতৰ বিল, বন্ধ আৰু পুনৰুদ্ধাৰ, আৰু ইয়াৰ কাৰণ আৰু ম্যাদ সম্পৰ্কে অৱগত কৰা হ'ব বা জাননী প্ৰেৰণ কৰা হ'ব। গ্ৰাহকসকলে এপিডিচিএল অনলাইন পঞ্জীয়ন প্ৰপত্ৰত তেওঁলোকৰ জীৱিকাৰ বিৱৰণ আপডেট কৰিব লাগিব। উপভোক্তাসকলৰ জীৱিকাৰ বিৱৰণে এপিডিচিএলক আপোনাৰ প্ৰ'ফাইলভালদৰে জানিবলৈ সহায় কৰিব।\nএপিডিচিএল অনলাইন ডাটা আপডেট:\nএ.পি.ডি.চি.এল.-ৰ শেহতীয়া অধিসূচনা অনুসৰি, সকলো গ্ৰাহকে তেওঁলোকৰ নিম্নলিখিত ব্যক্তিগত বিৱৰণ আপডেট/পঞ্জীয়ন কৰিবলৈ পুনৰাবৃতলোচনা কৰিছে:\n3. ম'বাইল নম্বৰ।\nএপিডিচিএলত ম'বাইল নম্বৰ কেনেদৰে পঞ্জীয়ন কৰিব?\nগ্ৰাহকসকলে ওপৰোক্ত বিৱৰণবোৰ অনলাইন বা অফলাইনআপডেট কৰিব পাৰে। গ্ৰাহকসকলে নিম্নলিখিত দুটা প্ৰক্ৰিয়াৰ যিকোনো এটা বাছনি কৰিব পাৰে:\n1. অনলাইন প্ৰক্ৰিয়া: এপিডিচিএল অফিচিয়েল ৱেবছাইট ব্যৱহাৰ কৰা।\n2. অফলাইন প্ৰক্ৰিয়া: সংশ্লিষ্ট বৈদ্যুতিক উপ-বিভাগ কাৰ্যালয়লৈ গৈ।\nএ.পি.ডি.চি.এল. ম'বাইল নম্বৰ আপডেটৰ অনলাইন প্ৰক্ৰিয়া:\nইয়াত আমি তলত দিয়া পদক্ষেপবোৰ অনুসৰণ কৰি এপিডিচিএল অফিচিয়েল ৱেবছাইটলৈ গৈ অনলাইন ম'বাইল নম্বৰ আপডেটৰ সম্পূৰ্ণ প্ৰক্ৰিয়াৰ বিষয়ে আলোচনা কৰিবলৈ গৈ আছোঁ:\nStep 1: এপিডিচিএল ৱেবছাইট www.apdcl.org চাওক\nStep 2: 'উপভোক্তা ম'বাইল নম্বৰ আপডেট কৰক' টেবত ক্লিক কৰক। এটা নতুন পৃষ্ঠা খোলা হ'ব।\nStep 3: নতুন পৃষ্ঠাত, আপোনাৰ "উপভোক্তা নম্বৰ" প্ৰবিষ্ট কৰক আৰু নীলা "কাড়" বুটামত ক্লিক কৰক। নতুন পৃষ্ঠা এটা পুনৰ খোলা হ'ব।\nStep 4: এতিয়া আপোনাৰ সকলো বিৱৰণ প্ৰবিষ্ট কৰক: ম'বাইল নম্বৰ (বাধ্যতামূলক), জীৱিকা (বাধ্যতামূলক), ইমেইল আইডি (বৈকল্পিক) আৰু আধাৰ নং (বৈকল্পিক)।\nStep 5: পৃষ্ঠাটো পূৰণ কৰাৰ পিছত, দাখিল ত ক্লিক কৰক।\nStep 6: আপোনাৰ ম'বাইল নম্বৰলৈ এটা অ'টিপি প্ৰেৰণ কৰা হ'ব, পৰৱৰ্তী পৃষ্ঠাত আপোনাৰ অ'টিপি প্ৰবিষ্ট কৰা হ'ব আৰু "প্ৰমাণিত" ত ক্লিক কৰক।\nঅৱশেষত, আপুনি সফলতাৰে আপোনাৰ ম'বাইল নম্বৰ আৰু অন্যান্য বিৱৰণ এপিডিচিএল-ৰ সৈতে পঞ্জীয়ন কৰিছে।\nএপিডিচিএল ম'বাইল নম্বৰ আপডেটৰ অফলাইন প্ৰক্ৰিয়া:\nঅফলাইন মোডৰ দ্বাৰা ম'বাইল নম্বৰ পঞ্জীয়ন/আপডেট কৰিবলৈ গ্ৰাহকসকলে সংশ্লিষ্ট বৈদ্যুতিক উপ-বিভাগকাৰ্যালয়লৈ যাব লাগে আৰু নিম্নলিখিত সকলো ডাটা লিখনি এখন কাকতত দাখিল কৰিব লাগে।\nএ.পি.ডি.চি.এল. ম'বাইল নম্বৰ পঞ্জীয়ন অন্তিম তাৰিখ:\nআপোনাৰ ম'বাইল নম্বৰ, আধাৰ নম্বৰ, এপিডিচিএলৰ সৈতে ইমেইল আইডি পঞ্জীয়ন/আপডেট কৰাৰ অন্তিম তাৰিখ হৈছে 31 জুলাই 2021। যদি আপুনি 31 জুলাই বা তাৰ আগতে আপোনাৰ বিৱৰণ দাখিল কৰাত বিফল হয়, আপোনাৰ বিদ্যুৎ সংযোগ অস্থায়ীভাৱে সমাপ্ত কৰা হ'ব পাৰে।\nএপিডিচিএল ম'বাইল নম্বৰ আপডেট: ইয়াত ক্লিক কৰক\nঅফিচিয়েল অধিসূচনা: ইয়াত ক্লিক কৰক\nঅফিচিয়েল ৱেবছাইট: www.apdcl.org


কিডনী স্টন বা পাথৰ কিয় হয়? জানক আৰু সাৱধান থাকক - Kidney Stone in Assamese - fitassam\n06/06/2020 Mitali Saikia0Comments\nকিডনী স্টন বা পাথৰ কিয় হয়? জানক আৰু সাৱধান থাকক\nকিডনী পাথৰ (স্টোন) মিনাৰেল আৰু নিমখৰদ্বাৰা তৈয়াৰি হয়৷ ইয়াৰ আকাৰ বালিৰ দানাৰ দৰে সৰু নতুবা গল্ফ বলৰ দৰ বৃহত্তৰ হব পাৰে। এই কিডনী পাথৰ আপোনাৰ কিডনী থাকিব পাৰে বা মূত্ৰনলীৰ মাধ্যমেৰে আপোনাৰ শৰীৰৰপৰা বাহিৰ উলাই যাব পাৰে৷ মূত্ৰনলীত কিডনী (kidney), মূত্ৰনলী(Ureter), মূত্ৰাশয়(Bladder) আৰু মূত্ৰমাৰ্গ(Urethra) থাকে।\nকিডনীৰ পাথৰৰ প্ৰকাৰ – Types of Kidney Stone in Assamese\nকিডনীৰ পাথৰৰ লক্ষণসমূহ-Symptoms of Kidney Stone in Assamese\n1. কেলচিয়াম অক্সালেট স্টোন (Calcium oxalate stone)\nকেলচিয়াম স্টোন, কেলচিয়াম অক্সালেট(Oxalate), ফচফেট আৰু mellate দি তৈয়াৰ হয়। কম অক্সালেটযুক্ত খাদ্য গ্ৰহন এই ধৰনৰ পাথৰ গঠন হোৱাত বাধা প্ৰদান কৰিব পৰা যায়৷\n2. ইউৰিক এচিড পাথৰ (Uric acid Stone)\nএই ধৰনৰ কিডনী পাথৰ মহিলাসকলৰ তুলনাত পুৰুষৰ মাজত অত্যাধিক দেখা যায়। গাউট সমস্যাত ভুগা বা কেম’থেৰাপিদ্বাৰা চিকিৎসাগ্ৰস্হ ব্যক্তিৰ ক্ষেত্ৰত এই পাথৰ হোৱাৰ সম্ভাৱনা বেছি। প্ৰস্ৰাৱত প্ৰচুৰ এচিড থাকিলে এই ধৰণৰ পাথৰ হোৱা দেখা যায়৷ পিউৰিন সমৃদ্ধ ডায়েটসমূহে প্ৰস্ৰাৱৰ এচিডৰ মাত্ৰা বঢ়ায় তুলিব পাৰে।\n3. স্ট্ৰুৱাইট স্টন (Struvite Stone)\nএই ধৰণৰ পাথৰ বেছিভাগ ক্ষেত্ৰত মূত্ৰনলীৰ সংক্ৰমণত আক্ৰান্ত মহিলাৰ মাজত পোৱা যায়৷ এই পাথৰ আকাৰত ডাঙৰ হব পাৰে আৰু মূত্ৰথলিত বাধা সৃষ্টি কৰিব পাৰে। কিডনীত সংক্ৰমণ কাৰণে এই পাথৰ হয়।\n4. সিস্টীন স্টন (Cystine stone)\nএই পাথৰ সমস্যা অতি কম হোৱা দেখা যায়৷ এই প্ৰকাৰৰ পাথৰ পুৰুষ আৰু মহিলাসকলৰ ক্ষেত্ৰত হয় যাৰ জিনগত ব্যাধি সিস্টিনুৰিয়া (genetic disorder cystinuria) থাকে; এটি জিনগত ব্যাধি যি এমিন এচিড সিস্টাইন গঠিত পাথৰসমূহ কিডনী, ইউৰেটাৰ, মূত্ৰাশয়ত গঠিত হয়।\nকিডনীৰ পাথৰ সকলো সময়তে লক্ষণ দেখা নিদিবও পাৰে। সৰু পাথৰসমূহ কোনোধৰনৰ বিষ উৎপন্ন নকৰি নিজে নিজেই প্ৰস্ৰাৱৰ জৰিয়তে বাহিৰলৈ উলাই যাব পাৰে৷ কিন্ত্ত ডাঙৰ পাথৰ প্ৰস্ৰাৱৰ প্ৰৱাহক বাধাগ্ৰস্ত কৰিব পাৰে যি প্ৰচুৰ বেদনাদায়ক লক্ষণসমূহ তীব্ৰ কৰি তুলে৷\nআপোনাৰ পাথৰৰ অৱস্থান আৰু আপোনাৰ মূত্ৰনলীত তাৰ অগ্ৰগতি অনুসাৰে ব্যথা বা বিষ পৰিবৰ্তিত হব পাৰে। বহু ব্যক্তিৰ পিঠিৰ একফালে বা তলপেটত প্ৰচণ্ড বিষ হয়। বিষ প্ৰায়ে হঠাৎ আৰম্ভ হব পাৰে আৰু সময়ৰ লগত আৰু তীব্ৰ হৈ উঠে। আক্ৰান্ত স্থানত কৰঙনৰ অংশ নতুবা তলপেটৰ অংশ অন্তৰ্ভুক্ত থাকিব পাৰে ।\nআপোনাৰ অবিৰাম বিষ হব পাৰে বা বিষ কিছু মিনিটৰ বাবে হৈ বিষ কমা যেন অনুভৱ হব পাৰে কিন্ত আকৌ পুনৰ কিছুসময় পিছত বিষ আৰম্ভ হব পাৰে৷ কিছু ক্ষেত্ৰত বিষৰ তীব্ৰতাও উঠানমা কৰিব পাৰে। তীব্ৰতা স্তৰ আপোনাৰ পাথৰ মূত্ৰনলীৰ স্হানৰ ওপৰত নিৰ্ভৰ কৰে৷\nকিডনীত পাথৰৰ বিষ সাধাৰণতে ৰাতি বা পিছনিশা ৰাতিপুৱা ভাগত হয়। ইয়াৰ কাৰণ হ’ল, সাধাৰণতে মানুহে ৰাতি বা পাছনিশা কম প্ৰেস্ৰাৱ কৰে আৰু ৰাতিপুৱা ইউৰেটাৰ বা মূত্ৰবাহিনী সংকীৰ্ণ হয়।\nআপোনাৰ যদি বিষৰ লগতে নিম্নলিখিত কোনো লক্ষণ থাকে তবে অবিলম্বে আপনাৰ ডাক্তাৰৰ পৰামৰ্শ লওঁকঃ\n4. অত্যাধিকো বিষৰ বাবে আপোনি যদি বহা, ঠিয় হোৱা বা আৰামেৰে শুব পৰা নাই\nকিছু লোকৰ বংশগত কাৰণত কিডনীত পাথৰ হোৱাৰ সম্ভাৱনা বেছি থাকে। কিডনীত পাথৰ উচ্চ মাত্ৰাত কেলচিয়ামৰ কাৰণে হব পাৰে। প্ৰস্ৰাৱত কেলচিয়ামৰ উচ্চ মাত্ৰা প্ৰজন্ম পৰা প্ৰজন্মলৈ কঢ়িয়াই নিব পাৰে। কিছুমান বিৰল জিনগত ৰোগসমূহ কিডনীত পাথৰৰ কাৰন হব পাৰে যেনে- টিউবুলাৰ এচিডোসিস(Tubular acidosis),\nনতুবা শৰীৰৰ কিছুমান ৰসায়নক পাচন নিয়াত সমস্যা যেনে- সিস্টিন (এটি এমিন’ এচিড), অক্সালেট (এটি কাৰ্বনিক এচিডৰ নিমখ) আৰু ইউৰিক এচিড আৰু অন্যান্য ৰসায়নসমূহ৷\nআপোনাৰ ভৌগলিক অৱস্থান কিডনীত পাথৰৰ বাবে দায়ী হব পাৰে। কিডনীত পাথৰ ভাৰতৰ মহাৰাষ্ট্ৰ, গুজৰাট, পাঞ্জাৱ, হৰিয়ানা, দিল্লী আৰু ৰাজস্থানৰ বহু অঞ্চলত অত্যাধিক হোৱা দেখা যায়৷ উত্তপ্ত জলবায়ুৰ অঞ্চলত বাস কৰা আৰু\nযদি কোনো ব্যক্তি পাথৰ গঠনৰ বিষয়ে জ্ঞাত নহয় বা সজাগ নহয় তেন্তে তেনে ব্যক্তিৰ খাদ্য গ্ৰহন প্ৰনালীত নিমখ, প্ৰানীজ প্ৰ’টিন অধিক বৃদ্ধি পোৱা দেখা যায়৷ যাৰফলত, পাথৰ হোৱাৰ সম্ভাৱনা বাঢ়ি যায়৷\nমূত্ৰবৰ্ধক আৰু উচ্চ কেলচিয়াম এন্টাচিড গ্ৰহণকাৰী ব্যক্তিৰ প্ৰস্ৰাৱত কেলচিয়ামৰ পৰিমাণ বেচি থাকিব পাৰে যি পাথৰ গঠনৰ কাৰণ হব পাৰে। ভিটামিন এ আৰু ভিটামিন ডি ৰ ফলতো কেলচিয়ামৰ মাত্ৰা বৃদ্ধি হব পাৰে৷ এইচআইভি (HIV) ৰ চিকিৎসাৰ বাবে ইন্দিনাভিৰৰ (Indinavir) ঔষধ Indinavir পাথৰ গঠনৰ হব পাৰে। ইয়াৰ উপৰিও, অন্য ঔষধো পাথৰ গঠনৰ কাৰণ হব পাৰে।\nকিছু দীৰ্ঘস্থায়ী বা পুৰনা ৰোগো কিডনীত পথ নিৰ্মাণত ৰ লগত জড়িত হব পাৰে, যেনে- সিস্টিক ফাইব্ৰোচিচ (cystic fibrosis), ৰেনাল টিউবুলাৰ এচিড’সিস (renal tubular acidosis) আৰু প্ৰদাহজনক পেটৰ ৰোগ (inflammatory bowel disease) ইত্যাদি ৷\nকেলচিয়াম শোষণ বঢ়ায় তুলি পৰা প্ৰদাহজনক ৰোগ\nডিউৰিটিকচ (Duretics), কেলচিয়াম ভিত্তিক এন্টাচিড\nআগলৈ পঢ়ক…কিডনী পাথৰৰ বাবে কিছু ঘৰুৱা প্ৰতিকাৰ আৰু সাৱধানতা\n–Dr. Rajalakshmi VK (AIIMS)\n← কলেষ্টৰেল হলে কি কৰিব? কি কি খাব আৰ কি নাখাব? সম্পূৰ্ণ ডায়েট চাৰ্ট জানো আঁহক- Choestorel in Assamese\nকিডনী স্টন বা পাথৰত কিছু ঘৰুৱা প্ৰতিকাৰ/ Kidney Stone Home Remedies in Assamese →


আইৰ সমান হ’ব কোন ? | অসমীয়া কৌতুক || Assamese Jokes\nসৌকাধৰাৰ মাক আৰু পাঠকৰ মাকে লগ হৈ বিয়নি মেলৰ বাবে সমবেত হৈছে | স্থান- দুয়োৰে নিজৰ নিজৰ নঙলামুখ | আলোচনাৰ বিষয়, বৰুৱাৰ জীয়েকৰ হালোৱাটোৰ লগত থকা পিৰীতি, কেওটৰ মুখচোকা বোৱাৰীজনীৰ বদনাম, ৰায়ৰ পুতেকৰ তিৰোতাসেৰুৱা স্বভাৱ আদিকে ধৰি বহুতো গুৰুত্বপূৰ্ণ বিষয়বস্তু |\nএনেতে দুয়ো দূৰৰ পৰা কোনোবা আহি থকা দেখা পালে | দূৰৰ পৰা আলুৰ বস্তা হেন দেখি | অলপ ওচৰ পোৱাত সেইটো যে মানুহ পোৱালী দুয়ো কনফাৰ্ম হ’ল | পাঠকৰ মাকে ক’লে " দেখিছেনে সৌকাধৰাণী, কেনে পেটুৱা আপা এটা আহি আছে.... গা ক’ত, মূৰ ক’ত ধৰিবই নোৱাৰি ...... ই বেটাই চাগে ঘি মৌতেই জীয়াই আছে | আজি-কালিৰ মাকবোৰো যে আৰু, ল’ৰা ছোৱালীবোৰক একো এটা কৰিবই নিদিয়ে... এনে ভীম নহৈ কি হ’ব ল’ৰা " "ই যিমান খায়, ১০ টা মানুহ অনায়াসে খাব পাৰিব ...." সৌকাধৰাণীয়ে এড কৰিলে......... " হয়, ঠিকেই কৈছে" .... পাঠকৰ মাকে শলাগিলে |\nইতিমধ্যে আইসকলৰ আলোচনাৰ চাবজেক্ট তেওঁলোকৰ ওচৰ আহি পোৱাত আই দুগৰাকীয়ে দেখিলে সেয়া পাঠকনীৰ আলাসৰ লাৰু পাঠক পোণা |লগে লগে পাঠকনী আৰ্তনাদ কৰি উঠিল, " আই ঐ বাছা, তই ইমান খীনালি..... হোষ্টেলত খাবলৈ নিদিয়ে নেকি?"\nমৰেল অব দা ষ্টৰী : আইৰ সমান হ’ব কোন ?\nLabels: Asomiya gaja, Asomiya Jokes, Asomiya Koutuk, Assam Best Jokes, Assamese Shayeri, Assamese sms, অসমীয়া কৌতুক, অসমীয়া গাজা


Candid Chronicles ..বিক্ষিপ্ত : ==== পুণৰ্মুচিকো ভৱঃ =====\nকামিনীঃ- (অলপ দুখেৰে)আমাৰ দৰে মানুহৰ আৰু ক’ত তাঁতশাল কিনিবলৈ ধন হব বাইদেউ!\nমহিলাঃ- কিয়, চৰকাৰে তঁহতৰ দৰে মানুহবিলাকৰ বাবে তাঁতশাল বিনামূলীয়াকৈ দিয়ে নহয়। তই তহঁতৰ পঞ্চায়তৰ সভাপতিৰ লগত ব্লকৰ বি.ডি.অ’. ক লগ ধৰিবিছোন।\n(গীতঃ- গাঁৱে গাঁৱে উন্নতি হব ধৰিছে .. লা লা লা...)\nঅ’কে- ইমানলেকে গ’ল বিজ্ঞাপনৰ কথা; কিন্তু যদি আমি এই কথোপকথন পুৰাকৈ শুনিবলে পালোহেঁতেন – হয়তো এনেকুৱা হ’ল হেঁতেন\n(ওপৰৰ মহিলাগৰাকীৰ সংলাপৰ পিছত)\nকামিনীঃ- এহ, সেই অনা ডেলে বাইদেউ। সেইবোৰ আমি নোপও। হওতে কথাটো গম পাইছিলো মই, বোলে হেনো তাতশাল দিব।দুই এজনক লগো ধৰিলোো। বিডিঅ’ চাৰকহে নেপালো..তেওবোলে গুৱাহাটিতহে থাকে, বলক (ব্লক) লে নাহেই। পিছে মোৰ গিয়ান বুধিৰে যি বুজিলো, তাঁতশাল নহগৈ মোৰ।\nকামিনীঃ- কেলৈ পঞ্চায়তৰ সভাপতি আকৌ হাত পাৰ্টিৰ নহয় জানো,? পিছে আমাৰ চুবুৰীটোৰ মানুহখিনিয়ে হেনো কাৰোবাৰ উচতনিত ভোল গৈ হাতীত ভোট দিছিলে। হওতে ময়ো নিদিয়া নহয়। পিছে সেইকাৰণেই, আমি বোলে একো সা-সুবিধা নেপাও। পিছে সেই যে মহেন, অঁ’, কনপাই ঠিকাদাৰৰ মাজুটো পুতেক, সি ক’লে বোলে – টকা দুহেজাৰ লাগিব, কাম হৈ যাব।সি হেনো এমেলে চাৰৰ একেবাৰে খাচ মানুহ। এতিয়া মই মানুহজনীয়ে লাগ বুলিলেনো ইমানসোপা টকা ক’ৰপৰা পাও কওকচোন? তাতে মহেন মানুহটোও ভাল নহয়, বহুতৰে পইচা খাই কাম কৰি দিয়া নাই বুলি শুনিছো।\nমহিলাঃ- এ, এনেকুৱাহে নেকি কথাটো?\nকামিনীঃ- মানে বাইদেউ, মই জানো নহয়, খৰছ নকৰিলে চৰকাৰী কাম কেনেকে হব?চৰকাৰখনে আৰু আমাৰ পেট ভৰাবলে বহি আছেনে? সিবাৰ বি পি এল আৰু খন জব কাৰ্ডখন উলিয়াবলেকে মানুহজনে কিমানসোপা ধন ভাঙিব লগা হ’ল- আপুনি জানেইচোন। বাটৰ দাঁতিৰ মাটি দুকঠা বন্ধকত গ’ল। পিছে এই জব কাৰ্ডখন পাই বৰ উপকাৰ হ’ল দেই আমাৰ।\nমহিলাঃ- হয় নেকি?\nকামিনীঃ- হয় হয় বাইদেউ, বৰ ভাল কাম কৰিছে চৰকাৰে। জব কাৰ্ড খন পোৱাৰ পাছত এনেই পইচা কেইটা আহি থাকে, - একো কাম বন কৰিব নেলাগে। কেৱল চেক্ৰেটেৰী, প্ৰেচিডেন্টক তেওলোকৰ ভাগটো দি, টিপচহী এটা মাৰিলেই হৈ যায়। পিছে আমাৰ কপালতনো সুখ ক’ত বাইদেউ- জবকাৰ্ডৰ পইচাখিনি মানুহটোৱে চুলাইতে উৰুৱায়। মানুহটোৱে আগতে হাজিৰা কৰি দুই-এপইচা আনিছিলে, আজিকালি সেয়াও নেচেল।বিপিএল চাউল পাই, খেতি বাতিও নকৰা হ’ল। আগতে, নিজৰ নহ’লেও, আনৰ আধি- বন্ধকী খেতিৰে বছৰটোৰ চাউলকেইটাৰ যোগাৰ হৈছিল।আজিকালি সেয়াও নাই, ... মইহে মানুহজনীয়ে দুইহাতে আজুৰি যেনেতেনে ল’-ছালি কেইটাক পেটে ভাতে খুৱাই ৰাখিছো।\nমহিলাঃ- কি কৰিবি আৰু, উপায় নাই।\nকামিনীঃ- হয় বাইদেউ, এইবোৰ কথা নো কাক কম, কোনে পতিয়াব? ল’-ছালি কেইটাও তেনেই গুছিল। ডাঙৰজনী ছোৱালী ডং ডং কে গাভৰু হ’ল- পিছে ঘৰখনত কামৰ নামত কুটা এগছ নকৰে। ভূঁই ৰুবলে, চোতাল সাৰিবলে লাজ পায়, ইচকুলত পঢ়া ছোৱালী যে। এতিয়া মই ভাতকে ৰান্ধো নে, বাহিৰত বন-বাত কৰি ঘৰ চলাও, আপুনিয়েই কওকচোন? এই ছোৱালীজনীলেহে মোৰ চিন্তা বেছি.. জানো কোনোবাই মোবাইল নে কিবা এটা দিলে হব পায় ,দিনৰ দিনটো সেইটোকে পিতিকি থাকে.. কি পায় তাইহে জানে? হেৰৌ কাইলে পৰহিলে বিয়া হব, ঘৰ এখন চলাব লাগিব। বোলো তেতিয়া কৰিবি কি? নাই.. নুশুনে?\nমহিলাঃ- আৰু তোৰ ল’ৰা এটাও আছে নহয়, ডাঙৰেই হ’ল ছাগে! পঢ়া-শুনা কৰি আছেনে সি?\nকামিনীঃ- ইইইই.. বাইদেউ, ল’ৰাটোৱে ইচকুল বাদেই দিলে কেতিয়াবাই- পিছে হেডমাষ্টৰে এনেই নামটো লিখি ৰাখিছে, কিবা বোলে মিড-ডে মীল নে কিটোত হিচাপ দিব লাগে। একো কামবনতো নকৰেই, আজিকালি বাপেককে দেখি চুলাই খাবলেও শিকিছে। সেইদিনা কিবা পুলিচ কেচো লগালে.. ঘৰৰ পৰাই পুলিচে নিলেহি ....\nমহিলাঃ- তই বুজাবি আকৌ সিহঁতক!\nকামিনীঃ- মই কিবা ক’লে ভেকাহি মাৰি হে দিয়ে। বোলে খুৱাব পিন্ধাব নোৱাৰ যদি ফুকাইছিলি কেলে? চাওকচোন বাইদেউ, এইবোৰ সিহঁতৰ কথা।\nমহিলাঃ- হব দে আৰু, এইবোৰ কথা পাতি কি লাভ? কপালত যি আছে আৰু- পিছে তই কাপোৰখিনি ধুই, পাচলি কেইটামান কাটি থৈ যাবি। যোৱাৰ আগতে ঘৰটো আকৌ এবাৰ ঝাড়ু মাৰিবি। মই পতকৈ চিৰিয়েল এখন চাই লও-\nবি.দ্ৰ.- বিজ্ঞপনৰ কথাখিনি স্মৃতিৰ পৰা লিখা, গতিকে শব্দ দুই এটা ইফাল সিফাল হব পাৰে। কিন্তু অৰ্থ একদম ঠিক আছে।\nPosted by Abhijit Kalita at 10:52 PM


মাক হ'বলৈ ওলোৱা ছানিয়া মিৰ্জাৰ ক্ৰিকেট ফ'বিয়া, বন্ধ কৰিলে ফেচবুক-টুইটাৰ! - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nমাক হ’বলৈ ওলোৱা ছানিয়া মিৰ্জাৰ ক্ৰিকেট ফ’বিয়া, বন্ধ কৰিলে ফেচবুক-টুইটাৰ!\nডিজিটেল ডেস্কঃ ভাৰত-পাকিস্তানৰ মাজৰ ক্ৰিকেট মেচ মানেই হাই ভল্টেজ। শেষৰটো বল পৰ্যন্ত টিভিৰ পৰ্দাৰ পৰা চকু আতৰ নকৰে ভাৰতীয় ক্ৰিকেট অনুৰাগীসকলে। যি আমেজ আৰু শিহৰণ এই মেচত পোৱা যায় সেয়া আন দলৰ বিৰুদ্ধে পোৱাতো সম্ভৱ নহয়। সেয়ে, ভাৰত-পাকিস্তানৰ মাজৰ ক্ৰিকেট মেচ বুলিলেই অধীৰ আগ্ৰহেৰে ৰৈ থাকে ক্ৰিকেটপ্ৰেমীসকল।\nপিছে ভাৰতৰ এইগৰাকী ক্ৰিকেট অনুৰাগীৰ কথা সুকীয়া। ক্ৰিকেট ভাল পালেও ভাৰত-পাকিস্তানৰ মাজত খেল অনুষ্ঠিত হোৱাৰ কথা শুনিলেই শংকিত হৈ পৰে তেওঁ। শংকা ইমানেই বৃদ্ধি পাই যে খেলখনলৈ ২৪ ঘণ্টা থকাৰ পূৰ্বেই তেওঁ ফেচবুক, টুইটাৰ সকলো সাময়িকভাৱে ডিএক্টিভেট কৰি অকলশৰীয়া হৈ থাকিবলৈ মন কৰে।\nভাৰত-পাকিস্তানৰ ক্ৰিকেট মেচলৈ ভয় কৰা এই অনুৰাগীগৰাকী আন কোনো নহয়, তেওঁ হৈছে দেশৰ টেনিছ তাৰকা ছানিয়া মিৰ্জা। ছ’চিয়েল মিডিয়া ব্যৱহাৰকাৰীসকলৰ উৎপাতৰ বাবে এছিয়া কাপত আজি অনুষ্ঠিত হ’বলগীয়া মেচখনৰ পূৰ্বে শংকিত হৈ পৰিছে টেনিছ তাৰকাগৰাকী।\nকিন্তু কিয়? কি এই ভয়? স্বামী পাকিস্তান ক্ৰিকেটাৰ হোৱা বাবেই কোনটো দলক সমৰ্থন কৰিব সেয়া ঠিৰাং কৰিব নোৱৰা বাবেই নেকি এই ভয়? ওহো সেয়া মুঠেই নহয়। ছোৱেইব মালিকৰ সৈতে বিয়াৰ পিছতেই তেওঁ স্পষ্ট কৰি দিছিল যে পাকিস্তানৰ বোৱাৰী হ’লেও জীৱনে-মৰণে তেওঁ ভাৰতীয়। ভাৰত-পাকিস্তানৰ ক্ৰিকেট মেচত ভাৰতকেই সমৰ্থন জনাই বুলিও তেওঁ দৃঢ়তাৰে মন্তব্য কৰিছিল।\nতেন্তে কিহৰ ভয়? তেওঁৰ এই শংকাৰ কাৰণ হৈছে ছ’চিয়েল মিডিয়া। দুই চিৰবৈৰী দলৰ খেল আহিলেই একাংশ উদণ্ড নেটিজেনে ট্ৰলৰ লক্ষ্য কৰি লয় ছানিয়াক। হাজাৰ হাজাৰ মেছেজ-কমেণ্টেৰে ভৰি পৰে তেওঁৰ ফেচবুক আৰু টুইটাৰ একাউণ্ট। সকলোৰে সেই একেটা প্ৰশ্ন, একেটা মন্তব্য ছানিয়াই কাক সমৰ্থন কৰিব স্বামীৰ দেশক নে ভাৰতক। সিমানেই নহয় দেশদ্ৰোহীকে আদি কৰি একাধিক অপবাদ জাপি দিয়ে এইসকল উদণ্ড নেটিজেনে।\nএনে প্ৰশ্ন আৰু মন্তব্যত স্বাভাৱিকতে বিব্ৰত হৈ পৰিছে মাক হ’বলৈ ওলোৱা ছানিয়া। উদণ্ড নেটিজেনৰ ট্ৰলত অতিষ্ঠ হৈ ছানিয়াই জোকৰ মুখত চূণ দিয়াৰ দৰেকৈ কৰা এটি টুইটে সকলোকে ভবাই তুলিছে।\nটুইটটোত তেওঁ লিখিছে, ‘ভাৰত আৰু পাকিস্তানৰ মাজত খেল অনুষ্ঠিত হ’বলৈ আৰু ২৪ ঘণ্টাহে বাকী আছে। গতিকে কিছুদিনৰ বাবে ছ’চিয়েল মিডিয়াৰ পৰা ছাইন আউট হৈ থকাটোৱেই ভাল হ’ব। নহ’লে একাংশ অভব্য যি পাই তাকে কৈ থকা কাম-বন নাইকিয়া লোকৰ উৎপাতত ভাল মানুহৰো বেমাৰ হৈ যাব। এগৰাকী মাক হ’বলৈ ওলোৱা মহিলাক অন্তত শান্তিত অকলে থাকিবলৈ দিয়ক। যি নহওক, এয়া কেৱল এখন ক্ৰিকেট মেচহে।’


ঔ টেঙা - TET Qualified Forum, Assam\nশিক্ষা আৰু শিক্ষক সম্পৰ্কীয় বাৰ্তা\nঅসম টেট প্ৰস্তুতি\nOctober 2021 (146)\nHome / ঔ টেঙা / ঔ টেঙা\nDecember 29, 2020 ঔ টেঙা\nঔ টেঙা (বৈজ্ঞানিক নাম: Dillenia indica, ইংৰাজী: Elephant Apple) অসমৰ স্থানীয় উদ্ভিদ। ই দক্ষিণ-পূব এছিয়াৰ পৰা ভাৰত, বাংলাদেশ, শ্ৰী লংকাৰ লগতে দক্ষিণ পশ্চিম চীন, ভিয়েটনাম, থাইলেণ্ড, মালয়ছিয়া পৰ্যন্ত বিস্তৃত হৈ আছে।\n(অশ্ৰেণীকৃত): Core eudicots\nপ্ৰজাতি: D. indica\nবৈজ্ঞানিক নামঃ Dillenia indica L\nঔ টেঙা অসমীয়া জনজীৱনৰ লগত ওতঃপ্ৰোত ভাৱে জড়িত। ঔ টেঙা নামটোৰ উৎপত্তিৰ লগত কেইটামান লোককথা জড়িত হৈ আছে। প্ৰবাদ মতে এসময়ত এহাল বুঢ়া বুঢ়ী আছিল। এদিন বুঢ়ীৰ খুব টেঙা খাবলৈ মন যোৱাত বুঢ়াক কলে। বুঢ়াই বুঢ়ীৰ বাবে টেঙা আনিবলৈ বনলৈ গল। পিছে টেঙা বিচাৰি নাপাই শেষত ঔ টেঙা হে পালে। বুঢ়ীয়ে সেই টেঙা খাই খুব টেঙা পাই "টেঙা ঔ টেঙা ঔ" বুলি চিঞৰিব ধৰিলে। তাৰ পিছত বুঢ়ীয়ে এইবিধ নতুন টেঙাৰ নাম জানিব খোজত বুঢ়ায়ে একো নাজানি "ঔ টেঙা" বুলি কলে। তেতিয়াৰ পৰা ইয়াৰ নাম ঔ টেঙা হল।\nইংৰাজীত ইয়াৰ নাম "Elephant Apple"। হাতীয়ে খাই ভাল পোৱাৰ বাবে ইয়াৰ নাম এনেদৰে ৰখা হৈছে। ঔ টেঙাৰ ফল আকাৰত ডাঙৰ, কঠিন আৰু আঁহযুক্ত হোৱাৰ বাবে কেৱল হাতীজাতীয় জন্তু সমূহে খাব পাৰে। বুক্সা ব্যঘ্ৰ অঞ্চলত কৰা এক গৱেষণাত পোৱা গৈছে যে, ইয়াৰ ফল প্ৰথমে হাতীয়ে খাই কোমল কৰি অৰণ্যৰ মজিয়াত সিঁচৰিত কৰে। তাৰ পিছত সৰু আকাৰৰ তৃণভোজী যেনে হৰিণ, কেৰ্কেটুৱা, নিগনি আদিয়ে ইয়াৰ বীজ সঞ্চাৰণ কৰে।\nঔ টেঙা এবিধ চিৰসেউজীয়া গুল্মজাতীয় উদ্ভিদ। ইয়াৰ সৰ্বোচ্চ উচ্চতা ১৫ মিটাৰ। পাতবোৰ ১৫ৰ পৰা ৩৬ ছেঃমিঃ দীঘল আৰু সমান্তৰাল ভাঁজযুক্ত। ফুলবোৰৰ ব্যাস ১৫ ৰ পৰা ২০ ছেঃমিঃ পৰ্যন্ত। পাঁচটা বগা পাহিৰে আৰু অসংখ্য হালধীয়া পুং কেশৰ থাকে। ইয়াৰ ফলবোৰ গোলাকাৰ আৰু হালধীয়া সেউজ বৰণৰ। ফলবোৰৰ ব্যাস ৫-১২ ছেঃমিঃ। প্ৰতিটো স্ত্ৰীস্তৱক ১৫ ডাল স্ত্ৰীকেশৰৰ গোট এটা থাকে।\nঔ টেঙাৰ বিজল আৰু কুঁহিপাতেৰে মানুহে মূৰ ধোৱে। বখলাবিলাক থেতালি শুকাই তাৰ গুড়ি উলিয়াই শুকানে বা গুৰৰ লগত খায়। কেঁচাই বা আঞ্জাও খায়। কিছুমান লোকে বখলা শুকাই পুৰি ছাই কৰি খাৰো বনায়। সাধাৰণতে ঔ টেঙাৰ পাঁচটা বখলা বা খলপ থাকে। ঔ টেঙা সাধাৰণতে ব’হাগ-জেঠ মাহত ফুল ধৰে আৰু লাগে। কোমল অৱস্থাত ভাজি খাবলৈ সোৱাদ। পূৰঠ হ’লে বা পকিলে ঔ টেঙাৰ মাছৰ আঞ্জা খোৱা হয়। বড়ো সকলে ঔ টেঙা বৰালি মাছৰ ফিছাৰ লগত ওণ্ডলা বা পিঠাগুড়ি দি ৰান্ধে। ঔ টেঙা বা ঔ খট্টা অসম, পশ্চিমবংগ, ওড়িশা, বাংলাদেশ আদিতত অতি জনপ্ৰিয়।\nইয়াত প্ৰটিন, খাদ্যপ্ৰাণ 'গ' আৰু আঁহ (fiber)যথেষ্ট পৰিমাণে থাকে৷ ঔ টেঙাৰ ঔষধি গুণ আছে:\n* শৌচ খোলোচা ৰাখে৷\n* ঔ টেঙাৰ ৰস চেনি মিহলাই পানীয় ৰূপত খাই শৰীৰৰ শক্তি বঢ়াব পাৰি৷\nঔ টেঙা Reviewed by Administrator on December 29, 2020 Rating: 5\nCheck Your Teachers' I-Card: Data\nAssam Govt. Teacher ID Card Download| অসম চৰকাৰৰ শিক্ষকৰ পৰিচয় পত্ৰ ডাউনলোড\nDEE Assam 2nd Provional Merit List\nDEE Assam LP/UP শিক্ষক নিযুক্তি ২য় অস্থায়ী মেধা - তালিকা ১৩-০৪-২০২২ মাজ নিশাৰ পৰা উপলব্ধ হ'ব Short Description Organization DEE A...\nDEE, Assam 3rd Provisional Merit List-2022\nকেতিয়া প্ৰকাশ পাব DEE, অসমৰ নিযুক্তি-২০২২ নিম্ন আৰু উচ্চ প্ৰাথমিকৰ ৩য় মেধাৰ তালিকা ? DEE, Assam Merit List-2022 DEE, অসমৰ নিযুক্তি-২০২২ ন...\nUtasav Bidyarambha 2022-23\nউৎসৱ বিদ্যাৰম্ভ=২০২২-২৩ Utasav Bidyarambha 2022-23 Official Notice & Guideline:\nTET MCQ Test-290 Sub:CDP\nঅসম টেট প্ৰস্তুতি Assam TET Preparation MCQ Test Prepared By: Hemant Kr. Das, Admin & Dev. https://www.tqfassam.in MCQ Test দিবলৈ তল...\n©TET Qualified Forum, Assam - 2022. Powered by Blogger.


ড্ৰাগচ সেৱনকাৰীৰ ওপৰত তীক্ষ্ণ দৃষ্টি ৰাখিবলৈ আহ্বান মুখ্যমন্ত্ৰী সৰ্বানন্দ সোনোৱালৰ\nড্ৰাগচ সেৱনকাৰীৰ ওপৰত...\n| 21 July 2019 9:09 AM GMT\nড্ৰাগচ সেৱনকাৰীৰ ওপৰত তীক্ষ্ণ দৃষ্টি ৰাখিবলৈ আহ্বান মুখ্যমন্ত্ৰী সৰ্বানন্দ সোনোৱালৰ ৷ মুখ্যমন্ত্ৰী সৰ্বানন্দ সোনোৱালে কয় যে ৰাজ্যৰ সকলো আৰক্ষী থানাৰ ড্ৰাগছ ব্যৱসায়ীসকলৰ ক্ষেত্ৰত তীক্ষ্ণ দৃষ্টি ৰখা উচিত ৷ যাতে সমাজৰ পিছৰ প্ৰজন্মক ড্ৰাগচৰ পৰা ৰক্ষা কৰিব পাৰি ।সোনোৱালে শনিবাৰে বশিষ্ঠ থানাৰ পুনৰ উদঘাটনৰ সময়ত এই মন্তব্য কৰে। মুখ্যমন্ত্ৰী সৰ্বানন্দ সোনোৱালে লগতে কয় যে ৰাজ্যত সম্প্ৰতি বানাক্ৰান্ত লোকসকলৰ সম্পত্তিসমূহ একাংশ লোকে চুৰি কৰি লৈ গৈছে ।\nগতিকে এই ক্ষেত্ৰত উচিত ব্যৱস্থা কৰিবলৈ আহ্বান কৰে ৰাজ্যৰ আৰক্ষী প্ৰশাসনক ৷ এই অনুষ্ঠানত ৰাজ্যৰ আৰক্ষী আয়ুক্ত দীপক কুমাৰে কয় যে মুখ্যমন্ত্ৰী সোনোৱালে ড্ৰাগছ ব্যৱসায়ীসকলৰ ক্ষেত্ৰত তীক্ষ্ণ দৃষ্টি ৰাখিবলৈ কয় ৷লগতে গুৱাহাটীৰ নাগৰিক সংগঠন,মহিলা সংগঠন আৰু গাঁৱ ৰক্ষী বাহিনী সকলোকে সজাগ হ’বলৈ কয় ৷\nমাদক দ্ৰব্য সেৱন যুৱকসকলৰ কাৰণে বহু চিন্তনীয় ৷ মাদক দ্ৰব্য সেৱনে দেশৰ লোকসকলক সীমিত গতিৰে জীৱন অন্ধকাৰলৈ ঠেলী নিছে ৷ গতিকে সকলো সজাগ হৈ এই সন্দৰ্ভত উচিত ব্যৱস্থা কৰিব লাগে ৷কিছুদিনৰ পুৰ্বে অসম আৰক্ষীয়ে ৫৯০ কেজি গাঞ্জা জব্দ কৰিবলৈ সক্ষম হোৱাৰ পাছত এই খবৰে দেশত চাঞ্চ্যলৰ সৃষ্টি কৰিছিল ।\nচাগালিয়া চেক পইন্টত এই বৃহৎ পৰিমাণৰ গাঞ্জা জব্দ কৰিবলৈ সক্ষম হৈছিল । ধুবুৰী আৰক্ষী নেতৃত্বত ৫৯০ কেজিৰ গাঞ্জা জব্দ কৰিবলৈ সক্ষম হৈছিল । টুইটাৰতপ্ৰকাশ পোৱা এই পষ্টটোত গাঞ্জাৰ ফটোও সন্নিবিষ্ট কৰি দিয়া হৈছিল ।\nএই বৃহৎ সংখ্যক গাঞ্জা জব্দ কৰিবলৈ সক্ষম হোৱাত প্ৰশংসা কৰিছিল অসম আৰক্ষীয়ে । টুইটাৰত প্ৰকাশ কৰাৰ পাছতে এই খবৰে তীব্ৰ চৰ্চা লাভ কৰিছিল ।\nঅধিক খবৰৰ বাবে পঢ়ক: গুৱাহাটীৰ মেট্ৰ ৰেলৰ প্ৰকল্প বাস্তৱত ৰূপায়ণ হ’বনে? নে আধাৰশিলাতে সীমাবদ্ধ হব ?\nTags: Basistha police station Deepak Kumar drugs Sarbananda Sonowal


আধুনিক অসমীয়া সাহিত্যৰ বিকাশত আলোচনীৰ ভূমিকা 1846 ৰ পৰা\nFAQs on আধুনিক অসমীয়া সাহিত্যৰ বিকাশত আলোচনীৰ ভূমিকা\nঅসমীয়া সাহিত্যৰ ৰূপৰেখা | অসমীয়া সাহিত্যৰ বুৰঞ্জী | অসমীয়া সাহিত্য সৌৰভ | অসমীয়া সাহিত্য কি | অসমীয়া সাহিত্য যুগ বিভাজন | অসমীয়া সাহিত্যৰ যুগ বিভাজন সম্পর্কে | অসমীয়া সাহিত্যৰ সমীক্ষাত্মক ইতিবৃত্ত | অসমীয়া সাহিত্যৰ অৰুণোদয় যুগ | প্ৰাচীন অসমীয়া | আধুনিক অসমীয়া ভাষা সাহিত্য | অসমীয়া সাহিত্য সন্মিলনী | আধুনিক অসমীয়া সাহিত্যৰ বুৰঞ্জী | অৰুণোদয় যুগৰ আধুনিক অসমীয়া সাহিত্যৰ পটভূমি | মধ্য যুগৰ অসমীয়া সাহিত্য | আধুনিক অসমীয়া ভাষা | আধুনিক অসমীয়া সমাজ সাহিত্য\nRead More from below :\nআধুনিক-অসমীয়া সাহিত্যৰ বিকাশত আলোচনীৰ ভূমিকা অপৰিসীম। ১৮৪৬ চনত মিছনেৰীসকলে শিৱসাগৰৰ পৰা প্ৰকাশ কৰা ‘অৰুনোদই‘ আলোচনীয়েই অসমীয়া সাহিত্যৰ প্ৰথম আলোচনী। অসমীয়া ভাষা-সাহিত্যৰ বিকাশত অৰুনোদইৰ ভূমিকা চিৰস্মৰণীয়।\nঅসমীয়া সাহিত্যৰ প্ৰথম আলোচনীখনৰ নাম কি? – অৰুনোদই\nমিছনেৰীসকল অসমলৈ অহাৰ বছৰতে  বৃটিছে অসমৰ স্কুল-আদালতৰ পৰা অসমীয়া ভাষা উঠাই বঙলা ভাষাৰ প্ৰচলন কৰিছিল।\nঅসমীয়া মানুহৰ মাতৃভাষা যে বঙলা নহয়– এই কথা মিছনেৰীসকলে জানিব পাৰি অসমত অসমীয়া মাধ্যমৰ বিদ্যালয় স্থাপন কৰে।\nপাঠ্যপুথি, ব্যাকৰণ, অভিধান আদি ৰচনা কৰাৰ উপৰি অসমীয়া ভাষা পুনৰ প্ৰতিষ্ঠাৰ কাৰণে বৃটিছৰ ওচৰত যুক্তি সহকাৰে দাবী জনাই ১৮৭২ চনত স্মাৰক পত্ৰ [এটলা] প্ৰদান কৰিছিল- যাৰ ফলত অসমীয়া ভাষা পুনৰ প্ৰতিষ্ঠা হ’ল।\nখৃষ্টান ধৰ্ম প্ৰচাৰৰ বাবে ‘অৰুনোদই’ প্ৰকাশ কৰিছিল যদিও তাত দেশ-বিদেশৰ বা-বাতৰি, কানি বৰবিহৰ অপকাৰিতাৰ বিষয়ে, অসমীয়া ভাষা, বিজ্ঞান বিষয়, উপন্যাসোপম কাহিনী, হিত উপদেশ, নানা দেশৰ বিৱৰণ, জাতি-জনজাতিৰ নৃতাত্ত্বিক আলোচনা আৰু আহোম বুৰঞ্জীৰ প্ৰকাশে অসমৰ অসমীয়া মানুহৰ মানসিক দিগন্ত প্ৰসাৰিত কৰি তুলিছিল।\nঅৰুনোদইয়ে অসমীয়াক বিশ্বৰ লগত চিনাকি কৰোৱাই দিছিল। মুঠতে ভাষা-সাহিত্যৰ জৰিয়তে ‘অৰুনোদই’ সংবাদ পত্ৰই আধুনিক অসমীয়া সাহিত্যৰ বাট মুকলি কৰে।\nঅৰুনোদইয়ে এচাম অসমীয়া লেখক আৰু পাঠকৰ সৃষ্টি কৰিছিল। সৃষ্টি কৰিছিল অসমীয়া মানুহৰ মনত আলোচনী প্ৰকাশৰ হেঁপাহ।\nযাৰ ফলস্বৰূপে ১৮৭১ চনত আউনীআটি সত্ৰাধিকাৰে ‘আসাম বিলাসিনী‘ প্ৰকাশ কৰে।\nআসাম বিলাসিনী কিমান চনত প্ৰকাশ হৈছিল? – ১৮৭১ চন\n১৮৭২ চনত চিদানন্দ দাসৰ সম্পাদনাত ‘আসাম মিহিৰ‘, লক্ষ্মীকান্ত বৰকাকতিৰ সম্পাদনাত ‘আসাম দৰ্পণ‘ , ‘আসাম দীপক‘ , হেমচন্দ্ৰ বৰুৱাৰ সম্পাদনাত ‘আসাম নিউজ‘ ।\nগুণাভিৰাম বৰুৱাৰ সম্পাদনাত ‘আসাম বন্ধু‘ , হৰিনাৰায়ণ বৰাৰ সম্পাদনাত ‘মৌ‘ , শ্ৰীধৰ বৰুৱাৰ সম্পাদনাত ‘আসাম তৰা‘  আৰু কৰুণাভিৰাম বৰুৱাৰ সম্পাদনাত ‘ল’ৰা বন্ধু‘  প্ৰকাশ পাইছিল।\nপ্ৰথম অসমীয়া শিশু আলোচনী খনৰ নাম কি? – ল’ৰা বন্ধু\n১৮৮৯ চনত কলিকতাৰ পৰা ‘জোনাকী‘ আলোচনী চন্দ্ৰকুমাৰ আগৰৱালাৰ সম্পাদনাত প্ৰকাশ হৈ ওলায়।\n‘জোনাকী’য়ে পূৰ্ণিমাৰ জোনৰ দৰেই অসমীয়া সাহিত্যক সোণ-সেৰীয়া পোহৰেৰে পোহৰাই তুলিলে। বেজবৰুৱা ‘জোনাকী’ৰ গুৰিয়াল হ’ল।\nঅসমীয়া সাহিত্যত নথকা ৰোমাণ্টিক ভাৱাপন্ন কবিতা, নাটক, চুটিগল্প, আত্মজীৱনী, সাধু আদি ন-ন সাহিত্য সৃষ্টিৰে অসমীয়া সাহিত্যক দেশ-বিদেশৰ সাহিত্যৰ লগত ফেৰ মাৰিব পৰা কৰিলে।\nকলিকতাত পঢ়ি থকা কেইগৰাকীমান ছাত্ৰই জোনাকী থূলৰ পৰা ওলাই ১৮৯০ চনত কৃষ্ণ প্ৰসাদ দুৱৰাৰ সম্পাদনাত ‘বিজুলী‘ প্ৰকাশ কৰে।\nজোনাকী আলোচনী কিমান চনত প্ৰকাশ হৈছিল? – ১৮৮৯ চনত\n‘বিজুলী’ৰ প্ৰথম সংখ্যাতে পদ্মনাথ গোহাঁই বৰুৱাই ‘ভানুমতী‘ উপন্যাস আৰম্ভ কৰি অসমীয়া উপন্যাস সাহিত্যৰ দুৱাৰ মুকলি কৰে। মাথো কেইবছৰমান ‘জোনাকী’ আৰু ‘বিজুলী’ প্ৰকাশ হৈ বন্ধ হ’লেও ইয়াৰদ্বাৰা আত্মপ্ৰকাশ কৰা লেখক-সাহিতি্যকসকলে আমৃত্যু ৰোমাণ্টিক চেতনাৰে সাহিত্য সৃষ্টি কৰি গ’ল আৰু সাহিত্যত আত্মনিয়োগ কৰিব পৰা এদল অনুৰাগী লোকৰ সৃষ্টি কৰিলে।\nভানুমতী উপন্যাসখন কোনে ৰচনা কৰিছিল? – পদ্মনাথ গোহাঁই বৰুৱাই\nইংৰাজী ৰোমাণ্টিক সাহিত্যৰ শ্ৰেষ্ঠখিনি অসমীয়ালৈ আহৰণ কৰি অসমীয়া সাহিত্যৰ সিংহ দুৱাৰ প্ৰতিষ্ঠা কৰি সুউচ্চ শিখৰলৈ লৈ গ’ল।\nবিংশ শতিকাটোত অসমৰ সৰু-বৰ সকলো ঠাইৰ পৰা ভিন ভিন ৰূপ-ৰসৰ আলোচনী প্ৰকাশ হৈ অসমীয়া সাহিত্যৰ সোণালী সৌধ নিৰ্মাণ কৰিলে।\nআমাৰ এই আলোচনাত সকলোবোৰ আলোচনীৰ বিষয়ে আলোচনা কৰা সম্ভৱ নহয়। আমি দীঘলীয়া সময় প্ৰকাশ হৈ অসমীয়া সাহিত্যলৈ বিশিষ্ট বৰঙণি আগবঢ়োৱা আলোচনীসমূহৰ চমু আভাস দিবলৈ যত্ন কৰিম।\n১৯০৭ চনত তেজপুৰৰ পৰা পদ্মনাথ গোহাঁই বৰুৱাৰ সম্পাদনাত ‘উষা‘, ১৯০৯ চনত কলিকতাৰ পৰা বেজবৰুৱাৰ সম্পাদনাত ‘বাঁহী‘ প্ৰকাশ হৈ ওলায়।\n‘উষা’খন পাঁচ বছৰমান চলি বন্ধ হ’লেও ‘বাঁহী’ চল্লিশৰ দশকলৈকে প্ৰকাশ হৈ থাকে। এই দুখন আলোচনীয়েও অসমীয়া সাহিত্যক শক্তিশালী কৰে।\n১৯০০ চনত প্ৰকাশ হোৱা ‘আসাম বন্তি‘য়ে কিছু বছৰৰ পিছত কেৱল ‘বন্তি’ নামেৰে প্ৰায় চল্লিশ বছৰ কাল জীয়াই থাকি অসমীয়া সাহিত্যক উজলাই তুলিছিল।\nজমিদাৰ নগেন্দ্ৰ নাৰায়ণ চৌধুৰীৰ প্ৰচেষ্টাত কলিকতাৰ পৰা ১৯২৯ চনত ‘আৱাহন‘ প্ৰকাশ পায়। ‘আৱাহন’ৰ সম্পাদকৰ দায়িত্ব লয় দীননাথ শৰ্মাই।\nমাজতে ‘আৱাহন’ গুৱাহাটীৰ পৰা দুবছৰমান প্ৰকাশ হৈ পুনৰ কলিকতাৰ পৰা প্ৰকাশ হয়।\n১৯৭৬ চনলৈকে প্ৰকাশ হৈ থকা আৱাহনে অসমীয়া সাহিত্যৰ ইতিহাসত এটা যুগৰ সৃষ্টি কৰে।\nসকলো দিশৰ সাহিত্য ‘আৱাহন’ত প্ৰকাশ হ’লেও অধিক মাত্ৰাত অসমীয়া চুটি গল্পৰ সৰহ সংখ্যক গল্পকাৰে আৱাহনৰ জৰিয়তে গল্পকাৰ হিচাপে প্ৰতিষ্ঠা লাভ কৰিছিল।\nএই সময়চোৱাৰ উল্লেখযোগ্য আলোচনী হ’ল অসম সাহিত্য সভাৰ মুখপত্ৰ ‘অসম সাহিত্য সভা পত্ৰিকা‘ । এই আলোচনীখন তিনি-মহীয়াকৈ প্ৰকাশ হৈ বৰ্তমানলৈকে চলি আছে।\nঅসমীয়া ভাষা-সাহিত্যৰ বিভিন্ন দিশৰ উপৰি বিশ্ব সাহিত্যৰ বিভিন্ন ৰচনাই অসমীয়া সাহিত্যক অধিক শক্তিশালী কৰি তুলিছে।\nপঞ্চাশ দশকৰ আগত প্ৰকাশ পোৱা দুখন উল্লেখযোগ্য আলোচনী হ’ল ‘জয়ন্তী আলোচনী‘ আৰু ‘পচোৱা‘। ৰঘুনাথ চৌধাৰীৰ সম্পাদনাত ‘জয়ন্তী‘ আৰু হেম বৰুৱাৰ সম্পাদনাত ‘পচোৱা‘ প্ৰকাশ হৈছিল।\nদুজন শক্তিশালী কবিৰদ্বাৰা সম্পাদিত এই আলোচনী দুখনত আধুনিক কবিতাৰ অধিক প্ৰকাশে নতুন কবিতাৰ ধাৰাটোক শক্তিশালী কৰি অসমীয়া কাব্য জগতক নতুন গতি প্ৰদান কৰিছিল।\n১৯৫০ চনত ইন্দ্ৰকমল বেজবৰুৱাৰ সম্পাদনাত ‘ৰামধেনু‘ প্ৰকাশ পায়। ১৯৮০ চনলৈকে ‘ৰামধেনু’ নিয়মীয়াকৈ প্ৰকাশ হৈ অসমীয়া সাহিত্যত এটি যুগ সৃষ্টি কৰে।\nপৰৱৰ্তী সময়ত মহেশ্বৰ নেওগ, কীৰ্তিনাথ হাজৰিকা, বীৰেন্দ্ৰ কুমাৰ ভট্টাচাৰ্য, ৰাধিকা মোহন ভাগৱতী আদি অসমীয়া সাহিত্যৰ বিশিষ্ট সাহিতি্যকসকলৰ সম্পাদনাত ৰামধেনুৱে অসমীয়া সাহিত্যক ন-ন সৃষ্টিশীল সাহিত্যৰে অধিক প্ৰাচুৰ্য দান কৰিছিল ।\nপঞ্চাশৰ পৰা আশী দশকৰ নঙলা মুখলৈ প্ৰকাশ পোৱা কেইখনমান বিশিষ্ট আলোচনী হ’ল আমাৰ প্ৰতিনিধি, মণিদীপ, অসমীয়া, জোনবিৰি, প্ৰকাশ, কলাখাৰ, দীপক, বিজ্ঞান-জেউতি, নতুন পৃথিৱী, বিস্ময়, পদাতিক অসমীয়া কবিতা।\nআমাৰ প্ৰতিনিধি ড০ ভূপেন হাজৰিকা, মণিদীপ ড০ মহেন্দ্ৰ বৰা; নতুন পৃথিৱী, কলাখাৰ আৰু পদাতিক ড০ হীৰেন গোহাঁয়ে সম্পাদনা কৰিছিল।\nঅসম বিজ্ঞান সমিতিৰ মুখপত্ৰ ‘বিজ্ঞান-জেউতি‘ ১৯৬ৰ চনৰ পৰা বৰ্তমানলৈকে তিনি-মহীয়াকৈ প্ৰকাশ হৈ আছে।\nদেশৰ লগতে বিশ্বৰ বিজ্ঞান সাহিত্যৰ গুণ-গৰিমা প্ৰকাশ কৰি অসমীয়া বিজ্ঞান সাহিত্যৰ সুঁতিটো অধিক শক্তিশালী কৰি তুলিছে।\nবিজ্ঞান সাহিত্য মানুহৰ জনপ্ৰিয় সাহিত্যলৈ আৰু মানুহৰ মনৰ পৰা কু-সংস্কাৰ, কু-প্ৰথা, অন্ধবিশ্বাস দূৰ কৰি বৈজ্ঞানিক মানসিকতা গঢ় দিবলৈ অহৰহ চেষ্টা কৰি আহিছে।\nঅসম প্ৰকাশন পৰিষদৰ মুখপত্ৰ ‘প্ৰকাশ‘  প্ৰথম চন্দ্ৰপ্ৰসাদ শইকীয়াৰ সম্পাদনাত প্ৰকাশ পাইছিল। মাজে মাজে ইয়াৰ প্ৰকাশ বন্ধ হ’লেও বৰ্তমানলৈকে চলি আছে।\nঅসমীয়া ভাষা-সাহিত্যৰ উপৰি বিশ্ব সাহিত্যৰ প্ৰকাশে অসমীয়া সাহিত্যক সমৃদ্ধ কৰি তুলিছে।\n১৯৭৯ চনৰ পৰা আৰম্ভ হোৱা বিদেশী বহিষ্কাৰ আন্দোলনৰ পটভূমিত অসমত জাতীয় চেতনাৰ জাগ্ৰত ৰূপত অলেখ আলোচনীয়ে আত্মপ্ৰকাশ কৰি অসমীয়াৰ স্বাভিমান আৰু খিলঞ্জীয়াৰ অধিকাৰক লৈ সাহিত্য সৃষ্টি কৰি জনগণক জাগ্ৰত কৰি তুলিছিল।\nএই সময়চোৱাত প্ৰকাশ পোৱা মাথো কেইখনমান আলোচনীয়ে নিজৰ ঐতিহ্য আৰু সুনাম ৰক্ষা কৰি অসমীয়া সাহিত্যৰ বিকাশত বিশেষ ভূমিকা গ্ৰহণ কৰি আহিছে।\nড০ ভবেন্দ্ৰনাথ শইকীয়াৰ সম্পাদনাত প্ৰান্তিক , চন্দ্ৰপ্ৰসাদ শইকীয়াৰ সম্পাদনাত ‘গৰীয়সী‘ , হোমেন বৰগোহাঞিৰ সম্পাদনাত ‘সাতসৰী‘  প্ৰকাশ হ’বলৈ আৰম্ভ কৰি বৰ্তমানলৈকে নিয়মীয়াকৈ প্ৰকাশ হৈ আছে।\nশিশু, মহিলা, স্বাস্থ্য, অৰ্থনীতি আদি বিষয়ৰ আলোচনীও ভিন ভিন সময়ত প্ৰকাশ হৈছিল আৰু কেইবছৰমান চলি প্ৰকাশ বন্ধ হৈছিল।\nউল্লেখযোগ্য মহিলা আলোচনী কেইখন হ’ল– ‘ঘৰ-জেউতি‘ , ‘সাৰথি‘ , ‘ওৰণি‘, ‘মহিলা‘ , লেখিকা , শ্ৰীময়ী , পূবালী , নন্দিনী  প্ৰকাশ হৈ মহিলা সবলীকৰণ, স্বাস্থ্য, ৰন্ধন-প্ৰকৰণ, প্ৰসাধন, স্বাস্থ্য-সচেতনতাৰ সম্পৰ্কে মূল্যবান প্ৰৱন্ধ, ৰচনা প্ৰকাশে আধুনিক অসমীয়া সাহিত্যৰ জেউতি বঢ়াইছে।\nকেইবাখনো স্বাস্থ্য সম্পৰ্কীয় আলোচনীয়ে স্বাস্থ্য আৰু বিভিন্ন ৰোগ সম্পৰ্কে সমাজক সচেতন কৰি তোলাৰ ক্ষেত্ৰত আলোচনীসমূহৰ উল্লেখনীয় অৱদান স্বীকাৰ কৰিব লাগিব।\nঅসমীয়া সাহিত্যৰ প্ৰথম আলোচনীখন কি ?\n১৮৪৬ চনত মিছনেৰীসকলে শিৱসাগৰৰ পৰা প্ৰকাশ কৰা ‘অৰুনোদই‘ আলোচনীয়েই অসমীয়া সাহিত্যৰ প্ৰথম আলোচনী।\nপ্ৰথম অসমীয়া শিশু আলোচনীখন কি ?\n‘ল’ৰা বন্ধু’ প্ৰথম অসমীয়া শিশু আলোচনী। কৰুণাভিৰাম বৰুৱাৰ সম্পাদনাত ‘ল’ৰা বন্ধু‘  প্ৰকাশ পাইছিল।\nজোনাকী আলোচনী কিমান চনত প্ৰকাশ হৈছিল?\n১৮৮৯ চনত কলিকতাৰ পৰা ‘জোনাকী‘ আলোচনী চন্দ্ৰকুমাৰ আগৰৱালাৰ সম্পাদনাত প্ৰকাশ হয়।\nAnkia Naat | Asomiya Golpo | Asomiya Story | Assamese Golpo | Assames Story | Assamese Romantic Story | Assamese Stories | Chti Golpo | Chuti Golpo | Love Story Assamese | Asomiya Kahini | Assamese Kahini | Assamese Prem Kahini | Assamese Novel | Assamese New Story | Assamse Golpo\nAssamese Kobita | Assamese Kabita | Assamese Poets | Assamese Poetry | Assamese Premor Kobita | Assamese Quotes | Assamese Sad Kobita | Biday Kobita | Bidai Poem | Biya Naam | Dukher Kobita | Poems About Success | Poems on One Sided Love | Prem Kobita | Romantic Kobita | Swadesh Prem | Swadesh Prem Poem | Famous Assamese Poems | | Assami Dress | | Assamese Romantic Poem For Love\nVery Sad Assamese Love Poem | Assamese Romantic Poem Lyrics | First Assamese Romantic Poem | Assamese Short Romantic Poem | Assamese Romantic Poem | Assamese Romantic Poem Download | Romantic Assamese Poem | Assamese Poem Love\nAssamese Poem Lyrics Collection | Old Assamese Poem | Assamese Poem in English | Assamese Poem Short | Assamese Poem\nCategories প্ৰবন্ধ Tags অৰুণোদয় যুগ, অৰুণোদয় যুগৰ আধুনিক অসমীয়া সাহিত্য, অসমীয়া সাহিত্য, অসমীয়া সাহিত্য কি, অসমীয়া সাহিত্য যুগ বিভাজন, অসমীয়া সাহিত্য সন্মিলনী, অসমীয়া সাহিত্য সৌৰভ, অসমীয়া সাহিত্যৰ বুৰঞ্জী, আধুনিক অসমীয়া, আধুনিক অসমীয়া ভাষা, আধুনিক অসমীয়া সাহিত্যৰ বুৰঞ্জী, ইতিবৃত্ত, প্ৰাচীন অসমীয়া, ভাষা, মধ্য যুগৰ অসমীয়া সাহিত্য, ৰূপৰেখা, সাহিত্য, সাহিত্যৰ যুগ বিভাজন Post navigation


Milk and Milk Rich these food items should be there in your diet arcদুধ বা দুধের তৈরি এই খাবারগুলো আপনার ডায়েটে নেই? ক্ষতি করছেন নিজেরই– News18 assam\nHome » photogallery » lifestyle »Milk Rich Diet: গাখীৰ বা গাখীৰেৰে প্ৰস্তুত কৰা এই সামগ্ৰীসমূহ আপুনি খায় নে নাখায়? কৰিছে নিজৰে ক্ষতি!\nMilk Rich Diet: গাখীৰ বা গাখীৰেৰে প্ৰস্তুত কৰা এই সামগ্ৰীসমূহ আপুনি খায় নে নাখায়? কৰিছে নিজৰে ক্ষতি!\nএইবোৰ আহাৰত ৰাখিবই (Milk and Milk Products) ৷\n| September 28, 2021, 12:34 IST\nমাছ–মাংসৰ হেঁচা–ঠেলাত গাখীৰৰ (Milk Diet) প্রচলন বহু পৰিমাণে কমি গৈছে। আমি আহাৰৰ ক্ষেত্ৰত আমিষক যিমান গুৰুত্ব দিওঁ সেই একেই গুৰুত্ব গাখীৰ বা দুগ্ধজাত সামগ্ৰীৰ ক্ষেত্ৰত দিব নোখোজো। বহুতৰ আনকি গাখীৰক লৈ থকা সমস্যাৰ কাৰণে সেয়া খাবই নোৱাৰে। তথাপি যিসকলৰ শাৰীৰিক সমস্যা নাই তেওঁ গাখীৰ বা গাখীৰেৰে প্ৰস্তুত কৰা সামগ্ৰী (Milk and Milk Products) খোৱাটো খুবেই জৰুৰী ৷\nপনীৰ খোৱাৰ অভ্যাস কৰক। প্ৰটিন, কেলচিয়াম, ভিটামিন বি সমৃদ্ধ পনীৰে আমাৰ হাড়ৰ গঠন মজবুত কৰে। মেগনেছিয়াম আৰু পটাছিয়ামে হৰমোনেল গঠন ঠিক কৰি ৰাখে।\nকেৱল গৰমৰ দিনতে নহয়। কম বেছি পৰিমানে ডায়েটত ৰাখক টেঙা দৈ। হৃদযন্ত্ৰ তথা হাড়ৰ উভয়ৰ সুস্থতাৰ কাৰণে টেঙা দৈৰ ভূমিকা আছে। কাৰণে টেঙা দৈ প্ৰ’বায়টিকৰে পৰিপূৰ্ণ। পৰিপাক ক্ৰিয়া তথা অন্যান্য মেটাবলিক প্ৰক্ৰিয়াত টেঙা দৈয়ে সহায় কৰে।\nমেদবহুলতাৰ সমস্যা নাথাকিলে মাজে মধ্যে খয়াৰে প্ৰস্তুত কৰা ক্ষীৰ খাওক। মিঠাই প্ৰস্তুত কৰাৰ এই প্ৰধান উপকৰণত আছে ভিটামিন ডি, ভিটামিন বি তথা ভিটামিন কে, কাৰ্বহাইড্ৰেটছ তথা ফচফৰাছ।\nঘৰতেই প্ৰস্তুত কৰি লওক বাটাৰমিল্ক । ইয়াত আছে প্র’টিন, ভিটামিন এ, ভিটামিন ডি, কেলচিয়াম, পটাচিয়াম, ৰাইব’ফ্লেভিন তথা প্র’বায়টিকচ ৷\nকাজিৰঙালৈ সোঁত বৈছে পৰ্যটকৰ, হাঁহি বিৰিঙিছে পৰ্যটন উদ্যোগৰ সৈতে জড়িত লোকসকলৰ মুখত


১ অক্টোবৰ - অসমীয়া ৱিকিপিডিয়া\n১ অক্টোবৰ (ইংৰাজী: 1 October) হৈছে গ্ৰেগৰিয়ান বৰ্ষপঞ্জীৰ ২৭৪তম (অধিবৰ্ষত ২৭৫তম) দিন। বছৰ শেষ হ'বলৈ ৯১ দিন বাকী থাকে। এইদিনটোত ঘটা কেইটামান উল্লেখযোগ্য ঘটনা-\n৩৩১ খ্ৰীষ্টপূৰ্ব - আলেকজেণ্ডাৰ দা গ্ৰেটে গৌগামেলাৰ যুদ্ধত পাৰ্চিয়াৰ ডাৰিউছ তৃতীয়ক পৰাস্ত কৰে।\n১৯০৮ - হেনৰী ফৰ্ডে মডেল টি কাৰ প্ৰৱৰ্তন কৰে, মূল্য ৮২৫ ডলাৰ আছিল।\n১৯৫৮ - নাকাৰ (NACA) নাম সলনি কৰি নাছা (NASA) কৰা হৈছিল। ইয়াৰ আগতে National Advisory Committee for Aeronautics বা চমুকৈ NACA নামেৰে জনা গৈছিল।\n১৯৬৪ - টকিঅ অলিম্পিকৰ লগত সংগতি ৰাখি জাপানত ঘণ্টাত ৩২০ কিলোমিটাৰ বেগত বুলেট ৰেলৰ প্ৰচলন আৰম্ভ কৰা হৈছিল।\n১৯৮২ - চনীয়ে জাপানত প্ৰথম চিডি প্লেয়াৰ লাঞ্চ কৰিছিল। সেই সময়ত ইয়াৰ মূল্য আছিল ৫০ হাজাৰ টকা।\n২০০০ - চিডনীত অনুষ্ঠিত অলিম্পিকৰ সামৰণি হৈছিল।\n১২০৭ - হেনৰী তৃতীয়, যাক উইনচেষ্টাৰৰ হেনৰী বুলিও জনা যায়, ১২১৬ চনৰ পৰা ১২৭২ চনত তেওঁৰ মৃত্যুৰ লৈকে ইংলেণ্ডৰ ৰজা, আয়াৰলেণ্ডৰ লৰ্ড আৰু ডিউক অৱ একুইটাইন আছিল।\n১৬৮৫ - চাৰ্লছ ষষ্ঠ, ৰোমান সম্ৰাট (১৭১১-৪০), ভিয়েনাৰ হফবাৰ্গ প্ৰাসাদত জন্ম হৈছিল। (মৃত্যু ১৭৪০)\n১৮৪৭ - এনী বেছাণ্ট (Annie Besant), ইংৰাজ সমাজকৰ্মী, লেখিকা আৰু বক্তা আছিল।\n১৮৮১ - ৱিলিয়াম ই ব'য়িং (William E. Boeing), আমেৰিকাৰ উৰাজাহাজ, কৃত্ৰিম উপগ্ৰহ আৰু ৰকেট নিৰ্মাণ কৰা ব'য়িং কোম্পানীৰ প্ৰতিষ্ঠাতা।\n১৮৯৩ - য়িপ মেন, চীনা সমৰকলাবিদ আৰু সমৰকলা ৱিং চুনৰ গ্ৰেণ্ডমাষ্টাৰ আছিল। তেওঁৰ কেইবাজনো শিক্ষাৰ্থী আছিল যি পিছলৈ তেওঁলোকৰ নিজৰ ক্ষেত্ৰত সমৰকলাৰ স্নাতকোত্তৰ হৈছিল, তেওঁলোকৰ ভিতৰত আটাইতকৈ বিখ্যাত আছিল ব্ৰুছ লী। (জঃ ২ ডিচেম্বৰ, ১৯৭২)\n১৯০৪ - এ কে গোপালন, কমিউনিষ্ট নেতা আৰু লোকসভাৰ প্ৰথম বিৰোধী দলপতি।\n১৯০৬ - এছ.ডি. বৰ্মন, ভাৰতীয় গীতিকাৰ। (মৃত্যু ১৯৭৫)\n১৯১৯ - মজৰুহ চুলতানপুৰী, ভাৰতীয় প্ৰখ্যাত কবি আৰু গীতিকাৰ। ১৯৯৩ চনত তেওঁক দাদা চাহেব ফাল্কে বঁটা প্ৰদান কৰা হৈছিল।\n১৯৪৫ - ৰামনাথ কোবিন্দ, ভাৰতবৰ্ষৰ বৰ্তমানৰ ৰাষ্ট্ৰপতি, উত্তৰ প্ৰদেশৰ কানপুৰৰ দেহাতত জন্ম হৈছিল।\n১৯৮৪ - ৰিম্পী দাস, অসমৰ জনপ্ৰিয় অভিনেত্ৰী ৰ জন্ম হৈছিল।\n১৬২৭ - ৰহিম বা খানজাদা মিৰ্জা খান আব্দুল ৰহিম, মোগল সম্ৰাট আকবৰৰ ৰাজসভাৰ নৱৰত্ন, কবি আৰু পৰামৰ্শদাতা, যাক খান-ই-খানান বুলিও জনা যায়। তেওঁ আকবৰৰ ৰাজসভাৰ নজন গুৰুত্বপূৰ্ণ মন্ত্ৰীৰ (দেৱান) এজন আছিল। (জঃ ১৭ ডিচেম্বৰ, ১৫৫৬)\n১৯৭২ - লুই লিকি (Louis Leakey), ব্ৰিটিছ জীৱাশ্মবিদ বা পেলিঅ'নৃতত্ত্ববিদ (Paleoanthropologists) আৰু পুৰাতত্ত্ববিদ, ওল্ডুৱাই গৰ্জত ৬৮ বছৰ বয়সত মৃত্যু হৈছিল।\n১৯৮৫ - এলৱিন ব্ৰুকছ হোৱাইট (Elwyn Brooks White), আমেৰিকান লেখক। তেওঁ শিশুসকলৰ বাবে কেইবাখনো অত্যন্ত জনপ্ৰিয় কিতাপ ৰচনা কৰিছিল, যাৰ ভিতৰত আছিল ষ্টুৱাৰ্ট লিটল (১৯৪৫), চাৰ্লটছ ৱেব (১৯৫২), আৰু দা ট্ৰাম্পেট অৱ দা চোৱান (১৯৭০)।\n১৯৯৫ - আদিত্য বিক্ৰম বিৰলা, এজন ভাৰতীয় উদ্যোগপতি আছিল। (জঃ ১৪ নৱেম্বৰ, ১৯৪৩)\n২০১৩ - টম ক্লেঞ্চি বা থমাছ লিঅ ক্লেঞ্চি জুনিয়ৰ এজন আমেৰিকান ঔপন্যাসিক আছিল। তেওঁ শীতল যুদ্ধৰ সময়ত আৰু পিছত হোৱা নিৰ্ধাৰিত কাৰিকৰীভাৱে বিতং গুপ্তচৰবৃত্তি আৰু সামৰিক-বিজ্ঞানৰ কাহিনীৰ বাবে জনাজাত। (জন্মঃ ১২ এপ্ৰিল, ১৯৪৭)\nঅসম পুলিচ দিৱস।\nজেষ্ঠ নাগৰিক দিৱস।\nআন্তৰ্জাতিক কফি দিৱস।\nৱিকিমিডিয়া কমন্সত ১ অক্টোবৰ সম্পৰ্কীয় মিডিয়া ফাইল আছে।\nবিবিচি: এই দিনটোত ঘটা কেইটামান উল্লেখযোগ্য ঘটনা\nদ্য নিউয়ৰ্ক টাইমচ, এই দিনটোত ঘটা কেইটামান উল্লেখযোগ্য ঘটনা\n"https://as.wikipedia.org/w/index.php?title=১_অক্টোবৰ&oldid=302351"ৰ পৰা অনা হৈছে\nশেষ সম্পাদনা কৰা হৈছে 1 October 2021 তাৰিখে 10:57 বজাত\nএই পৃষ্ঠাখন ০১ অক্টোবৰ, ২০২১ তাৰিখে ১৬:২৭ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=47365।


টিনা ডাবিয়ে তেওঁৰ দ্বিতীয় বিবাহৰ আগতে প্ৰদীপ গাৱাণ্ডেৰ সৈতে ল'লে আচৰিত সিদ্ধান্ত ! হতাশ হৈ পৰিছে অনুৰাগীসকলো ...– News18 assam\nটিনা ডাবিয়ে তেওঁৰ দ্বিতীয় বিবাহৰ আগতে প্ৰদীপ গাৱাণ্ডেৰ সৈতে ল'লে আচৰিত সিদ্ধান্ত ! হতাশ হৈ পৰিছে অনুৰাগীসকলো ...\nSocial Mediaত শিৰোনাম দখল কৰি থকা IAS টিনা ডাবিয়ে এক আচৰিত সিদ্ধান্ত লৈছে। টিনা ডাবিয়ে এতিয়া সামাজিক মাধ্যমক এৰাই চলিছে। টিনাই ইনষ্টাগ্ৰাম, টুইটাৰ আৰু ফেচবুক একাউণ্ট বন্ধ কৰি দিছে।\nLast Updated : April 12, 2022, 16:25 IST\nSocial Mediaত শিৰোনাম দখল কৰি থকা IAS টিনা ডাবিয়ে এক আচৰিত সিদ্ধান্ত লৈছে। টিনা ডাবিয়ে এতিয়া সামাজিক মাধ্যমক এৰাই চলিছে। টিনাই ইনষ্টাগ্ৰাম, টুইটাৰ আৰু ফেচবুক একাউণ্ট বন্ধ কৰি দিছে। টিনাই শনিবাৰে এই সিদ্ধান্তটো লৈছিল।\nকেৱল এয়াই নহয়, তেওঁৰ বাগদত্তা প্ৰদীপেও সামাজিক মাধ্যমৰ পৰা আঁতৰি থকাৰ সিদ্ধান্ত লৈছে। প্ৰদীপে তেওঁৰ ইনষ্টাগ্ৰাম একাউণ্ট বন্ধ কৰিছে। টিনা ডাবিৰ সামাজিক মাধ্যমত যথেষ্ট অনুৰাগী আছে আৰু ইনষ্টাগ্ৰামত ১.৫ মিলিয়ন অনুসৰণকাৰী আছে। একে সময়তে, লাখ লাখ লোক টিনাৰ ফেচবুকৰ সৈতেও সংযুক্ত আছিল। এতিয়া আইএএছ টিনা আৰু প্ৰদীপ গাৱাণ্ডে সামাজিক মাধ্যমক সদ্য়হতে বিদায় দিছে। শেহতীয়াকৈ, টিনাই সামাজিক মাধ্যমত তেওঁলোকৰ সম্পৰ্কৰ বিষয়ে প্ৰকাশ কৰিছিল। টিনাই বাগদত্তা আইএএছ প্ৰদীপৰ সৈতে সামাজিক মাধ্যমৰ একাউণ্টত এখন ফটো শ্বেয়াৰ কৰিছিল আৰু সকলোকে তেওঁলোকৰ সম্পৰ্কৰ বিষয়ে কৈছিল। দুয়ো সোনকালেই বিয়া হ'বলৈ গৈ আছে।\nটিনাৰ পোষ্টটোৰ পিছত সামাজিক মাধ্যমত অভিনন্দনৰ ঢৌ উঠিছিল। টিনাৰ এখন ফটো ভাইৰেল হোৱাৰ পিছত ভাল লাগিছিল। এই ফটোখন ডেৰ মিলিয়নতকৈও অধিক লোকে লাইক কৰিছিল। একে সময়তে, ছ'চিয়েল মিডিয়াৰ পৰা আঁতৰি থকাৰ কাৰণটো ট্ৰ'ল বুলি গণ্য কৰা হৈছে। বিবাহৰ খবৰ ৰখাৰ পিছত, টিনা আৰু প্ৰদীপক বহুলোকে অভিনন্দন জনাইছিল। একে সময়তে, বহুলোকে টিনাক ট্ৰ'ল কৰিছিল। এতিয়া বিশ্বাস কৰা হয় যে ট্ৰ'লাৰৰ বাবে, টিনা আৰু প্ৰদীপে সামাজিক মাধ্যমৰ পৰা নিজকে আঁতৰাই ৰখাৰ সিদ্ধান্ত লৈছে।\nৰাতিটোৰ ভিতৰতে প্ৰদীপৰ অনুগামী বৃদ্ধি হৈছিল\nটুইটাৰ, ইনষ্টাগ্ৰাম আৰু ফেচবুকত টিনাৰ লাখ লাখ অনুসৰণকাৰী আছিল। অতীতত, তেওঁ তেওঁৰ বিবাহৰ তথ্য সামাজিক মাধ্যমৰ জৰিয়তে ভাগ বতৰা কৰিছিল। এতিয়া টিনাই সামাজিক মাধ্যমৰ পৰা নিজকে আঁতৰাই ৰাখিছে। একে সময়তে, টিনাৰ বাগদত্তা আইএএছ প্ৰদীপেও তেওঁৰ ইনষ্টাগ্ৰাম একাউণ্ট বন্ধ কৰিছে। টিনাৰ সৈতে তেওঁৰ সম্পৰ্কৰ বাতৰিৰ পিছত ইনষ্টাগ্ৰামত প্ৰদীপৰ অনুসৰণকাৰীসকল ৰাতিটোৰ ভিতৰতে বৃদ্ধি পাইছিল। ইনষ্টাগ্ৰামত প্ৰদীপৰ অনুসৰণকাৰীৰ সংখ্যা ২৪ ঘণ্টাৰ ভিতৰত ৩১৫৪ ৰ পৰা ২৮,০০০ তকৈ ওপৰলৈ বৃদ্ধি পাইছিল। এতিয়া প্ৰদীপেও তেওঁৰ ইনষ্টাগ্ৰাম একাউণ্ট বন্ধ কৰিছে।\nFirst published: April 12, 2022, 16:25 IST\nIAS OfficerRajasthan NewsTina Dabi\nBadruddin Ajmal : বানৰ পিছত বৰাকত বদৰুদ্দিন, ক'লে- কেন্দ্ৰক ২০ হাজাৰ কোটি টকাৰ বিশেষ পেকেজ বিচাৰক মুখ্যমন্ত্ৰীয়ে\n৪৫০০ কি: মি: পথ, ৯ খন ৰাজ্য অতিক্ৰম কৰি চাইকেলেৰে মাজুলীত উপস্থিত অৰূপ


ডিজাইনাৰ মাচাবাৰ শাৰী পৰিধান কৰিলে কৰিনাই;ফটো\nডিজাইনাৰ মাচাবাৰ শাৰী...\n|7Nov 2018 10:37 AM GMT\nবৰ্তমান অতি চৰ্চিত বিষয় সমূহৰ ভিতৰত অন্যতম বিষয় হৈছে চেলিব্ৰেটিচ সকলে দিপাৱলীৰ সময়ত পৰিধান কৰা কাপোৰৰ বিষয়ে । হয়,দিপাৱলী তথা উৎসৱৰ সময়ৰ চেলিব্ৰেটিচ সকলে কি ধৰনৰ কাপোৰ,কি ৰঙৰ কাপোৰ,কাৰ ডিজাইন কৰা কাপোৰ পৰিধান কৰে তাক লৈ চৰ্চাৰ বিষয় হৈ পৰে ।\n"কভী খুচী কভী গম" ছবি খনৰ কৰিনা কাপুৰ খানৰ এটি জনপ্ৰিয় ডায়লগ "Tumhara koi haq nahi banta ki tum itni sundar lago. Not fair!" । এই ডায়লগ টো হয়তো আপোনালোক সকলোৰে মনত আছে,উক্ত কথাষাৰকে প্ৰমান কৰি দেখুওৱালে অভিনেত্ৰী গৰাকীয়ে ।\nডিজাইনাৰ মাচাবা গুপ্তাৰ ডিজাইন কৰা পল্কা ডট চান্দেৰী শাৰী পৰিধান কৰিলে কৰিনা কাপুৰ খানে । মনক্ৰম শাৰীৰ সৈতে সোনালী ৰঙৰ পাৰি দিয়া শাৰী পৰিধিত কৰা ৰূপত অতি সুন্দৰ দেখা হৈছে কৰিনা কাপুৰ খান তথা 'ৱেবো'ক । কানফুলি আৰু আঙুঠি কিউৰিয় কটেজ আৰু সংগীতা ব'চাৰা । তলত সুন্দৰী,পাটাকা লুক কৰিনাৰ ফটো প্ৰকাশ কৰা হ'ল…………\nদিৱালী উপলক্ষে পৰিধান কৰিলও মাচাবাৰ ডিজাইন কৰা সুন্দৰ শাৰী । তলত দিয়া ফটো সমূহত কৰিনাক দেখা পোৱা গ'ল পৰিয়ালৰ সৈতে,শ্বেইফ আলী খান,কৰিশ্মা কাপুৰ আদি ।\nঅন্য খবৰৰ বাবে ক্লিক কৰক: মোহময়ী কৰিনাৰ চকুৰ আইলিনাৰ কিছু ষ্টাইল


Lyser in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Lyser ar byavahar, ppali, parshwakriya, upkaar, kriya-pratikriya aaru satarkatabani\nLyser के सारे विकल्प देखें\nLyser ৰ লাভ আৰু ব্যৱহাৰসমূহ- Lyser Benefits & Uses in Assamese- Lyser ar laabh aaru byavaharsamuh\nLyser ৰ পালি আৰু সেয়া কেনেদৰে ল'ব- Lyser Dosage & How to Take in Assamese - Lyser ar paali aaru xeya kenedore lobo\nLyser ৰ পাৰ্শ্চক্ৰিয়াসমূহ- Lyser Side Effects in Assamese- Lyser ar parshwakriyasamuh\nLyser সংক্ৰান্ত সতৰ্কতাবাণীসমূহ- Lyser Related Warnings in Assamese- Lyser xonkranta xatarkatabanisamuh\nঅইন দৰৱৰ সৈতে Lyserৰ গুৰুতৰ ক্ৰিয়া-প্ৰতিক্ৰিয়া- Severe Interaction of Lyser with Other Drugs in Assamese- Oinor xoite Lyser ar gurutor kriya-pratikriya\nLyser মতভেদসমূহ- Lyser Contraindications in Assamese- Lyser nishedhsamuh\nLyser ৰ বিষয়ে সততে সোধা প্ৰশ্নসমূহ- Frequently asked Questions about Lyser in Assamese- Lyser ar bikhoye satate xodha prashnasamuh\nখাদ্য আৰু মদৰ সৈতে Lyser ক্ৰিয়া-প্ৰতিক্ৰিয়া- Lyser Interactions with Food and Alcohol in Assamese- khadya aaru modor xoite Lyser kriya-pratikriya\nLyser ৰ লাভ আৰু ব্যৱহাৰসমূহ - Lyser Benefits & Uses in Assamese - Lyser ar laabh aaru byavaharsamuh\nLyser তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nLyser ৰ পালি আৰু সেয়া কেনেদৰে ল'ব - Lyser Dosage & How to Take in Assamese - Lyser ar paali aaru xeya kenedore lobo\nLyser-ৰ উপাদানসমূহ - Lyser Active Ingredients in Assamese - Lyser-ar upadaansamuh\nLyser ৰ পাৰ্শ্চক্ৰিয়াসমূহ - Lyser Side Effects in Assamese - Lyser ar parshwakriyasamuh\nগৱেষণাৰ ভিত্তিত, Lyser ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nLyser সংক্ৰান্ত সতৰ্কতাবাণীসমূহ - Lyser Related Warnings in Assamese - Lyser xonkranta xatarkatabanisamuh\nLyser-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nLyser এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Lyser খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nLyser-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nLyser এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Lyser গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Lyser কি প্ৰভাৱ দেখা গৈছে?\nLyserৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Lyser কি প্ৰভাৱ দেখা গৈছে?\nLyserৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Lyser ৰ কি প্ৰভাৱ দেখা গৈছে?\nLyserৰ হৃদয় ৰ ওপৰত মৃদু পাৰ্শ্ব-প্ৰতিক্ৰিয়া আছে।\nঅইন দৰৱৰ সৈতে Lyserৰ গুৰুতৰ ক্ৰিয়া-প্ৰতিক্ৰিয়া - Severe Interaction of Lyser with Other Drugs in Assamese - Oinor xoite Lyser ar gurutor kriya-pratikriya\nLyser তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nLyser মতভেদসমূহ - Lyser Contraindications in Assamese - Lyser nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Lyser লোৱা অনুচিত যাতে -\nLyser ৰ বিষয়ে সততে সোধা প্ৰশ্নসমূহ - Frequently asked Questions about Lyser in Assamese - Lyser ar bikhoye satate xodha prashnasamuh\nএই Lyser-এ অভ্য়াস বা নিচাৰ সৃষ্টি কৰে নেকি?\nLyserৰে অভ্যাস গঠনৰ কোনো কথাৰ প্ৰতিবেদন পোৱা নাই।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Lyser লোৱাৰ পিছত ই আপোনাৰ টোপনি ভাৱ নানে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Lyser লোৱা উচিত।\nনহয়, মানসিক ৰোগৰ চিকিত্সাৰ ক্ষেত্ৰত Lyserৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Lyser ক্ৰিয়া-প্ৰতিক্ৰিয়া - Lyser Interactions with Food and Alcohol in Assamese - khadya aaru modor xoite Lyser kriya-pratikriya\nখাদ্য আৰু Lyserৰ ক্ৰিয়া-প্ৰতিক্ৰিয়া\nLyserৰ সৈতে খাদ্য খোৱাৰ বিষয়ে কোনো গৱেষণা উপলব্ধ নহয়।\nমদ আৰু Lyserৰ মাজৰ প্ৰতিক্ৰিয়া\nLyserৰ সৈতে মদ্যপানৰ প্ৰভাৱৰ বিষয়ে একো কোৱাটো এতিয়া কঠিন। কিয়নো এইবিষয়ে এতিয়ালৈ একো গৱেষণা হোৱা নাই।


ভূপেন দাৰ ভাষাৰেই -‘লুইতপৰীয়া ডেকাবন্ধু, তোমাৰ তুলনা নাই ..” – NewsFile Online (Oxomiya)\nHome / Region / Assam / ভূপেন দাৰ ভাষাৰেই -‘লুইতপৰীয়া ডেকাবন্ধু, তোমাৰ তুলনা নাই ..”\nভূপেন দাৰ ভাষাৰেই -‘লুইতপৰীয়া ডেকাবন্ধু, তোমাৰ তুলনা নাই ..”\nশতসহস্ৰ গুণমুগ্ধক কন্দুৱাই অনন্তধামলৈ গতি কৰা চিৰতৰুণ নেতাজনৰ বিষয়ে এই প্ৰতিবেদন যুগুতাইছে মনালিছা গগৈয়ে আৰু মন্তব্য সংগ্ৰহ কৰাত সহায় কৰিছে অভিজিত ভূঞা,চবিন তামুলী,ভাস্কৰজ্যোতি শইকীয়া আৰু পাৰ্থপ্ৰতীম হাজৰিকাই৷\nবিশ্ববিশ্ৰুত সংগীতজ্ঞ ভূপেন হাজৰিকাৰ মৃত্যুৰ পিছত আজি যেন আকৌ পুনৰবাৰ সমগ্ৰ অসমে একেলগে কান্দিছে প্ৰাক্তন মুখ্যমন্ত্ৰী তৰুণ গগৈৰ মৃত্যুত৷ জাতি-বৰ্ণ-ধৰ্ম নিৰ্বিশেষে সকলোৱে কেৱল উচুপিছে,মুখৰ ভাষা হেৰুৱাইছে ৷মানৱদৰদী এই জননেতা জনক শেষ দৰ্শনৰ বাবে দল – মত নিৰ্বিশেষে কেৱল নিৰৱিচ্ছিন্নভাৱে সোঁত বৈছে হাজাৰ জনতাৰ!ভালপোৱা মানুহজনক হেৰুৱাৰ বেদনা কিমান সেই অভিজ্ঞতাৰ পুনৰবাৰ সাক্ষী হ’ল অসমবাসী! মানুহ এজন কিমান জনপ্ৰিয় হ’লে সাধাৰণ মানুহৰ চকুলো নিগৰিব পাৰে,আৱেগিকবিহ্বল হৈ নিজৰ মনৰ ভাৱ অন্তৰৰপৰা আপোনাআপুনি ওলাই আহিব পাৰে তাৰেই এই প্ৰতিবেদন৷\nৰাজ্যৰ প্ৰাক্তন মুখ্যমন্ত্ৰী তৰুণ গগৈৰ বিয়োগত গভীৰ শোক প্ৰকাশ কৰিছোঁ সংযুক্ত মুক্তি বাহিনী অসমৰ তৰফৰপৰা। একেৰাহে তিনিবাৰকৈ ৰাজ্য শাসনৰ বাঘজৰীডাল হাতত ৰাখিবলৈ সক্ষম হোৱা তৰুণ গগৈদেৱ প্ৰকৃততে এজন অসম প্ৰেমী ব্যক্তি আছিল। সংযুক্ত মুক্তি বাহিনী অসমৰ সভাপতি হিচাপে আমি ব্যক্তিগত ভাৱে কেইবাবাৰো লগ পাবলৈ সক্ষম হোৱা প্ৰাক্তন মুখ্যমন্ত্ৰী গৰাকীৰ ৰসাল কথা-বতৰাই আচলতে তেখেতৰ ব্যক্তিত্বৰ পৰিচায়ক। ব্যক্তিগতভাৱে আমি যেতিয়াই লগ পাওঁ তেতিয়াই ৰাজ্যৰ উন্নয়ন , নিবনুৱা সমস্যা আদিৰ বিষয়ে বেছিভাগ কথা পাতিছিলোঁ। সহজাত ভাৱে তেখেতে কোনো কোনো সময়ত কয় “বাদ দিয়া হে”। ৰাজনৈতিক ভাৱে অতি দক্ষ, বিচক্ষণ তথা দূৰদৃষ্টিসম্পন্ন ব্যক্তিগৰাকীৰ বাবেই আলফা-চৰকাৰৰ মাজত আলোচনা প্ৰক্ৰিয়া আৰম্ভ হৈছিল ,সেই কথা স্বীকাৰ কৰিবই লাগিব। প্ৰাক্তন মুখ্যমন্ত্ৰী গৰাকীৰ নেতৃত্বাধীন চৰকাৰখনেই আচলতে ৰাজ্যখনত শান্তিপূৰ্ণ, সামাজিক , ৰাজনৈতিক তথা সুস্থ গণতান্ত্ৰিক পৰিবেশ সৃষ্টি কৰিবলৈ সক্ষম হৈছিল বুলি আমি বিশ্বাস কৰোঁ। লগ পালেই গগৈদেৱে মোক প্ৰায়ে কয়, শান্তি আলোচনাখন সোনকালে পাতি সমস্যাৰ সমাধান কৰিব লাগে। তেখেতৰ জীৱিত অৱস্থাতে আমিও আলোচনা প্ৰক্ৰিয়া সামৰণি মাৰিবলৈ বিচাৰিছিলোঁ যদিও সেইয়া সম্ভৱ হৈ নুঠিল। এই কথাই এতিয়া অতিকৈ দুুখ দিছে আমাক। গগৈদেৱৰ বিদেহী আত্মাৰ সদগতি কামনা কৰাৰ লগতে বৌ আৰু ভতিজা গৌৰৱ তথা শোকসন্তপ্ত পৰিয়ালৰ সকলোলৈকে সমবেদনা জ্ঞাপন কৰিছোঁ।\nসভাপতি,সংযুক্ত মুক্তি বাহিনী, অসম।\nমুখ্যমন্ত্ৰী বুলি ক’লে আজিও প্ৰথমে গগৈ ছাৰৰ কথাকে মনলৈ আহে। মই সাংবাদিক হিচাপে যোগদান কৰাৰ পিছত প্ৰিয় নেতাগৰাকীক কাষৰ পৰা পাবলৈ সক্ষম হৈছিলোঁ। তেখেতে সম্বোধন কৰা বহুকেইখন সংবাদ মেলৰ বাতৰি সংগ্ৰহ কৰিবলৈ মই গৈছিলোঁ। সৰল মনৰ তৰুণ গগৈ ছাৰে সদায়ে আমাৰ লগত এক বন্ধুত্ব সুলভ ব্যৱহাৰ কৰিছিল। ইয়াৰোপৰি ২০১৮ বৰ্ষত তেখেতৰ এটা বিশেষ সাক্ষাতকাৰ ল’বলৈ মোৰ সৌভাগ্য হৈছিল। সেই সময়ত মই সাংবাদিকতা জগতত প্ৰায় নতুন। কাৰোৰে লগতে তেনেদৰে চিনাকি নাছিল। তেতিয়াই ওচৰৰ পৰা তেখেতৰ লগত চিনাকি হ’বলৈ সুবিধা পাইছিলোঁ। তিনিবাৰৰ মুখ্যমন্ত্ৰী তথা দেশৰ এগৰাকী অভিজ্ঞ বৰ্ষীয়ান ৰাজনীতিবিদ হ’লেও তেখেতৰ নাছিল কোনো অহংকাৰ। সকলোৰে মন জিনিব পৰা ব্যক্তিত্বৰ অধিকাৰী আছিল তেখেত। যাৰ বাবে অসমৰ প্ৰতিগৰাকী লোকৰ হৃদয়ত আছে প্ৰাক্তন মুখ্যমন্ত্ৰী তৰুণ গগৈ। মই সাংবাদিক হিচাপে বহু ৰাজনীতিবিদক লগ পাইছোঁ, কিন্তু প্ৰাক্তন মুখ্যমন্ত্ৰী তৰুণ গগৈ এগৰাকী প্ৰকৃত মানৱীয় অনুভূতিৰে পৰিপূৰ্ণ নাগৰিক। তেখেতৰ মৃত্যু অসমৰ ৰাজনীতিৰ বাবে এক অপূৰণীয় ক্ষতি।\nৰাজ্যৰ প্ৰাক্তন মুখ্যমন্ত্ৰী তৰুণ গগৈদেৱৰ মৃত্যুত আমি মৰ্মাহত হৈছোঁ। সৰুৰেপৰাই তেখেতক লগ পোৱা হেতুকে আমাৰ মাজত আছিল ঘৰুৱা সম্পৰ্ক। মোৰ দেউতা শৰৎ বৰকটকীৰ সহপাঠী তথা কংগ্ৰেছ দলৰ সতীৰ্থ হোৱা বাবে প্ৰায়েই আমি দেখাদেখি হৈছিলোঁ। আজি তেখেতৰ সহজ-সৰল আচৰণ তথা আন্তৰিকতাবোৰে চকুৰ আগত অগাদেৱা কৰিবলৈ ধৰিছে। নিজৰ পুত্ৰৰ দৰেই মোকো মৰম কৰিছিল প্ৰয়াত মুখ্যমন্ত্ৰী গৰাকীয়ে। তেখেতৰ প্ৰচেষ্টাতে ৰাজ্যত শান্তি পূৰ্ণ পৰিৱেশৰ সৃষ্টি হৈছিল। বহু নিবনুৱাই সংস্থাপন পাইছিল। ৰাজ্যৰ দ্ৰুত উন্নয়ন হৈছিল। বিভিন্ন সময়ত আমাৰ লগত ৰাজ্যৰ সামগ্ৰিক উন্নয়নৰ কথা পাতি কৈছিল “ডেকাল’ৰা তোমালোক নতুন প্ৰজন্মই এটা সময়ত ৰাজ্যৰ জনসাধাৰণৰ নেতৃত্ব ল’ব লাগিব।” আজি সেই কথাবোৰ মনত পৰিছে । আমি তেখেতৰ মৃত্যুত শোক প্ৰকাশ কৰাৰ লগতে বিদেহী আত্মাৰ চিৰ শান্তি কামনা কৰিছোঁ।\nতৰুণ গগৈ ডাঙৰীয়াক প্ৰথম লগ পাইছিলোঁ NRL ৰ এক ধৰ্ণা কাৰ্যসূচীত।তেওঁ এজন ৰাজনীতিবিদেই নহয় আমাৰ বাবে আত্মাস্বৰূপ।তেখেতে সদায়েই ভাল কাম কৰি সমাজৰ সেৱা কৰি যাবলৈ পৰামৰ্শ দিছিল আৰু সহজ সৰল সাধাৰণ মানুহৰ নিচিনাকৈ আমাৰ লগত কথা পাতিছিল।তেওঁ যদিও এজন মুখ্যমন্ত্ৰী আছিল তথাপি তেওঁ কেৱল ৰাজনীতিৰ কথাকে আলোচনা কৰা নাছিল, সমাজৰ বিভিন্ন বিষয় যেনে খেল,সংস্কৃতি,সমাজ আদি বিষয়ৰ ওপৰতো কথা পাতিছিল৷সঁচাই তেওঁক পাহৰিব নোৱাৰিম৷\nতৰুণ গগৈ ডাঙৰীয়াক প্ৰথম লগ পাইছিলোঁ ২০০০ চনৰ অক্টোবৰ মাহত।তেতিয়া তেখেত অসম প্ৰদেশ কংগ্ৰেছ কমিটীৰ সভাপতি আছিল। আমি ছাত্ৰ ৰাজনীতিৰ সৈতে জড়িত হৈ NSUI ৰ যোৰহাট জিলাৰ দায়িত্বত আছিলোঁ।অসম গণ পৰিষদ দলৰ শাসন আছিল,চাৰিওফালে হত্যা হিংসাৰে অশান্ত আছিল অসম।২০০১ চনৰ নিৰ্বাচনত কংগ্ৰেছ দলে চৰকাৰ গঠন কৰাৰ বাবে আমিও তেওঁৰ নেতৃত্বত কাম কৰিছিলোঁ। ২০০০ চনৰ শেষৰ ফালে নিৰ্বাচনত প্ৰতিদ্বন্দিতাৰ বাবে টিকট বিচাৰি বহু লোক তেখেতৰ ওচৰলৈ আহিছিল। টীয়ক সমষ্টি যিহেতু মোৰ নিজা গৃহ সমষ্টি আছিল তাত স্থানীয় এজন প্ৰাৰ্থী দিবৰ বাবে টীয়কৰ বহু কৰ্ম্মীয়ে বিচাৰিছিল।কিন্তু টিকট বিচৰা মানুহ বহুত আছিল যদিও জিকাৰ সম্ভাৱনা থকা প্ৰাৰ্থীৰ অভাৱ আছিল। সেই সময়ত টীয়কৰ পৰা টিকট বিচাৰিছিল মেম্বৰ গগৈ ডাঙৰীয়াই।কিন্তু তেখেত টীয়কৰ নাছিল। অৱশ্যে মানুহ জন ৰাইজৰ গ্ৰহণযোগ্য আছিল।আমি কিছু যুৱ ছাত্ৰ মিলি তৰুণ গগৈ ডাঙৰীয়াক কৈছিলোঁ যে টীয়কৰ কংগ্ৰেছ কৰ্মী সকলে স্থানীয় প্ৰাৰ্থী বিচাৰিলেও জিকাৰ সম্ভাৱনা মেম্বৰ গগৈ ডাঙৰীয়াৰ হে আছে।তেখেতে আমাক সুধিছিল কেনেকৈ জানিলা জিকাৰ সম্ভাৱনা আছে বুলি, আমি কৈছিলোঁ যুৱ শক্তিয়ে তেখেতক আঁকোৱালি লৈছে আৰু জিকাই আনিম বুলি দায়িত্ব লৈছে।তেতিয়া তেখেতে কৈছিল যদি যুৱ চাম তেওঁৰ লগত আছে তেতিয়া হ’লে জিকিব।এবাৰ মুখ্যমন্ত্ৰী হৈ থাকোতে শেষৰ ফালে এজন বন্ধুৰ লগত ছাৰক লগ কৰিছিলোঁ কইনা ধৰাত।আমাক সুধিছিল গ্ৰামাঞ্চল বোৰৰ ৰাইজৰ উন্নতি হৈছে নে বুলি ?মোৰ লগত যোৱা জনে ক’লে ছাৰ আমাৰ গাৱঁত আগতে প্ৰথম শ্ৰেণীৰ ভ্ৰাম্যমাণ থিয়েটাৰ যোৱা নাছিল ,এতিয়াতো গাৱঁৰ মানুহে ১৫০০,২০০০ টকীয়া টিকট লৈ প্ৰথম শ্ৰেণীৰ থিয়েটাৰ চায়। কি আচৰিত পিছদিনা তৰুণ গগৈ ছাৰৰ এখন সংবাদ মেল আছিল তাত সেই কথা কেইটাই ছাৰে সাংবাদিক বন্ধু সকলক ক’লে আগতে গাঁৱলৈ প্ৰথম শ্ৰেণীৰ থিয়েটাৰ গৈছিল নে, এতিয়া গাওঁৰ মানুহে ১২০০, ১৫০০ টকাৰ টিকট লৈ থিয়েটাৰ চায়। সঁচাকৈ ২০০০ চনৰ আগৰ অসম খনৰ যি ভয়, আতংকৰ, অভাৱ অনাটনৰ দিন আছিল তাৰ পৰিবৰ্তে এক সুস্থিৰ বাতাবৰণ ঘূৰাই অনাৰ মূল মানুহ জন আছিল তৰুণ গগৈ ছাৰ।লগ পোৱা মানুহক ব্যক্তিগত খা খবৰ লোৱাৰ ওপৰিও গাঁও , অঞ্চল, ৰাইজৰ খবৰ লৈছিল।এনে এজন স্পষ্টবাদী,সাহসী সকলোকে আপোন কৰি ল’ব পৰা বিশাল মনৰ মানুহ হঠাৎ আমাৰ মাজৰ পৰা আঁতৰি যোৱাত আমি ব্যথিত,শোকত ম্ৰিয়মাণ। তেখেতৰ বিদেহী আত্মাৰ সদগতিৰ কাৰণে ভগৱানৰওচৰত প্রাৰ্থনা জনালোঁ।\nপ্ৰাক্তন মুখ্যমন্ত্ৰী সদ্য প্ৰয়াত শ্ৰদ্ধেয় তৰুণ গগৈ দেৱৰ ব্যতিক্ৰমী ৰাজনৈতিক ভূমিকাৰ প্ৰতি আকৃষ্ট হৈয়ে দলীয় ৰাজনীতিৰ প্ৰতি আকৰ্ষিত হৈ কংগ্ৰেছ দলত যোগদান কৰিছিলোঁ। ২০১৮ চনৰ ২৭ অক্টোবৰৰ দিনটোত তেওঁক একান্ত ভাৱে লগ পাবলৈ সক্ষম হৈছিলোঁ। যথেষ্ট উৎকন্ঠা আৰু ভয় শংকাৰে যেতিয়া তেওঁৰ মুখামুখি হ’লো, সমগ্ৰ পৰিবেশ সলনি কৰি খুব ঘৰুৱা ভাৱে তেখেতে মোৰ দৰে এগৰাকী তৃণমুল কৰ্মীৰ সৈতে মত বিনিময় কৰিছিল। বহু কথাৰ মাজত তেখেতে মোক কৈছিল ” ৰাজনীতিৰ পথাৰ খনত খোজ দিছা যদি খুব অধ্যয়ন কৰিবা । ইতিহাস তথা বিভিন্ন বিষয়ৰ গ্ৰন্থ মোৰ তাত আছে। যেতিয়াই মন যায় তেতিয়াই আহিবা।” তেখেতৰ সেই সহজ সৰল আপোন মনেৰে কোৱা কথাষাৰ মই সদায় মনত ৰাখিছোঁ আৰু আগলৈও ৰাখি যাম। এগৰাকী সুদক্ষ ৰাজনীতিবিদ , সকলোৰে সৈতে, সকলো সময়তে হাঁহি মাতি ব্যৱহাৰ কৰা বিৰল ব্যক্তিত্বৰ অধিকাৰী গগৈ ছাৰক হেৰুৱাই যথেষ্ট দুখ অনুভৱ কৰিছোঁ। আশা ৰাখিছো প্ৰতিজন দলীয় সতীৰ্থই যেন সেই মহান ব্যক্তিগৰাকীৰ আদৰ্শেৰে দলটোক আগবঢ়াই লৈ যায়। শেষত তেখেতৰ বিদেহ আত্মাই যাতে চিৰশান্তি লাভ কৰে তাৰেই কামনা কৰিলো। ঔম শান্তি ।\nতেতিয়া মই দৈনিক অগ্ৰদূতৰ ষ্টাফৰিপ’ৰ্টাৰ। সেই সময়ত প্ৰফুল্ল কুমাৰ মহন্তৰ চৰকাৰ। চৌদিশে আলফা – ছালফাৰ সংঘাত। অসমীয়া পাহোৱাল ডেকাৰ তেজেৰে ৰাঙলী অসম! সমান্তৰালভাৱে অসমৰ অৰ্থনীতি হৈ পৰিছিল বিধ্বস্ত। মাহৰ পাছত মাহ ধৰি চৰকাৰী কৰ্মচাৰীয়ে দৰমহা পোৱা নাছিল। পৰিস্থিতি এনে এক পৰ্য্যায় পাইছিলগৈ আনকি অসম চৰকাৰৰ চাকৰিয়াললৈ ছোৱালী বিয়া দিবলৈয়ো বেছিভাগ অভিভাৱকে অনীহা প্ৰকাশ কৰিছিল। মুঠৰ ওপৰত চৌদিশে এক অভাবনীয় পৰিস্থিতি বিৰাজ কৰিছিল। ৰাজ্যখনৰ এনে এক সংকটকালত তৰুণ গগৈয়ে প্ৰদেশ কংগ্ৰেছৰ সভাপতিৰ দায়িত্ব মূৰ পাতি লৈছিল। তেতিয়াৰ প্ৰতিখন সংবাদমেলত গগৈয়ে ৰাজ্যখনত চলি থকা হত্যা – হিংসাৰ বিৰুদ্ধে কেৱল সৰৱ হোৱাই নহয়, কংগ্ৰেছ ক্ষমতালৈ আহিলে গুপ্তহত্যা বন্ধ কৰিব বুলি বাৰম্বাৰ ঘোষণা কৰিছিল। সেই সময়ৰ প্ৰায় প্ৰতিখন সংবাদমেলত মহন্ত চৰকাৰক কঠোৰ সমালোচনা কৰি কংগ্ৰেছ ক্ষমতালৈ আহিলে চৰকাৰী কৰ্মচাৰীয়ে নিয়মীয়াকৈ দৰমহা পাব বুলি গগৈ ডাঙৰীয়াই সদম্ভে ঘোষণা কৰিছিল। গগৈৰ এনে ঘোষণাৰ প্ৰত্যুত্তৰ দিবলৈ গৈ মহন্তই তেওঁ(গগৈ)ৰ হাতত যাদুদণ্ড আছে নেকি বুলি কটাক্ষ কৰিছিল। আমিও গগৈৰ এনেবোৰ ঘোষণা ৰাজনৈতিক চতুৰালি বুলিয়ে ধৰি লৈছিলোঁ। কিন্তু মহন্ত চৰকাৰৰ পতন ঘটাই ক্ষমতালৈ অহাৰ কেই মাহ মানৰ পিছতে আমাৰ ধাৰণাক ভুল প্ৰমাণিত কৰি গগৈয়ে চৰকাৰী কৰ্মচাৰীক নিয়মীয়াকৈ দৰমহা দিবলৈ সক্ষম হ’ল। গুপ্তহত্যা সম্পূৰ্ণৰূপে বন্ধ কৰিলে।গগৈৰ কথা আৰু কামৰ মাজত যে পাৰ্থক্য নাই এয়া মাত্ৰ এটা উদাহৰণহে। গগৈৰ ১৫ বছৰীয়া শাসনকালৰ এনে অজস্ৰ উদাহৰণ আছে, যিবোৰ লিখি শেষ কৰিব নোৱাৰি।\nমই জাতীয় কংগ্ৰেছ তথা ৰাজনীতিৰ লগত ২০১১ চনৰ পৰাই জড়িত হৈ পৰিছিলোঁ তৰুণ গগৈ ছাৰৰ আইডিয়’লজিৰ প্ৰতি আকৰ্ষিত হৈ । তেওঁক ২০১৪ চনত প্ৰথমবাৰ লগ পাইছিলোঁ। তেওঁ যুৱক যুৱতীক অতিকৈ ভাল পাইছিল। সদায় নতুনত্বৰ সন্ধান কৰিছিল। মোৰ আজিও মনত আছে, আমাক দেখি কৈছিল “তেজাল ডেকা ল’ৰাহঁত, ভাল কামবোৰৰ কৰি যোৱা পিছলৈ কেতিয়াও ঘূৰি নাচাবা। এদিন আমি সফল হ’ম।” সকলো জাতি,জনগোষ্ঠীক তেওঁ আগুৱাই যোৱাটো বিচাৰিছিল আৰু সেয়ে তেওঁৰ ব্যক্তিত্বৰ প্ৰতি মই আকৰ্ষিত হৈছিলোঁ।\nঅসমৰ প্ৰাক্তন মুখ্যমন্ত্ৰী শ্ৰীযুত তৰুণ গগৈ ডাঙৰীয়াক মই ২০১৩ চনত এন.এছ.ইউ.আইৰ সভাপতি থাকোতে তেওঁক নিচেই কাষৰ পৰা পাইছিলোঁ। মই যি দুটা বছৰত এন.এছ.ইউ.আইৰ কাৰ্যকাল চলাইছিলোঁ , সেই সময়ত মই লোৱা প্ৰতিটো পদক্ষেপতে তেওঁ মোক সহায় সহযোগিতা কৰাৰ লগতে যথেষ্ঠ পৰিমাণে মোক উৎসাহিত কৰিছিল। ছাত্ৰ ছাত্ৰীৰ সৰ্বাংগীন উন্নয়নৰ বাবে কেনেকৈ, কি কৰিব লাগে এই সকলোবোৰ তেওঁ মোক ভালদৰে বুজাই দিছিল। সঁচাকৈ তেওঁ আছিল স্পষ্টবাদী নেতা, সহজ সৰল আৰু অতিকৈ মৰমিয়াল আছিল আৰু এইবোৰ গুণে মোক যথেষ্ঠ পৰিমাণে তেওঁৰ প্ৰতি আকৰ্ষিত কৰিছিল।দলৰ সৰুৰ পৰা ডাঙৰলৈকে প্ৰত্যেকজন নেতা কৰ্মীৰে মনৰ ভাৱ জানিবলৈ তেওঁ চেষ্টা কৰিছিল। দল বা দলীয় কৰ্মীৰ সন্মুখত যেতিয়া সমস্যা আহে তেতিয়া তেওঁ অতি যোগাত্মক ভাবে সমাধানৰ পথ দেখুৱাইছিল। এনে এজন ব্যক্তিৰ বিয়োগে অসমীয়া জাতীয় জীৱনত যথেষ্ঠ পৰিমাণে ক্ষতি কৰিব। মই কিন্তু তেওঁক এজন নেতা হিচাপে চোৱাৰ পৰিবৰ্তে এজন ব্যক্তি হিচাপেহে চাইছিলোঁ,তেওঁ এনে ব্যক্তিত্বৰ অধিকাৰী যি জন ব্যক্তিয়ে সকলোবোৰ কথাই স্পষ্টকৈ সকলোৰে আগত প্ৰকাশ কৰে ৷ যোৱা কালিৰে পৰা সামাজিক মাধ্যমতে হওঁক বা ইলেকট্ৰনিক মাধ্যমতে হওক সকলোৱে তেওঁক প্ৰশংসাৰে উপচাই পেলাইছে। অসমৰ বাবে যিখিনি উন্নয়ন তেওঁ কৰিলে সেইখিনিক সকলোৱে একে মুখে স্বীকাৰ কৰিছে।\nতেওঁ এজন ব্যক্তি নহয়\nতেওঁ এটা অনুষ্ঠান!\nঅসম প্ৰদেশ যুৱ কংগ্ৰেছ\nসেইয়া আছিল ১৯৭৬ চনৰ নবেম্বৰ মাহৰ কোনোবা এটা দিন৷গুৱাহাটীত সৰ্বভাৰতীয় কংগ্ৰেছৰ এক অনুষ্ঠান অনুষ্ঠিত হৈছিল আৰু মই পিএ চাংমা ডাঙৰীয়াৰ নেতত্বত গাৰো হিলচৰ পৰা তালৈ প্ৰতিনিধি হিচাপে আহিছিলোঁ৷তাতে অস্থায়ী ভাৱে নিৰ্মিত ভোজনালয়ত মেঘালয় আৰু পঞ্জাৱৰ পৰা অহা দুজনমান প্ৰতিনিধিৰ কিবা কথাত তৰ্কাতৰ্কি হৈ ঘুচিয়াঘুচি লাগিছিল,ময়ো সেই মাৰপিটত সমানেই অংশ লৈছিলোঁ৷তৰুণ গগৈ ছাৰ আছিল তেতিয়া সাংসদ আৰু অভ্যৰ্থনা সমিতিৰ সভাপতি ,তেওঁ মাৰপিটৰ বিষয়ে গম পাইয়ে ঘটনাস্থলীত উপস্থিত হৈ আমাক বুজাই বঢ়াই আমাৰ লগতে আহাৰো গ্ৰহণ কৰিছিল৷তেওঁ যে শুদ্ধ অন্তৰৰ নেতা আছিল ,সেইদিনাই মই অনুভৱ কৰিছিলোঁ৷তাৰ পিছত মই ৰাষ্ট্ৰীয় স্বয়ংসেৱক সংঘৰ সদস্য হ’লো আৰু ৯১ চনত বিজেপিত যোগদান কৰিলোঁ৷তাৰ পিছত ছাৰে মোক লগ পালেই কংগ্ৰেছ দলত যোগদান কৰি একেলগে কাম কৰাৰ কথা কৈছিল,মই বিনয়েৰে অপাৰগতা প্ৰকাশ কৰিছিলোঁ৷ছাৰৰ তৎপৰতাতেই মই ২০২০ চনৰ ফেব্ৰুৱাৰীত কংগ্ৰেছ দলত যোগদান কৰিছিলোঁ৷ক’ভিড হোৱাৰ আগলৈকে ছাৰক সপ্তাহ অথবা এটা পষেকৰ বিৰতিত সাক্ষাৎ কৰিছিলোঁ৷ক’ভিডত আক্ৰান্ত হোৱাৰ আগত ছাৰৰ লগত হোৱা মোৰ শেহতীয়া সাক্ষাতত আমি কংগ্ৰেছ দলৰ সাম্ভাৱ্য প্ৰাৰ্থীৰ বিষয়ে কথা পাতিছিলোঁ,অসমত চৰকাৰ গঠন কৰাৰ কৌশলৰ বিষয়ে কথা পাতিছিলোঁ,আজি সকলো ফালে উকা অনুভৱ কৰিছোঁ৷আমি এজন উজ্জ্বল জ্যোতিস্কক হেৰুৱালোঁ৷আমি অভিভাৱকহীন হ’লো,এই মূৰ্হুতত এইয়াই মোৰ অনুভৱ৷\nতৰুণ গগৈ ডাঙৰীয়াৰ মৃত্যুত আমি অতিশয় নিঠৰুৱা হৈ পৰিছোঁ।আমাৰ মনত এনে লাগিছে যেন বৰ্তমান সূৰ্য নোহোৱা হ’ল।তেখেতৰ বিয়োগত আমি কংগ্ৰেছ পৰিয়াল অতিকৈ মৰ্মাহত।আজি আমাৰ মাজৰ পৰা এজন অভিভাৱক নোহোৱা হ’ল।তেওঁক প্ৰথম বাৰৰ বাবে লগ পাইছিলোঁ কংগ্ৰেছ সেৱা দলৰ হৈ কাম কৰি থকা অৱস্থাত,বাহনা কেম্পত সেৱা দলৰ হৈ কাম কৰি থকা সময়ত তেওঁক লগ পাইছিলোঁ।সহজ সৰল মনৰ মানুহজন কেৱল কংগ্ৰেছ দলৰেই নহয় সমগ্ৰ সমাজখনৰেই অভিভাৱক স্বৰূপ আছিল!কংগ্ৰেছ কৰ্মী হিচাপে তেখেতৰ পৰা ৰাজনীতি আৰু সামাজিক বিভিন্ন দিশত তেওঁৰ দিহা পৰামৰ্শ লৈ আগ বাঢ়িছিলো।সদায়েই ভাল কাম কৰি যাবলৈ পৰামৰ্শ দি কৈছিল “ৰাজনীতিত সদায়েই ভাল কাম কৰি যাবা।কেতিয়াও মিছা কথাৰে আভুৱাভাৰি ৰাইজৰ কাম নকৰিবা।কাৰণ ৰাজনীতিক হৈ সমাজৰ হকে কাম কৰিবলৈ আহিছা,সেয়ে মিছা মাতিলে নহ’ব।”তেওঁক প্ৰথমবাৰ লগ পাইয়েই ককাইদেউ বুলি সম্বোধন কৰিছিলোঁ।তেৱোঁ মোৰ দৰে সাধাৰণ মানুহ এটাক নিজৰ ভাইৰ দৰে ভাৱিছিল।আৰু তেখেতৰ অনুগ্ৰহতেই মই ভাৰতীয় জাতীয় কংগ্ৰেছ দলৰ হৈ বোকাখাট সমষ্টিৰ পৰা নিৰ্বাচনত অৱতীৰ্ণ হৈছিলোঁ। বিধায়ক হিচাপে ৰাইজৰ বিপুল ভোটত জয়যুক্ত হৈ ৰাইজৰ হকে কাম কৰিবলৈ সুবিধা পাইছিলোঁ।আজি তেখেতৰ বিয়োগে আমাক অভিভাৱকহীন কৰি তুলিছে।\nজীৱনত “তৰুণ গগৈ মূর্দাবাদ” ধ্বনি দিয়েই ৰাজনীতিৰ পথাৰত ভৰি দিছিলোঁ। তৰুণ গগৈৰ মাতটো শুনিলেই টিভিৰ চেনেলটো সলনি কৰি দিছিলোঁ। কিন্তু তৰুণ গগৈৰ চৰকাৰ ১৫ বছৰীয়া কাৰ্যকাল আৰু সৰ্বানন্দ সোণোৱালৰ চৰকাৰৰ ৫ বছৰীয়া কাৰ্যকাল চাই উপলব্ধি কৰিছোঁ “সৰ্বানন্দ সোণোৱালতকৈ বহুগুণে দক্ষ মুখ্যমন্ত্ৰী আছিল তৰুণ গগৈ। মৃত্যু এটা বাস্তৱ সত্য। মৃত্যুক আজিলৈকে কোনেও জয় কৰিব পৰা নাই। সকলোৰে দৰে তৰুণ গগৈৰো মৃত্যু এদিন অনিবাৰ্য আছিল। কিন্তু জীৱন্ত কালত তৰুণ গগৈৰ কৰ্মৰাজিয়ে চিৰ দিনৰ বাবে তৰুণ গগৈক অমৰ কৰি থৈ গ’ল।


বাঁহতলৰ যখিনী ০৩~গল্প - পূৰ্ণিমা হালৈ\nসেই নিশাটোৰ পৰা প্ৰশান্ত এৰাব নোৱাৰা নৰিয়াত ভুগি আজি পঞ্চম দিনাত ভৰি দিলে।তাৰ দেহত কোনো ঔষধে কাম নকৰা হ'ল।খোৱা বোৱা এৰি দিলে সি। তাৰ মুখ মণ্ডল ক'লা পৰি আহিল।কোনো মানুহকে চিনি নোপোৱা হ'ল। পাগলৰ দৰে অকলে অকলে হাঁহি থাকে,আকৌ কোনোবা সময়ত "মোক এৰি দে,মোক এৰি দে" কৈ ভুল বকে।মাটিত আঁচোৰি থাকে। তাৰ এইবোৰ আচৰণ দেখি গাঁৱৰ মানুহে তাক পাগল হ'ল বুলি এৰি দিলে।তাক লৈ বিধৱা মাক আৰু ভনীয়েকৰ খুব চিন্তা। সি দা - কটাৰী বিচাৰি নিজকে নিজে আঘাত কৰে।সেইকাৰণে কালিৰ পৰা তাক মাকে তাৰ কোঠাত ভৰাই তলা মাৰি থৈছে দুৱাৰত।\nআজিও তাক কোঠাত বন্দী কৰি মাক পুখুৰীত কাপোৰ ধুবলৈ গুছি গ'ল।ঘৰত অকল ভনীয়েক আছিল। প্ৰশান্তই ভিতৰতে সোমাই মুখেৰে কিবা ভুৰভুৰাই আছিল। সি তেনেকৈ থকা দেখি ভনীয়েকে দুৱাৰৰ ফাঁকেৰে তাৰ লৈ চাই দেখিলে যে প্ৰশান্তই অদ্ভুত ভংগিমাত বহি তাইলৈ পোনপটীয়াকৈ চাই আছিল।তাৰ হাত ভৰি বোৰ ওলোটাকৈ আছিল। তাই ককায়েকৰ সেই চাৱনি দেখি ভয়ত পেঁপুৱা লাগি দৌৰি দৌৰি মাকক কথাটো ক'বলৈ আহোঁতেই আধা বাটতে ঢলি পৰিল।অলপ পাছত তাইৰ চেতনা অহাত মাকক সকলো কথা বিৱৰি ক'লে। তাইৰ কথা শুনি মাকৰ চকু কপালত উঠিল।মাকৰ আৰু বুজিবলৈ বাকী নাথাকিল যে প্ৰশান্তৰ কি হৈছে।তৎক্ষণাৎ মাক গাঁৱৰ সিটো মূৰে থকা অঘৰী তান্ত্ৰিক জনক মাতি আনিলে।তান্ত্ৰিক জনে প্ৰশান্তহঁতৰ ঘৰত ভৰি দিয়াৰ লগে লগে ভিতৰৰ পৰাই প্ৰশান্তই তৰ্জন -গৰ্জন কৰিবলৈ ধৰিলে।প্ৰশান্ত যে এতিয়া এটা অশৰীৰি আত্মাৰ কৱলত আছে সেই কথা তাৰ মাকক সদৰি কৰিলে।লাহে লাহে তেওঁ পূজা পাতল কৰিবলৈ আৰম্ভ কৰিলে।পূজাৰ মন্ত্ৰ প্ৰশান্তৰ কাণত পৰাৰ লগে লগে সি ঘৰৰ বেৰ ,দুৱাৰ ভাঙিব লৈছে।পূজাৰ মন্ত্ৰই তাক আগুৰি ধৰিছে। তাৰ গাত থিতাপি লোৱা আত্মা ক'লৈকো ওলাই যাব নোৱাৰা হ'ল। যিহেতু প্ৰশান্তৰ আত্মাই তাৰ নিজ দেহ ত্যাগ কৰা নাই সেই গতিকে সি বশৱৰ্তী হোৱা আত্মাই ঘৰৰ বেৰ ভেদি ওলাই যাব নোৱাৰা হ'ল। পূজা কৰি থকাৰ মাজতে তান্ত্ৰিকে প্ৰশান্তক ভিতৰৰ পৰা উলিয়াই আনিলে। সি টানি আজুৰি পলাবলৈ বিচাৰিছে।এপাকত তাৰ গাত পূজাৰ পানী এছাটি মাৰি দিয়াৰ লগে লগে সি মাটিত ঢলি পৰিল।\n:____ ই বহুত বছৰীয়া পুৰণা আত্মা।বহুত শক্তিশালী।আপোনালোকে বহুত পলম কৰিলে।এতিয়া তাৰ গাত সোমাই থকা পাপী আত্মা সহজতে আঁতৰি যাব নিবিচাৰিব।দুদিনৰ আগতে মোক মাতি অনা হ'লে কাম বোৰ অলপ সহজ হ'ল হয় এতিয়া ইয়াক বচাব পৰা যাব নে নাযাব সেইয়া সম্পূৰ্ণ সেই আত্মা টোৰ ওপৰত নিৰ্ভৰ কৰিব।কিবা উদ্দেশ্য লৈয়েই প্ৰশান্তক বশ কৰি আছে।পলম হৈ যোৱাৰ কাৰণে প্ৰশান্তৰ নিজৰ আত্মা টো অতি দুৰ্বল হৈ পৰিছে। তাৰ আত্মাই পাপ ধ্বংস কৰিব পৰা ক্ষমতা হেৰুৱাই পেলাইছে।প্ৰশান্তৰ মৃত্যু হৈ যাবলৈ আছে।গতিকে এতিয়া ভগৱানে কিবা কৰিলে হে কৰা।"\nতান্ত্ৰিকৰ কথা শুনি মাক আৰু ভনীয়েক কঁপিবলৈ ধৰিছে।নিজৰ স্বামীৰ মৃত্যুৰ পাছত ছোৱালীজনী আৰু ল'ৰাটোৱে তেওঁৰ সকলো আছিল।এতিয়া মুখৰ আগতে যদি ল'ৰা টোৰ মৃত্যু হোৱা দেখে তেন্তে তেওঁ কেনেকৈ জীয়াই থাকিব।চকুপানী টুকি টুকি তেওঁ ভগৱানক প্ৰাৰ্থনা কৰিছে। তান্ত্ৰিকে মন্ত্ৰ মাতি প্ৰশান্তক নিজৰ হাতলৈ আনিলে আৰু তাৰ পৰা সকলো কথা উলিয়াবলৈ বিচাৰিলে।প্ৰথমতে সি আকোঁৰ - গোঁজ হৈ একো কোৱা নাছিল। তাৰ পাছত আকৌ তান্ত্ৰিকে যেতিয়া তাৰ গাত পানী ছটিয়াই দিলে তেতিয়া সি অৰ্থাৎ আত্মাই সকলো কথা ক'বলৈ ধৰিলে....\n:_মই বাণী। সৌ বাঁহনি ডৰাতে থাকো।মোক কৰা হত্যাৰ বাবে মই সেই বাটেৰে ৰাতি দেৰিকৈ যোৱা পুৰুষক মোৰ ওচৰলৈ লৈ যাও‌ঁ।গতিকে ইয়াকো মই নেৰো।সব মাৰিব।গোটেই পুৰুষ মাৰিব।মোক যেনেকৈ মাৰিলে সকলোকে মাৰিম।\n__ তই এইবোৰ কিয় কৰিছ? তোক কোনে হত্যা কৰিলে?\nতান্ত্ৰিকে আকৌ ধমক দি সুধিলে.\n" আজিৰ পৰা প্ৰায় ৮০ বছৰ মানৰ আগৰ কথা। মই আৰু মোৰ স্বামী এই গাঁৱতে নতুনকৈ বিবাহপাশত আবদ্ধ হৈছিলো। গাঁৱৰ কোনো মানুহে আমাৰ লগত আহ- যাহ নকৰে।কাৰণ আমাক ইয়াত কোনেও চিনি নাপায়। সকলোৱে আমাক ঘৃণাৰ চকুৰে চাইছিল।যদিও মই আৰু মোৰ স্বামী বহুত সুখী আছিলো।আৰু এদিন....... সকলোবোৰ যেন চকুৰ আগতে ঠান -বান হৈ গল। ৰাতি শুই থকাৰ মাজতে মোক হাত ভৰি বান্ধি কেইজন মান পুৰুষে লৈ গৈ সেই বাহনি ডৰাতে মোক জীয়াই জীয়াই পুতি পেলালে।মোৰ ভুল কি আছিল? নে এই গাঁৱলৈ অন্য ঠাইৰ পৰা অহাৰ কাৰণে খং সকলোৰে। নতুন কৈ বিয়া পাতি কিমান সপোন দেখিছিলো কিন্তু সেই ৰাতি টোৱে মোক শেষ কৰি দিলে।মোক কোনে মাৰিলে নাজানো।সিহঁতৰ চেহেৰাও নেদেখিলো।মাত্ৰ কেইজন মান পুৰুষ বুলি গম পাইছিলো।আৰু তেতিয়াৰ পৰা মোৰ স্বামীৰো কোনো সন্ধান নাই। নাজানো তেওঁ জীয়াই আছে নে এতিয়া।\n" এইয়াটো বহুত বছৰৰ আগৰ কথা। মই তেতিয়া ৬/৭ বছৰীয়া ছোৱালী আছিলো।যিদিনা ঘটনা টো ঘটিছিল সেইদিনা গাঁৱত গোটেই চিঞৰ বাখৰ।কিন্তু তাত কিবা হত্যা হৈছিল বুলি কোনো মানুহেই গম পোৱা নাছিলে। বানীয়ে কোৱাৰ দৰে হয় তেওঁলোকৰ লগত গাঁৱৰ কোনো মানুহৰে সম্পৰ্ক নাছিল। সেইদিনা বাণী হঁতৰ ঘৰত খুব হুলস্থল। শুনা মতে বাণীৰ স্বামীয়ে গাঁৱৰে এঘৰত চুৰ কৰি হাতে লুতে ধৰা পৰিল।আৰু সোধা-পোচাৰ কাৰণে মানুহ সিহঁতৰ ঘৰলৈ গৈছিল।লগত মোৰ দেউতাও আছিল।দেউতাই কোৱা মতে তেওঁলোকে বাণীৰ স্বামীৰ লগত তৰ্কা-তৰ্কি কৰি অলপ পাছত গুছি আহিছিল।আৰু তেতিয়াৰে পৰা বাণী আৰু তেওঁৰ স্বামীৰ কোনো সন্ধান পোৱা নগ'ল। তেওঁলোক ঘৰ এৰি গুছি গৈছিল বুলি সকলোৰে সন্দেহ হৈছিল।পাছত ঘৰত তেজৰ চেকুৰা দেখিছিল যদিও কথাটো তাতেই সাম কাটিল।কিন্তু বিশ্বাস কৰা বাণী তোমাক আমাৰ গাঁৱৰ কোনো মানুহে হত্যা কৰা নাই।তেওঁলোক কেৱল ঘৰলৈ কথা সুধিবলৈ হে গৈছিল ।তুমি তেওঁলোকক হত্যাকাৰী বুলি মিছাই ভাবিলা।তাৰ অলপ দিনৰ পাছতে গাঁৱলৈ কিবা কাৰণত পুলিচ আহিছিল আৰু ৰেডিঅত শুনা মতে তোমাৰ স্বামীক পুলিচে ধৰি নিছিল হত্যাৰ দোষত।মোৰ দেউতা তেতিয়া পুলিচ বিষয়া এজনৰ গাড়ী চালক আছিল। তেওঁ পুলিচ সকলৰ মাজত হোৱা সকলো কথাই জানিছিল। এদিন তাতে তোমাৰ স্বামীক দেখি আচৰিত হৈ পুলিচক সোধাত গম পালে যে তেওঁ নিজৰ পত্নীক হত্যা কৰি পলাই ফুৰিছিল। কিন্তু ঘটনা টো কেতিয়া, ক'ত ঘটিছিল তাৰ বিষয়ে একো গম নাপালোঁ। গতিকে তুমি নিৰ্দোষী মানুহৰ প্ৰাণ লৈ কি পাবা বাণী।মোৰ ল'ৰা টো এৰি দিয়া।মই সি নহ'লে কেনেকৈ থাকিম?\nবাণীৰ কথা বোৰ শুনাত প্ৰশান্ত ৰ মাকে কান্দি কান্দি কথাবোৰ কৈ গল।\n"কি....? মোক মোৰ স্বামীয়ে হত্যা কৰিছিল।"।"৮০ বছৰে মই এইটো সত্যত আছিলো যে মোক আন কোনোবাই হত্যা কৰিছে।কিন্তু মোৰ ভুল কি আছিল যে মোৰ স্বামীৰ হাততে মৃত্যু হব।\nপ্ৰশান্তৰ দেহতে বাণীৰ আত্মাই কান্দিবলৈ ধৰিলে।\n" এতিয়া গম পালি নহয়। তই মুক্তি পালি এতিয়া।তোৰ স্বামীয়ে তোৰ লগত যি কৰিলে তাৰ বিনিময়ত শাস্তি পালে।গতিকে তই সত্যটো গম পালি যেতিয়া প্ৰশান্তক এৰি দি ইয়াৰ পৰা গুছি যা আৰু কেতিয়াও মানুহক আক্ৰমণ নকৰিবি।নহলে তোক মই খুব কোবাম।"\nতান্ত্ৰিকৰ কথা শুনি বাণীয়ে প্ৰশান্তৰ শৰীৰ এৰি এই পৃথিৱীৰ পৰা গুছি গ'ল। লগে লগে প্ৰশান্ত মাটিত পৰি গ'ল।\nতান্ত্ৰিকে কোৱা মতে সেইদিনা প্ৰশান্তৰ ভাগ্য ভাল আছিল। সি ভয় নকৰিলে।সেইদিনা ৰাতি যদি সি ভয় কৰি দেখুৱালে হেঁতেন তেন্তে তাক আৰু ঘূৰাই পোৱা নগ'ল হেঁতেন।\nগতিকে ভয়ৰে নহয়।সদাই সাহসেৰে যুঁজিব লাগে। মনত ভয় থাকিলেও মুখত সাহস প্ৰতিফলিত হব লাগে।


xukhdukh.com December 12, 2014\nজলন্ত সময়ৰ ছায়া-ছবি "শূন্য অংক"\nবৰ্তমান ‘সংবাদ শিৰোনাম’ হৈছে— নদীবান্ধ সম্পৰ্কে পুনৰ আলোচনা৷ ভাগ্য নে কি নাজানো, ঠিক এনে এক বিষয়ৰেই এখন বাংলা ছবি উপভোগ কৰাৰ সৌভাগ্য হ’ল আজি৷ পৰিস্থিতি প্ৰায় একেই, বিষয়টোও প্ৰায় দুই নাও, দুই ভৰিৰ দৰে— ফল শূন্য৷ ছবিখনৰ নামো ‘শূন্য অংক’৷\nপশ্চিমবংগৰ এক ভিতৰুৱা পাহাৰীয়া অঞ্চলত পুঁজিপতি কোম্পানী এটাই খনিজ সম্পদৰ বাবে ‘মাইনিং’ কৰিব বিচাৰিছে৷ কোম্পানীটোৰ উচ্চপদস্থ বিষয়া হিচাপে অগ্নি বোস অঞ্চলটোলৈ গৈ জনজাতীয় লোকসকলৰ সৈতে আলোচনা কৰিছে আৰু আশা দিছে— বিদ্যালয়, হাস্পতাল, বিদ্যুতৰ ব্যৱস্থা কৰি দিয়াৰ৷ কিছুসংখ্যক লোক কোম্পানীৰ কথাত ভোল গৈছে, কিছুসংখ্যকে এই ‘আশা’ত ভোল নগৈ আন্দোলনৰ কাৰ্যসূচী লৈছে৷ সেই আন্দোলনত পৰোক্ষভাৱে সহায় কৰিছে ‘মাওবাদী’য়ে৷ অভিনেতাজন বিফল মনোৰথেৰে ঘূৰি আহিছে যদিও অনুভৱ কৰিছে জনজাতীয় লোকসকলৰ মনৰ ক্ষোভবোৰ৷\nৰাকা— পৰিস্থিতিৰ সৈতে হাৰি যাব নিবিচৰা ‘টাইমছ অৱ ইণ্ডিয়া’ৰ এগৰাকী সাংবাদিক৷ জনগোষ্ঠীয় লোকসকলৰ হৈ মাত মাতিছে যদিও বিচাৰিছে অঞ্চলটোৰ উন্নয়ন৷ মনৰ খবৰ লৈছে হাতত বন্দুক তুলি লোৱা মহিলা মাওবাদী সদস্যৰ৷ উমি উমি জ্বলি থকা জুইকুৰা কেনেদৰে ভমককৈ জ্বলি উঠিছে তাৰ উমান পাইছে৷ ৰাকাই অগ্নি বোসৰ সৈতে এটা বন্ধুত্বপূৰ্ণ সম্পৰ্ক ৰক্ষা কৰি চলিছে যদিও জনজাতীয় লোকসকলৰ খবৰ বহিৰ্জগতক দি গৈছে৷ মাওবাদী-সেনাৰ আক্ৰমণৰ মাজতো সোমাই পৰিছে৷\nমাৰ্ফী— মানালীৰ বৰফৰ মাজত নিজাকৈ এটা বাংলো সাজি বাস কৰা আৰু অতিথিক থকা-খোৱাৰ ব্যৱস্থা কৰি দিয়া এজন বিজ্ঞানী৷ হিন্দু হৈয়ো এগৰাকী বাংলাদেশী মুছলমান তিৰোতা লেইলাক জীৱনসংগী হিচাপে আকোঁৱালি লৈছে৷ তেওঁলোকৰ একমাত্ৰ পুত্ৰক ভাৰতীয় সেনাই ‘ভুলবশতঃ’ হত্যা কৰিলে, কিন্তু মাতৃয়ে সেয়া মানি ল’ব পৰা নাই৷ অহিন্দু পুত্ৰক হিন্দুৱে হত্যা কৰাৰ অভিযোগ তুলি মানসিক ভাৰসাম্য হেৰুৱাই ভাগি পৰিছে যদিও মাৰ্ফীয়ে লেইলাক বাৰে বাৰে জীয়াই তুলিছে— মনোবল হেৰুৱাই দিয়া নাই৷ হুইল চেয়াৰত বহি বহিয়েই যুদ্ধৰ পৰিত্ৰাণ বিচাৰি কম্পিউটাৰৰ মাউচত হাত বুলাইছে, ‘হেকিং’ৰ পৰীক্ষা-নিৰীক্ষা আৰম্ভ কৰিছে৷\nঝিলিক বোস— অগ্নি বোসৰ পৰিবাৰ৷ এয়াৰ হোষ্টেজৰ চাকৰি এৰি দিয়ে অগ্নি বোসক ভাল পোৱাৰ বাবেই৷ সাহিত্যৰ প্ৰতি অনুৰক্ত, সংগীতৰ ভক্ত৷ অগ্নি বোসৰ মৰম, ভালপোৱা বিচৰা আৰু পখিলাৰ দৰে হাঁহি-মাতি-ফুৰি ভালপোৱা ঝিলিকৰ আছে এটা সুন্দৰ মন৷ অগ্নি বোসেও পত্নীক ভাল পায়, কিন্তু ক’ৰবাত ৰাকাৰ সান্নিধ্য বিচাৰি উত্ৰাৱল হৈ পৰে৷\nপ্ৰতিজনে অংক কৰে, জীৱনৰ অংক৷ পায়, আকৌ হেৰুৱায়৷ হেৰুৱায়, পুনৰ ঘূৰাই পায়৷ জটিল ‘শূন্য অংক’ৰ সহজ ফল বিচাৰি হাবাথুৰি খাইছে প্ৰতিজনে৷ আৰু এইসকলৰ পৰা আঁতৰত সেই জনজাতীয় লোকসকলে শান্তি বিচাৰিছে, তাতো পুঁজিপতিয়ে মেলি দিছে আৰক্ষী-সেনাৰ সন্ত্ৰাস৷ শান্তি বিঘ্নিত কৰিছে শান্তিকামী, নিৰ্জু জনজাতীয় লোকসকলৰ৷ ‘শূন্য’ৰ উত্তৰ বিচাৰি হাতত বন্দুক তুলি লৈছে, ‘লালচালাম’ৰ শপত লৈছে৷ আপোনজনক হেৰুৱাইয়ো হাৰি নোযোৱাৰ সংগ্ৰাম অব্যাহত ৰাখিছে৷\nপ্ৰখ্যাত চলচ্চিত্ৰ পৰিচালক গৌতম ঘোষৰ অনবদ্য ছবি ‘শূন্য অংক’৷ নয়নাভিৰাম ছিমলাৰ বৰফৰ দৃশ্য যদি এফালে, কণ্টকাকীৰ্ণ পশ্চিমবংগৰ পাহাৰীয়া অঞ্চলৰ দৃশ্য আনফালে৷ প্ৰতিটো দৃশ্যৰ তাল-মিল মিলাই ৰাখি কেমেৰাই গতি দিছে ছবিখনক৷ অনুপম ৰয়ৰ সংগীত প্ৰশংসনীয়৷ বিশেষকৈ ওস্তাদ ৰছিদ খানৰ শাস্ত্ৰীয় সংগীতে ছবিখনক অনন্য মাত্ৰা দিছে৷ সৌমিত্ৰ চেটাৰ্জী, কংকনা সেন শৰ্মা, প্ৰিয়াংশু চেটাৰ্জী, ললিতা চেটাৰ্জী, প্ৰিয়ংকা বোসৰ লগতে সৰু-বৰ প্ৰতিটো চৰিত্ৰত অভিনয় কৰা শিল্পীসকলে দৰ্শকৰ মন জয় কৰিবলৈ সক্ষম হৈছে৷ বিশেষকৈ চিকিৎসকৰ ভূমিকাত অভিনয় কৰা শিল্পীজনে দুৰ্দান্ত অভিনয় কৰিছে (নামটো পাহৰিলোঁ)৷\nবৰ্তমানৰ পৰিস্থিতিৰ সৈতে খাপ খোৱা এটা বাস্তৱ কাহিনী হৈছে ‘শূন্য অংক’৷ ছবিখন উপভোগ কৰাৰ পিছত ‘শূন্য অংক’ৰ উত্তৰ বিচাৰিবলৈ বাধ্য হ’ব প্ৰতিজন দৰ্শক, সেয়া নিশ্চিত৷ ছবিখনৰ যোগেদি দৰ্শকলৈ কেইটামান প্ৰশ্ন এৰি দিছে— স্বাধীনতাৰ পিছত প্ৰায় ছয় কোটি ভাৰতীয় নাগৰিকে নদীবান্ধ, হাইৱে’ নিৰ্মাণ, এয়াৰপ’ৰ্ট নিৰ্মাণৰ নামত ভূমি হেৰুৱাইছে— ইয়াৰে কিমানজনে সংস্থাপন পাইছে, কিমানে ক্ষতিপূৰণ পালে? উন্নয়নৰ নামত কেৱল জনজাতীয় গাঁও, জনজাতীয় অঞ্চলবোৰেই কিয় বাছি লৈ গৃহহীন, ভূমিহীন কৰা হয় থলুৱা লোকসকলক? উন্নয়নৰ নামত পাৰিবনে তেওঁলোকে মুম্বাইৰ মালবাৰ হিল্‌ছ, নতুন দিল্লীৰ চাণক্যপুৰী বা কলকাতাৰ আলিপুৰৰ দৰে অঞ্চলৰ লোকসকলক গৃহহীন, ভূমিহীন কৰিবলৈ? থলুৱা লোকসকলৰ ওপৰতেই আৰ্থিক, মানসিক, শাৰীৰিক অত্যাচাৰ কিয় চলাই পুঁজিপতি কোম্পানীবোৰে? ‘শূন্য অংক’ ...\nBy xukhdukh.com on December 12, 2014